އުމުރަށްވެސް އެކީގައި ވާނަމޭ…..21 | Esfiya - Dhivehi Vaahaka Site\nއުމުރަށްވެސް އެކީގައި ވާނަމޭ…..21\n” އުމުރަށްވެސް އެކީގައި އުޅޭނަމޭ ބުނެފައި…ކީއްވެ ނުހާ…ކީއްވެ… އަހަންނަށް ނުހާއަށް ދެވުން ލޯބީގަ އުނިކަމެއް ވަނީތަ؟..” ލުފްޝާންގެ އަޑުގައިވާ ރިހުން ހަމަ ރަނގަޅަށްވެސް ފާޅުވަމުން ދިިޔައެވެ.\n” އާހް..އާހް..” ފަރީނާގެ ހޭ އެެރުމާއިއެކުހެން ބޮލަށް ލިބިފައި ހުރި ޒަހަމްގެ ވޭން އެޅިއެވެ. ދެއަތުން ބޮލުގައި އަތް އަޅަމުން ދެފަރާތަށް ރަނގަޅަށް ބަލައިލިއެވެ. އޭނާ އޮތީ އޭނާގެ ކޮޓަރީގައެވެ. ކުއްލިއަކަށް ހަނދާންވީ ޝާމިލް އާއި ނުހާގެ މަތިންނެވެ. އެދެމީހުން މަތިން ހަނދާން ވުމާއިއެކުހެން ފުންމައިގެން އެނދުން ތެދުވެވުނީ ކިހިނެއް ކަމެއްވެސް ފަރީނާއަކަށް ނޭނގުނެވެ. ދެފައި ބިމުގައި ޖެހުމާއިއެކު ހީވީ ހަމަ ދެންމެ ދެންމެ ވެއްޓިދާނެހެންނެވެ. ދެއަތުގެ އިނގިލިތައް ބޮލުގެ އިސްތަށިގަނޑުގެ ތެރެއަށް ވައްދާލިއެވެ. ބޯފަޅައިގެން ގޮސްފައި ހުރިތަނަށް އެރި ތަދެއްގެ ސަބަބުންނެވެ. ތަންތަނުގައި ހިފަހައްޓައިގެން ވަރަށް އުނދަގުލުންހެން ކޮޓަރިން ނުކުމެވުނެވެ.\nދެފަރާތަށް މޯޅިއަކަށް ދެމިލަމުން މަޑުމަޑުން ނުހާ ދެލޯ ހުޅުވާލިއެވެ. ފާޑަކަށް ބޮލަށް ބަރުވެފައި ހުރުމުގެ ސަަބަބުން ނުހާއަށް ގުޑާލަން ވެސް ނޭނގިފައި އޮވެވުނީއެވެ. މާގިނައިން ނިދުނީމާ ކަމަށްވެސް ވެދާނެއެވެ. ނުހާއަށް ކޮންމެވެސް އެއްޗެއް ހީވެގެން އޮތްގޮތަށް އޮވެފައި އަމިއްލަ ހަށިގަނޑުގައި މަޑުމަޑުން ބީހިލިއެވެ. އޭނާގެ ދެލޯ ދިޔައީ ބޮޑުވެގެންނެވެ. ނުހާއަށް ހީވީ ހަމަ ރަނގަޅަށްށެވެ. އޭނާގެ ހަށިގަނޑު ނިވާ ކުރުމަށްޓަކައި އެއްވެސް ފޭރާމެއް ނެތެވެ. އެކަމަކު އެހެން ވާންވީ އެއްވެސް ސަބަބެއް ނުހާގެ ސިކުނޑިއަކަށް ނުވިސްނުނެވެ. އިތުރު އެއްޗެއް ހިތަށް ނާރާ އުޅެނިކޮށް ނުހާ އާއި ދާދި ގާތުން އެހެން މީހެއްގެ އިޙްސާސް ކުރެވުނު ކަހަލައެވެ. ހަމަ އެ އޮތްގޮތަށް އޮވެފައި މަޑުމަޑުން ކަނާއަތް ފަރާތަށް ބަލައިލިއެވެ. ނުހާގެ ޝައްކު ޔަޤީން ކަމަށް ބަދަލުވެގެން ދިޔައެވެ. ނުހާއަށް ޤަބޫލު ކުރަންވެސް ދަތިވިއެވެ. ނުހާ އާއި ދާދި ގާތުގައި އެއޮތީ ޝާމިލްއެވެ. އޭނާގެ އެކޭ އެއްފަދައިން ޝާމިލްގެ ގައިގައިވެސް އެއްވެސް ނިވާ ކަމެއް ނެތެވެ.\nނުހާ އަޑުގެ ނެތްކޮޅަށް ހަޅޭއްލަވައިގަތެވެ. ނުހާގެ ހަޅޭކުގެ އަޑަށް ޝާމިލް ސިހިފައި ހޭއެރިއެވެ. ހަތަރެސްފައި ކޮޅަށް ޖަހަމުން ކަހަލަ ގޮތަކަށް ޝާމިލް ފުންމައިގެން ތެދުވިއެވެ. ނުހާ އަވަސް އަވަހަށް އެނދުމަތީގައި އޮތް ބެޑްޝީޓް ނުހާގެ ގައިގައި އޮޅާލަމުން އަނެއް ފަރާތަށް އެނބުުނެވެ. ބާރަށް ލޯމަރާލަމުންނެވެ. ވާނުވާ ނޭނގިފައި ހުރެ ނަމަވެސް އަވަސް އަވަހަށް ބިންމަތީގައި އޮތް އޭނާގެ ޓީޝާޓާއި ޖީންސް ލިއެވެ. “ނުހާ..ކިހިނެއް މިވީ؟…” ދެލޯބޮޑުކޮށްގެން ހުރެ ޝާޟިލް ނުހާގެ ގާތުގައި އަހާލިއެވެ. ނުހާއަށް ބާރުބާރަށް ރޮއެ ގަނެވުނެވެ. އަނގައިން އެންމެ ބަހެއްވެސް ބޭރެއް ނުވިއެވެ. “ކީއްވެ މިހެން ވާންވީ.. ނުހާ އަހަންނަށް އިތުބާރުކުރޭ….މިއީ އަހަރެން ކުރި ކަމެއް ނޫން…” ޝާމިލް ހަދާނެ ގޮތް ހުސްވެފައި ހުރެ ދެކޮޅަށް ދެކޮޅަށް ހިނގަން ފެށިއެވެ. ނުހާއަށް ފުރަގަސް ދެމުންނެވެ. ކޮޓަރިން ނުކުތުމަށް ހިނގައިގައިން ޝާމިލްގެ ފިޔަވަޅަށް ހުއްޓުން އެރީ ކޮޓަރީގެ ދޮރުމަތީގައި ހުރި ޒާހިދާ ފެނުމުންނެވެ. “ކިހިނެއްވީ؟…މިހާރު ހުރިހާ ކަމެއްވެ ނިމިއްޖެއޭ….ކަލޭމެން ރޭ ކުޅުން ކުޅިގަނޑު ކޮންމެހެން ފެންނަން ޖެހޭ މީހުންނަށް ފެނިއްޖެ….ލުފްޝާންއަށްވެސް…” ހެވިފައި ހުރެ ޒާހިދާ ބުނެލިއެވެ. ޒާހިދާގެ ޖުމްލައިން ރޮމުން ދިޔަ ނުހާއަށް ކުއްލި ޝޮކެއް ލިބުނު ކަހަލައެވެ. އެކަމުގައި އޭނާގެ އެއްވެސް ކުށެއް ނެތް ކަން ހުދު ނުހާއަށް ހަމަ ރަނގަޅަށް އެނގެއެވެ. އެކަމަކު އެކަން އެގޮތަށް ދިމާ ވާންވީ ހަމަ އެއްވެސް ސަބަބެއް ނުހާއަކަށް ނޭނގުނެވެ. ” ނޫން…ނޫން…” ގައިގައި އޮޅާފައިވާ ފޮތިގަނޑާއި އެކު ދުވެފައިގޮސް ނުހާ ވަނީ ފާހަނާއަށްށެވެ. ކަން ހިނގިގޮތް ނޭނގޭ ޙާލުގައި ދެކޮޅަށް ދެކޮޅަށް ހިނގާލަ ހިނގާލަ ޝާމިލްއަށް ހުރެވުނެވެ. “މިހުރިހާ ކަމެއްވެސް މިއީ ހަމަ ކަލޭގެ ރޭވުން…ނޫންތަ؟..ކަލޭތިއީ ވަރަށް ނުލަފާ، ނުބައި، ވަރަށް ގޮތެއް ނެތް މީހެއް…” ކުއްލިއަކަށް ޝާމިލްގެ މޫނުމަތިން ފެނިގެން ދިޔަ ރުޅި ވެރިކަމުން ޒާހިދާ ކުޑަކޮށް މޭޖެހޭ ގޮތްވިއެވެ. އެހެންނަމަވެސް ހަމަ ޖެހޭ ގޮތް ދައްކާލަމުން ބުންޏެވެ. ” އާން…ތިހުރިހާ ކަމެއްވެސް ދިޔައީ ހަމަ އަހަރެންގެ ރޭވުމުގެ ދަށުން….އާން…އަހަރެން މިއީ ކަލޭމެން ތިހީކުރާ ކަހަލަ ރަނގަޅު މީހެއް ނޫން…. މިއީ އަހަރެން އެންމެ ދެކެން ބޭނުންވި ދުވަސް….އަހަރެން މިއީ ވަރަށް ސުންޕާ އަންހެނެއް…” ޒާހިދާ ބާރު ބާރަށް ހޭންފެށިއެވެ. އެވަގުތަކީ ނުހާ ހެދުން ލައިގެން ފާހަނާއިން ނުކުއިން ވަގުތެވެ. ” ކީއްވެ…” ހައިރާން ކުރުވަނިވި ފަދަ ގޮތަކަށް ނުހާ ހުރީ ޒާހިދާ އާއި ދިމާލަށް ބަލަހައްޓައިގެންނެވެ. ޒާހިދާ އާއި ޝާމިލްއަށް އެއްފަހަރާ ކަހަލަ ގޮތުކަށް ފަހަތަށް ބަލައިލެވުނެވެ. ޒާހިދާ މަޑުމަޑުން ނުހާ އާއި ދިމާލަށް ލަސް ފިޔަވަޅު ތަކެއްގައި ދިޔައެވެ. ޝާމިލްގެ ދެއަތް މުއްކަވާލިއެވެ. ” އެނގެން ބޭނުންތަ؟…އެއީ….” “އާޙް…” އެތަން މިތަނުގައި ހިފަހައްޓައިގެން ފަރީނާއަށް ނުހާގެ ކޮޓަރި ތެރެއަށް ވައިން އަޑާއިއެކު ޒާހިދާ ބުނަން އުޅުން ޖުމްލައެއް ފުރިހަމައެއް ނުކުރެވުނެވެ. ފަރީނާ ފެނިފައި ޝާމިލް އާއި ނުހާ ދުވެފައި ކަހަލަ ގޮތަކަށް ގޮސް ފަރީނާގެ ދެފަރާތުން އޭނާގެ ގައިގައި ހިފަހައްޓާލިއެވެ. ” ފަރީ…ކިހިނެއްވީ…ވެއްޓުނީތަ؟..” ފަރީނާގެ މޫނުގައި ގަނޑުވެފައި ހުރި ލޭތައް ފެނިފައި ޝާމިލްއަށް އަވަސް އަވަހަށް އަހާލެވުނެވެ. ފަރީނާ ނުހާ އާއި ޝާމިލްގެ އެހީގައި ހަށިގަނޑު ތެދު ކޮށްލަމުން ޒާހިދާ އާއި ދިމާލަށް ބަލައިލީ ރުޅިވެރި ނަޒަރަކުންނެވެ. މިމަންޒަރު ނުހާއަށް ވަރަށް ރަނގަޅަށް ފާހަގަވިއެވެ. ފަރީނާ އިތުރު އެއްޗެކޭ ނުބުނެ އުޅެނިކޮށް އަނެއްކާވެސް ވާހަކަ ދެއްކީ ޝާމިލްއެވެ. “ފަރީއަށް އެނގޭތަ…މި ޒާހިދާ އަހަރެމެން ދެމީހުން….” ޝާމިލްގެ ޖުމްލަ ފުރިހަމަ އެއް ނުކުރެވުނެވެ. އަނގައިގައި ބަސް އޮއްވާ ފަރީނާ ބުންޏެވެ. ” އެނގޭ..އަހަންނަށް ހުރިހާ އެއްޗެއްވެސް އެނގޭ…” ޝާމިލްއަށް ފަރީނާ އާއި ދިމާލަށް ބަލައިލެވުނީ ސުވާލުގެ ނަޒަރަކުންނެވެ. ޒާހިދާ ގާތަށް އައީ ނުލަފާ ހިންޏެކެވެ. ނުހާ ޒާހިދާ އާއި ދިމާލަށް ބަައިލިއެވެ. ” ކިހިނެއްވީ…ހޫމމ..ފަރީނާއަށް ހުރިހާ އެއްޗެއްވެސް އެނގޭ….އޭނަގެ ސަބަބުންނޭ އަހަންނަށް މިހުރިހާ ކަމެއް ކުރަން މިޖެހުނީ….ރޭ ކަލޭމެން ދެމީހުން ބޮއުނު ޖޫސްތަށޤޓަށްވެސް ނިދާބޭސް އަޅަން މަޖުބޫރުވީ ފަރީނާގެ ސަބަބުން.. ނޫންތަ ފަރީނާ..” ޒާހިދާ ދެއަތް ފުރަގަހަށް ލަމުން ފަރީނާ އާއި ދިމާލަށް ލޯއަޅާލިއެވެ. ޝާމިލް ވާނުވާ ނޭނގި ހުރެ ފަރީނާ އާއި ދިމާލަށް ބަލައިލިއެވެ. ” އެއީ…. ތެދެއްތަ؟..” ފަރީނާ އާނއެކޭ ބުނުމުގެ ގޮތުން ބޯޖަހާލިއެވެ. އެއާއިއެކު ފަރީނާގެ ލޮލުން އެއްވެސް ހިފެހެއްޓުމެއް ނެތި ކަރުނަތައް އޮހޮރިގަތެވެ. ޝާމިލްއަށް ހުރެވުނުތަން ވެސް ނޭނގުނެވެ. މަޑުމަޑުން ފަރީނާގެ ގައިން އަތް ދޫކޮށްލެވުނެވެ. ފަރީނާ ޝާމިލްގެ ހަރަކާތްތަކަށް ބަލަން ހުރެވުނީއެވެ. ނުހާއަށް ވެސް މަޑުމަޑުން ފަރީނާގެ ގައިން އަތް ދޫކޮށްލެވުނެވެ. ނުހާގެ ލޮލުތެރޭގައި ރައްކާ ކުރެވިފައިވާ ކަރިުނަތައް އޮއްސައިގަތެވެ. ޤަބޫލު ނުކުރެވޭ ޙާލުގައެވެ. ” ޝާމިލް..ކަލޭ މިއަދު ތި ހުރި ޖާގައިގައި ހާފިޒް ވެސް ހުރިސް… އެކަމަކު އޭނަގެ ބޯ ކަލެއަށް ވުރެ ރަނގަޅު…ހާފިޒް ނުވުމުން ދެން ބެލީ ޝާމިލް…އެދަތުރުގައި ފަރީނާގެ ދަލުގައި ކަލޭ ތަންކޮޅެއް ފަސޭހައިން ޖެހުނު ކަން އެއީ އަހަރެމެން ދެމީހުންގެ ރޭވި ރޭވުމުގެ އެއްބައި…އަސްލު ފަރީނާވެސް ލޯބިވަނީ ލުފްޝާން ދެކެ އޭދޯ ފަރީނާ…އެހެންވެ މިހެން މިހުރިހާ ކަމެއް ކުރަން މިޖެހުނީ..ނުހާ އާއި ލުފްޝާން ދުރުކުރަންދޯ….” ނުހާއަށް ލިބުނު ހައިރާން ކުރުވި ޙަބަރާއި އެކު ފަރީނާ އާއި ދިމާލަށް ބަލައިލެވުނެވެ. ކަރުނުން ފުރިގެންވީ ލޮލަކުން ޝާމިލް ފަރީނާގެ ލޮލަށް ބަލައިލިއެވެ. މިއޮށް ހުރިހާ ދުވަހު ޝާމިލްގެ ޖަޒުބާތުކާއި ފަރީނާ ކުޅި ކުޅުނީއެވެ. ކީއްވެ ހެއްޔެވެ. ޝާމިލް މަޑުމަޑުން ކޮޓަރިން ނުކުންނަން ހިނގައިގަތެވެ. އެހެންނަމަވެސް ފަރީނާ ޝާމިލްގެ އަތުގައި ދިޔަ ނުދިނުމަށްޓަކައި ޝާމިލްގެ އަތުގައި ހިފެހެއްޓިއެވެ. ” ޝާމިލް..ތިހެން ނުދޭ..އަހަރެން ދައްކާ ވާހަކަވެސް އަޑު އަހާ..” ފަރީނާގެ އަޑުގައި ވޭންވީ ނަމަވެސް މިއަދު އެއަޑަކަށް ޝާމިލްއެއް ނުހުއްޓޭނެއެވެ. ފަރީނާގެ އަތް ފޮޅުވާލަމުން ޝާމިލް ހިނގައިގަތީ ވަރަށް ބާރަށްށެވެ. ޝާމިލްގެ ފަހަތުން ފަރީނާ ރޮއެ އާދޭސް ކުރަމުން ހިނގައިގަތެވެ.\n“ލުފްޝާން….” ގަނޑުވެފައި ހުރި ނުހާއަށް ބުނެވުނެވެ. ލުފްޝާން ނުހާ އާއި ޝާމިލް އާއި މެދު ކުރެވުނު ކުންހީ ދުރުކުރަން ނުހާ ކިތަންމެހާވެސް ބޭނުމެވެ. ބާރު ހިނގުމެއްގައި ނުހާ ހިނގައިގަތެވެ. ” ކޮންތާކަށް… ލުފްޝާން ކައިރިއަށް..އޭނަ ދެނެއް ކަލޭ ދައްކާ ވާހަކައެއް އަޑެއް ނާހާނެ…” ނުހާ ހުއްޓުވުމަށްޓަކައި ޒާހިދާ ބުނެލިއެވެ. ނުހާ ފަހަތަށް އެނބުރި ޒާހިދާ އާއި ދިމާލަށް ބަލައިލީ ރުޅިވެރި ނަޒަރަކުންނެވެ. ” ކަލޭތަ ތިހެން ތިބުނީ…އެވަރުގެ ފިނޑި އަމަލުތައް ކުރާނީ ހަމަ ތިކަހަލަ ފިނޑި މީހުން…ލުފްޝާން އަހަރެން ދެކެވީ ހަޤީޤީ ލޯބި…އޭނަ އަހަރެން ދައްކާ ވާހަކަ ޤަބޫލު ކުރާނެ…. މީހުން ބުނެ އުޅޭ ދޮންމަންމައިން ދުވަހަކުވެސް ރަނގަޅެއް ނުވާނޭ..އެއީ ހަމަ ތެދެއް…ތިއީވެސް ހަމަ އޭގެ މީހެއް…” ޒާހިދާގެ އަސްލު ނުހާއަށް އެނގުނުކަން އިއްވާލިއެވެ. ސީދާ ޒާހިދާގެ ލޮލަށް ބަލަން ހުރެވެ. ނުހާ އަށް އައި ބަދަލު ފެނިފައި ޒާހިދާ ހައިރާންވިއެވެ. ” އައްދެ…ކަލެއަށް ކުއްލިއަކަށް ތިހާ ވަރުގަދަ ހިތްވަރެއް ލިބުނީ ކޮންތާކުން…” ޒާހިދާ ދެބުމަ ގޮށްޖަހާލިއެވެ. ނުހާ ދެއަތުން ލޮލުން ފައިބަމުން ދިޔަ ކަރުނަތައް ފުހެލިއެވެ. ” އެއީ އަހަންނާއި ލުފްޝާންގެ ލޯބީގެ ބާރުން އައި އެއްޗެއް…ސާފު ވެއްޖެ…” އިތުރަށް އެންމެ ސިކުންތަކުވެސް އެތަނުގައި މަޑުކުރުމެއް ނެތި ނުހާ ބާރު ހިނގުމެއްގައި ގޮސް ގެއިން ނުކުތެވެ. ޒާހިދާ އެއައި ރުޅީގައި ޑްރެސިންގ ޓޭބަލް މަތީގައި ހުރި ވާސް ނަގާ ފާރަށް ޖެހިއެވެ. އެ ކުދިކުދި ވެގެން ބިމަށް ފައިބާތަން ބަލަން ޒާހިދާ ހުއްޓެވެ. ރުޅި އައިސް ރަތްވެފައެވެ.\nޝާމިލް ދިޔައީ ސައިކަލުގައެވެ. ފަރީނާ ޝާމިލްގެ ފަސް ފަހަތުން ދުވެފައި ކަހަލަ ގޮތަކަށް ރޮމުން ދިޔައެވެ. އެހެންނަމަވެސް ފަރީނާއަކަށް ޝާމިލް އަތަކު ނުޖެހުނެވެ. ވަރުބަލި ވެގެން ކުޑަކޮށް މަޑު ޖެހިލިއެވެ. މާނޭވާ ލަމުންނެވެ. މަގުމަތިން ދިޔަ ބައެއް މީހުންގެ ލޮލުގައި ފަރީނާ އަޅައިގައިން ނަމަވެސް އެއިން އެއްވެސް މީހަކު އަޅައެއް ނުލައެވެ. ޝާމިލްގޮސް ގޯޅި އަޅަންދެންވެސް ފަރީނާއަށް ހުރެވުނީ ބަލަހައްޓައިގެންނެވެ. ކުއްލިއަކަށް ސިހިފައި ފަހަތަށް ބަލައިލެވުނީ މީހަކު ފަރީނާގެ ކޮނޑުގައި ކޮށްޓާލުމުންނެވެ.\nސިޓިންގ ރޫމްގައި އިން ފައްތާހް އަށް ގެއަށް ވަދެގެން އައި ނުހާ ފެނިފައި ކޮޅަށް ތެދުވެވުނެވެ. ” ނުހާ..ކިހިނެއްވީ…ކިހިނެއްވެފަ ތިހުރީ؟…” ހާސްވެފައި ހުރެ ނުހާގެ ގާތަށް ފައްތާހް ދިޔައެވެ. މަޑުމަޑުން ނުހާގެ ކޮނޑުގައި އަތްލިއެވެ. “ނުކުމޭ..ހަމަ މިހާރު ނުކުމޭ…އަހަރެން ބޭނުމެއް ނޫން އެންމެ ހިނދުކޮޅަކުވެސް ކަލޭ މިގޭގަ ހުންނާކަށް…” ފައްތާހް އާއި ނުހާ ސިހިފައި އެއްފަހަރާ ކަހަލަ ގޮތަކަށް ބަލައިލެވުނެވެ. އޭރު ރުޅި އައިސް ހުރެ ލުފްޝާން ސިޑިން ފައިބަމުން ދިޔައެވެ. ” ނޫން..ލުފްޝާން… ލުފްޝާން ތިހީކުރަނީ ރަނގަޅަކަށް ނޫން…އަހަރެން މިއީ ތި ހީކުރާ ކަހަލަ މީހެއް ނޫން…” ނުހާއަށް ހަމަ ރަނގަޅަށްވެސް ރޮވުނެވެ. ފައްތާހް ހުރީ ވާނުވާ ނޭނގިފައެވެ. ” ދަރިފުޅާ..ކިހިނެއް ވެގެން ތިއުޅެނީ…” “ބައްޕަ އެހަށް މިވަގުތު އަހަންނާ ސުވާލު ނުކުރޭ…ނުހާ…ނުހާ ތިބުނީ ހަމަ ރަނގަޅަށް…އަހަރެން ހީކުރި ކަހަލަ މީހެއް ނޫން ތިއީ…އަހަރެން ހީކުރީ ތިއީ އަހަރެންގެ ޙަޔާތަށް އަންނަން އެންމެ އެކަށީގެންވާ އެންމެ މާތް އަންހެނާ ކަމަށް…އެކަމަކު ރޭގަ…ޗީ…ނުހާ..ޗީ…ދާން އުޅޭ މިތަނުން…” ލުފްޝާން ނުހާ އަށް ފުރަގަސް ދިނެވެ. ލުފްޝާންގެ ކޮންމެ ބަހަކުން ނުހާގެ ހިތް ދިޔައީ ކަތި ލަމުންނެވެ. ” ހެޔޮ ނުވާނެ..ލުފްޝާން އަހަރެންގެ ވާހަކަވެސް އަޑު އަހާބަލަ….” ފައްތާހް އަކަށް ނުހާ ރޯ މަންޒަރު ބަލާކަށް ކުޅަދާނައެއްނުވިއެވެ. ފައްތާހްގެ ލޮލުންވެސް ކަރުނަ ހިލުނެވެ. “ދެން ކޮން ވާހަކައެއް އަޑު އަހަން އޮތީ ނުހާ…އަހަރެން ނުހާ ދެކެ ހާދަ ލޯތްބެއް ވެއޭ..އެކަމަކު އެލޯބީގަ ކޮޅުފައިން ޖެހީވެސް ހަމަ ނުހާ އެއްނު…” މިފަހަރު ލުފްޝާން ކުޑަކޮށް މަޑުވެލިއެވެ. ލުފްޝާންގެ ލޮލުގައިވެސް ކަރުނަ ފާއްދާލިއެވެ. އަޑުގައި ކޫރުމެއްވިއެވެ. ” އުމުރަށްވެސް އެކީގައި އުޅޭނަމޭ ބުނެފައި ކީއްވެ އަހަންނަށް ތިހާ ބޮޑު އަނިޔާއެއް ތިދިނީ ނުހާ…” ލުފްޝާން ނުހާގެ މޫނަށް ބަލައިލިއެވެ. ނުހާއަށްވެސް ލުފްޝާންގެ ލޮލަށް ބަލަހައްޓައިގެން ހުރެވުނެވެ. އެދެލޮލުން ނުހާއަށްޓަކައިވާ ލޯބި ފެނެވެ. އެންމެ ކައިރީގައި ހުރި ފައްތާހްއަށްވެސް މިކަން ކިތަންމެ ރަނގަޅަކަށްވެސް ކިތަންމެ ފަހަރަކު ފާހަގަ ވެފައިވެއެވެ. އެކަމަކު މިއަދު އެދެކުދިންގެ ލޯތްބަށް މިވަނީ ކޮންމެވެސް މީހެއްގެ އެސްފީނާއެއް ނުވަތަ ބަދު ދުޢާއެއް ޖެހިފައެވެ.\nވވވވވވވވވވވވވވވވވވވވވވ ބޮޑަށް ތޭންކްސް ނަޒާ…..\nހާދަ ހިނި އައިސް ވެފަ އިން ކުއްޖެކޭދޯ..ހެހެ\nވަރައް ރީތި ވާހަކަ ކުރިޔަށް ދާގޮތް\nވވވވވވވވވވވވވވ ބޮޑަށް ޝުކުރިއްޔާ ތިދެއްވާ ހިތްވަރަށް…\nKobaa dhen mey vaahaka nimuney tha haadha duva hey Kay pls pls next part up kobala konira kun kuraa ney\nދިހައެއް ( ސަތާރަވަނަ ބައި )\nހިތާމަ އެހެނިހެން ލޯބި August 19, 2017\nއިންތިޒާރުގަައި ހުންނަމޭ ލޯބިން 47\nހިތާމަ ލޯބި October 6, 2018\nއެހެނިހެން ލޯބި October 22, 2015\nލޯބި May 24, 2019


China ge enme muhsandhi meehaage maqaam Jack Ma gehlihje – Iru\nއުލިގަމުގައި ޔޮޓް މެރީނާއަކާއެކު ސިޓީ ހޮޓަލެއް ތަރައްގީ ކުރަނީ\nތާޒާ ފެން އޯޑަރު ކުރަން 1619\nއެމްއެމްއޭ އިން ބޭންކުތަކަށް ދޫކުރާ ޑޮލަރުގެ މިންވަރު މިއަހަރުގެ ނިޔަލަށް އިތުރުކޮށްފި\nސަމާ· 25 ސެޕްޓެމްބަރު 2020\nއެންމެ އާބާދީ ބޮޑު އަދި އިގްސާދީ ބޮޑު ބާރެއް ކަމަށްވާ ޗައިނާގެ އެންމެ މުއްސަނދި މީހާގެ މަގާމު އަލީބާބާ ގްރޫޕްގެ ކުރީގެ ޗެއާމަން ޖެކް މާ ފަހަތަށް ޖައްސައިލުމަށް ފަހު، ފެން ކުންފުންޏެއްގެ ވެރިއަކަށް ލިބިއްޖެ އެވެ.\nލޫބާގް ބިލިއަނާޒް އިންޑެކްސް މިހާރު ބުނާ ގޮތުން ޗައިނާގެ އެންމެ މުއްސަނދި މީހަކީ މިލްކިއްޔާތު 58.7 ބިލިއަން ޑޮލަރަށް އަރާ ޒޮންގް ޝަންޝަން އެވެ. އޭނާ އަކީ 1996 ގައި އުފެއްދި ފެން ކުންފުނި “ނޮންގްފޫ ސްޕްރިންގް” ގެ ވެރިޔާ އެވެ.\nޗައިނާގެ އެންމެ މުއްސަނދި މީހާގެ މަގާމާ އެކު، “ލޯން ވުލްފް” ގެ ނަމުން މަޝްހޫރު ޝަންޝަން މިހާރު ވެފައި ވަނީ އޭޝިއާގައި ދެވަނަ އަށް އެންމެ މުއްސަނދި މީހާއަށެވެ.\nމި ވަގުތު އޭޝިއާގެ އެންމެ މުއްސަނދި މީހަކީ އިންޑިއާގެ ރިލަޔަންސް ގްރޫޕްގެ ވެރިޔާ މުކޭޝް އަމްބާނީ، 63، އެވެ. އޭނާގެ މިލްކިއްޔާތަކީ 88.8 ބިލިއަން ޑޮލަރެވެ. އަމްބާނީ މި ވަގުތު ހިމެނެނީ ދުނިޔޭގައި އެންމެ މުއްސަނދި 10 މީހުންގެ ލިސްޓްގެ ފަސް ވަނައިގަ އެވެ.\nޖެކް މާ، 56، ފަހަތަށް ޖައްސާލައި ޝަންޝަން ޗައިނާގެ އެންމެ މުއްސަނދި މަގާމު ހޯދި އިރު، އެކި ކަންކަމަށް ހައިރާތަށް ވެސް ބޮޑެތި އަދަދުތަކުން ހޭދަކުރާ ޖެކް މާގެ މިލްކިއްޔާތަކީ 50.4 ބިލިއަން ޑޮލަރެވެ.\nފުޅީގައި ފެން ބަންދުކުރުމުގެ ވިޔަފާރީން ޗައިނާގެ އެންމެ މުއްސަނދި މީހާގެ މަގާމު ލިބުނު ޝަންޝަން އޮތީ މި ވަގުތު ދުނިޔޭގެ އެންމެ މުއްސަނދި 500 މީހުންގެ ލިސްޓްގެ 17 ވަނައިގަ އެވެ.


އެމް.ޔޫ.އޯގެ ހާއްސަ ހަރަކާތްތަކެއް ބުރާސްފަތި އަދި ހުކުރުދުވަހު ރ. ދުވާފަރުގައި – Maldivian Democratic Party\nއެމް.ޔޫ.އޯގެ ހާއްސަ ހަރަކާތްތަކެއް ބުރާސްފަތި އަދި ހުކުރުދުވަހު ރ. ދުވާފަރުގައި\nދިވެހި ރާއްޖޭގެ އެންމެ ބޮޑު އިދިކޮޅު ސިޔާސީ ޕާޓީ ކަމަށްވާ މޯލްޑިވިއަން ޑިމޮކްރަޓިކް ޕާޓީ، އެމް.ޑީ.ޕީ ހިމެނޭ އެމް.ޔޫ.އޯގެ ހާއްސަ ހަރަކާތްތަކެއް މި ހަފްތާގެ ބުރާސްފަތި އަދި ހުކުރު ދުވަހު ރ. އަތޮޅުގައި ކުރިއަށް ގެންދާ ގޮތަށްހަމަޖައްސައިފިއެވެ. މި ހަރަކާތްތައް ކުރިއަށް ގެންދިއުމަށް ހަމަޖައްސާފައިވަނީ ރ. އަތޮޅުގެ އެންމެ އާބާދީ ބޮޑު ރަށް ކަމަށްވާ ރ. ދުވާފަރުގައެވެ. މިކަން އިޢުލާނު ކުރީ ހޮނިހިރު ދުވަހު ހަވީރު މިނިވަން އިންސާފުވެރި އިންތިހާބަކަށް ގޮވާލާ އެމް.ޑީ.ޕީން މާލޭގައި ކުރިއަށް ގެންދިޔަ ހާއްސަ ހަރަކާތް ނިންމާލަމުންނެވެ.\nމި ހަރަކާތްތައް ފެށޭނީ 19 ވަނަ ދުވަހު ކަމަށާއި، އެދުވަހު ކުރިއަށްދާނީ އަތޮޅު ކައުންސިލް އަދި ރަށު ކައުންސިލްތަކަށް އެމް.ޑީ.ޕީގެ ޓިކެޓުގައި ވާދަކުރާ ކެންޑިޑޭޓުންނަށް ބާއްވާ ވޯކްޝޮޕަކުންނެވެ. އޭގެ ފަހުން 20 ވަނަ ދުވަހު ހަވީރު ހިނގާލުމަކާއި އެކު މުޒާހަރާއެއް ކުރިއަށްދާނެއެވެ.އަދި 20 ވަނަ ދުވަހުގެ ރޭ ދުވާފަރުގައި ބޮޑު ޖަލްސާ އެއް އޮންނާނެއެވެ. މި ޖަލްސާގައި އެމް.ޑީ.ޕީ ޤައުމީ މަޖިލީހުގެ 30 ބޭފުޅުން ބައިވެރިވާގޮތަށްވަނީ ހަމަޖެހިފައެވެ. މި އަތޮޅުގެ އެކި ރަށްރަށުން ވީހާވެސް ގިނަ އަދަދެއްގެ ބަޔަކު މި ހަރަކާތްތަކުގައި ބައިވެރިވެދެއްވުމަކީ އެމް.ޑީ.ޕީގެ ވަރަށް ބޮޑު އެދުމެކެވެ.\nކުރީގައި ތާވަލް ކުރެވިފައިވާ ގޮތަށް ލޯކަލް ކައުންސިލް ބޭއްވިގެން ނުދިއުމުންނާއި މިނިވަން އިންސާފުވެރި އިންތިހާބެއް ނުލިބޭނެކަމުގެ ބިރު އެބައޮތް ކަމަށްބުނެ އެމް.ޑީ.ޕީ އިން އަންނަނީ ރާއްޖޭގެ އެކި ކަންކޮޅުތަކުގަ އާއި މާލޭގައި ތަފާތު ހަރަކާތްތައް ހިންގަމުންނެވެ. އެގޮތުން ދާދި ފަހުން ބ. އަތޮޅުގައިވެސް އެ ޕާޓީގެ ހަރަކާތްތަކެއް ކުރިއަށް ގެންދިޔަކަން ފާހަގަކޮށްލެވެއެވެ.


China in fonuvi medical shipment rajje aisfi | Hathaavees\nޗައިނާއިން ފޮނުވި މެޑިކަލް ޝިޕްމެންޓް ރާއްޖެ އައިސްފި\nޗައިނާއިން ރާއްޖެއަށް ފޮނުވީ އެހީ/ ފޮޓޯ- އެމްއެންޑީއެފް\nދުނިޔޭގައި ހަލުވިކަމާއެކޔ ފެތުރެމުން އަންނަ ކޮވިޑް19 އާއި ގުޅިގެން ޗައިނާ ސަރުކާރުން ރާއްޖެއަށް ފޮނުވި މެޑިކަލް ޝިޕްމެންޓް މިއަދު އައިސްފިއެވެ.\nމިކަމާއި ގުޅިގެން ޗައިނާއިން ރާއްޖެއަށް ކަނޑައަޅާފައި ހުންނަ ސަފީރު ޖަންގް ލިޖޮންގް ވަނީމަ ކޮވިޑް19 އާއި ގުޅިގެން ޗައިނާ ސަރުކާރުން ރާއްޖެއަށް ފޮނުވި ފުރަތަމަ މެޑިކަލް ޝިޕްމެންޓް މިއަދު ލިބިފައިވާ ކަމަށް ކަށަވަރުކޮށް ދެއްވާފައެވެ. މި ޝިޕްމަންޓް ފޮނުވާފައި ވަނީ މާލެ އަށެވެ.\nއަދި މި ބޭސްތައް ކްލިއާ ކުރުމުގައި އެމްއެންޑީއެފް އިން މިއަދު ވަނީ އެހީތެރިކަން ފޯރުކޮށްދީ ފައެވެ. ޗައިނާގެ ސަފީރު މީގެ ކުރިންވެސް ވަނީ ރާއްޖެއަށް ޗައިނާގެ ފަރާތުން ތަކެތި ފޯރުކޮށްދެއްވާނެ ކަމުގެ ޔަގީންކަން ދެއްވާފައެވެ.\nސަފީރު ދާދި ފަހުން ކުރި ޓްވީޓެއްގައި ވިދާޅުވީ، ޗައިނާއިން އެހީ ބޭނުންވި ވަގުތު ރާއްޖެއިން އެ އެހީ ޗައިނާއަށް ފޯރުކޮށްދީފައިވާ ކަމަށާއި އެހެން ކަމުން ދިވެހިންނަށް އެހީވުމަށް ޗައިނާ އޮތީ ތައްޔާރަށް ކަމަށެވެ.\nPrevious އަބަދު ލޮކްޑައުން ކޮށްގެން ނުބޭއްވޭނެ، ދަތުރު ކުރުމަށް އެންމެ ރައްކާތެރި މާދަމާއެއް ހޯދަންޖެހޭ\nNext އައްޑޫސިޓީގެ މަގުތައް ޑިސްއިންފެކްޓް ކޮށްފި


MPL in Importerunnah lui thakeh dheefi | Mihaaru\nއެމްޕީއެލް ސަރަހައްދު: ޖޫން 2، 2016: މާލޭ ވިޔަފާރި ބަނދަރު ސަރަހައްދުގައި އޮތް ދޯންޏަކަށް ފޯކްލިފްޓަކުން މުދާ އަރުވަނީ: އެ ކުންފުނިން ބުނީ މުދާ ބާލަން ބޭނުންވާ ވެހިކަލް މަދުވުމުން ދަތިތަކެއް ދިމާވާ ކަމަށް. --ފޮޓޯ: އަލީ ނިޝާން /މިހާރު\nއެމްޕީއެލް އިން އިމްޕޯޓަރުންނަށް ލުއިތަކެއް ދީފި\n30 މާޗް 2020 - 16:096comments\nރާއްޖެ އަށް މުދާ އެތެރެކުރާ މީހުންނަށް ލުއި ގޮތްތަކެއް މޯލްޑިވްސް ޕޯޓްސް ލިމިޑެޓް (އެމްޕީއެލް) އިން ހަމަޖައްސައިފި އެވެ.\nދަރުބާރުގޭގައި ކޮވިޑް-19 އާ ގުޅޭ ގޮތުން މައުލޫމާތު ދެއްވަމުން ތަރުޖަމާން މަބްރޫކް އަބްދުލްއަޒީޒް ވިދާޅުވީ، ތަކެތި ރާއްޖެ އަށް މުދާ ގެންނަ އިމްޕޯޓަރުންނަށް ބޮޑެތި ލުއިތަކެއް ހަމަޖައްސާދީފައިވާ ކަމަށެވެ. އެގޮތުން މުދާ ގެނެސް ހުޅުމާލެ އާއި މާލޭގެ ބަނދަރުގައި ބެހެއްޓުމަށް ނަގާ ޑެމަރޭޖު ޗާޖުން 20 ޕަސެންޓް ކުޑަ ކުރުމަށް އެމްޕީއެލް އިން ވަނީ ނިންމައިފަ އެވެ.\nމީގެ އިތުރުން ކުޅުދުއްފުށީ ޕޯޓާއި ހިތަދޫ ޕޯޓުގެ ޑެމަރޭޖު ޗާޖުގެ 50 ޕަސެންޓް ކުޑަ ކުރުމަށް ވަނީ ނިންމައިފަ އެވެ. މީގެ އިތުރުން ފްރީ ސްޓޯރޭޖުގެ މުއްދަތު 10 ދުވަހުން 12 ދުވަހަށް ވަނީ އިތުުރުކޮށްދީފަ އެވެ.\nއެމްޕީއެލް އިން ކަނޑައަޅާފައިވާ ގޮތުން 20 ފޫޓުގެ ކޮންޓެއިނަރަކަށް ނަގަނީ 853.30ރ. އެވެ. އަދި 40 ފޫޓުގެ ކޮންޓެއިނަރަކަށް 1،706.60ރ. އެވެ. އެއީ ދުވާލަކަށް ނަގާ ޑެމަރޭޖު ފީ އެވެ.\n"ބޮންޑެޑް ވެޔާ ހައުސްގެ ލައިސެންސް ފީ 50 ޕަސެންޓް ދަށްކޮށްދިނުމަށް ނިންމާފައިވަނީ،" މަބްރޫކު ވިދާޅުވި އެވެ.\nއެމްޕީއެލްގެ މެނޭޖިން ޑިރެކްޓަރު ޝާހިދު އަލީ ވިދާޅުވީ، މިހާ ބޮޑު ލުޔެއް ދިނުމަށް ނިންމީ އިކޮނޮމިކް މިނިސްޓްރީއާ މަޝްވަރާކުރުމަށް ފަހު، މިދުވަސްވަރު ކުރިމަތިވެފައިވާ ހާލަތުން އަރައިގަތުމަށް ވިޔަފާރިތަކަށް އެހީތެރިކަން ފޯރުކޮށްދިނުމުގެ ގޮތުން ކަމަށެވެ.\n"އާންމު ގޮތެއްގައި މުދާ ކްލިއާ ކުރެވޭނެ 24 ގަޑިއިރުގެ ތެރޭ. އެހެން ނަމަވެސް ބައެއް ހާލަތްތަކުގައި ޑޮކިއުމެންޓޭޝަން ފުރިހަމަ ނުވުމާއި، ވިޔަފާރިވެރިންގެ ވެޔާ ހައުސް ފުރުމާ އެކު ޕޯޓުގައި މުދާ ބަހައްޓާނެ،" އޭނާ ވިދާޅުވި އެވެ.\nޝާހިދު ވިދާޅުވީ، އިމްޕޯޓަރުންނަށް އިތުރު ލުޔެއް ދިނުމުގެ ގޮތުން ޑެމަރޭޖުގެ ގޮތުގައި ބޮޑު އަދަދެއްގެ ދައްކަން ޖެހޭ ވިޔަފާރިތަކަށް 20 ޕަސެންޓް ދެއްކުމަށްފަހު ބާކީ ދައްކަންޖެހޭ ފައިސާ ހަ މަސް ދުވަހަށް ބަހާލައިގެން ދެއްކޭނެ އިންތިޒާމު ވެސް ހަމަޖައްސާފައިވާ ކަމަށެވެ.\nއެމްޕީއެލްއިން ބޮންޑެޑް ވެޔާ ހައުސްގެ ލައިސެންސް ފީ 50 ޕަސެންޓަށް ކުރުމަށް ނިންމީ ރިސޯޓުތައް ބަންދު ކުރުމާ އެކު ބޮންޑު އޮޕަރޭޓަރުންނަށް ބޮޑު ގެއްލުމެއް ލިބޭތީ ކަމަށް ޝާހިދު ވިދާޅުވި އެވެ. ބޮންޑެޑް ވެޔާ ހައުސްގައި އާންމުކޮށް ތަކެތި ބަހައްޓަނީ ރަލާއި އޫރު މަސް އެތެރެ ކުރާ މީހުންނެވެ. އެހެން ނަމަވެސް ގިނަ ރިސޯޓުތައް ބަންދު ކުރުމާ އެކު މިފަދަ ވިޔަފާރި ކުރާ މީހުންނަށް ބޮޑު ގެއްލުމަކާ ވަނީ ކުރިމަތިވެފަ އެވެ.\nބޮންޑެޑް ވެޔާހައުސްގެ ފީގެ ގޮތުގައި ނަގަނީ ކޮންމެ 20 ފޫޓުގެ ޖާގައަކަށް މަހަކު 340 ޑޮލަރެވެ. މިހާރު ގެނައި ބަދަލާ އެކު ދައްކަން ޖެހޭނީ 20 ފޫޓުގެ ޖާގައަކަށް މަހަކު 170 ޑޮލަރެވެ.\nއިތުރު ލިޔުންތައް އެމްޕީއެލް އިމްޕޯޓް މުދާ އާގު ބޯޓު\nކޮންމެ ކޮންޓެއިނަރަކަށް 75 ޑޮލަރުގެ ފީއެއް ނަގަނީ\nބޮޑެތި ކާގޯ ލައިންތައް ރާއްޖެއާ ދުރަށް!\nއެމްޕީއެލްގެ ހާލަތު ގޯސް، ލޯޑު ބޮޑު ވަނީ!


Bidheyseen hingaa viyafaarithah hanikuraa bill ge bahus fashaifi\nބިދޭސީންތަކެއް މަސައްކަތުގައި. ބިދޭސީން ހިންގާ ވިޔަފާރިތައް ހަނިކުރާ ބިލުގެ ބަހުސް މިއަދު ވަނީ ފަށައިފައި --- ފޮޓޯ: އަވަސް އާކައިވް\nނިވަލުގައި ދިވެހިން ތިބެގެން ސީދާ ގޮތުންނާއި ނުސީދާ ގޮތުން ބިދޭސީން ހިންގާ ވިޔަފާރިތައް ހަނިކޮށް ދިވެހި ކުދި ވިޔަފާރިތަކަށް ލިބޭ ގެއްލުން ކުޑަކުރަން ރައްޔިތުންގެ މަޖިލީހަށް ހުށަހެޅި ބިލުގެ ބަހުސް ފަށައިފި އެވެ.\nސަރުކާރުގެ ފަރާތުން އަމިއްލަ ފަރުދުންގެ ވިޔަފާރީގެ ގާނޫނަަށް އިސްލާހެއް ހުށަހެޅުއްވީ ކުރެންދޫ ދާއިރާގެ މެމްބަރު އަބްދުލް ޣަނީ އަބްދުލް ހަކީމެވެ.\nބިލުގެ ބޭނުމަކީ ދިވެހިން ނިވާފަތްގަނޑަކަށް ވެގެން ސީދާ ގޮތުންނާއި ނުސީދާކޮށް ބިދޭސީން ހިންގާ ވިޔަފާރިތަކުގެ ސަބަބުން ރާއްޖޭގެ އެންމެ ކުދި އަދި މެދު ފަންތީގެ ވިޔަފާރި އާއި ދިވެހި ރައްޔިތުންނަށް ލިބޭ އިގުތިސޯދީ ފުރުސަތުތައް ހަނިވިޔަ ނުދިނުމަށް ފިޔަވަޅު އެޅޭނެ އިންތިޒާމް ހަމަޖެއްސުމެވެ. އަދި އަމިއްލަ ފަރުދުންގެ ވިޔަފާރި ރަޖިސްޓްރީ ކޮށްފައިވާ ފަރާތްތަަކަށް މިހާރު ދިމާވެފައިވާ ދަތިތައް ހައްލުކޮށް ހާލަތު ދެނެގަނެ ކަންކަން ރަަނގަޅު ކުރުމެވެ.\nބިދޭސީން ހިންގާ ވިޔަފާރިތައް ހަނިކުރާ ބިލް\nބިލު ހުށަހަޅުއްވަމުން ގަނީ ވިދާޅުވީ މިހާރުވެސް ރާއްޖޭގައި ރަޖިސްޓްރީ ނުކުރާ މަސައްކަތްތެރިންނާއި ތަރުކާރީއާ މޭވާ ވިއްކާ ފަރާތްތައް އުޅޭ ތަން ފެންނަމުންދާ ކަމަށެވެ. އަދި މި ބިލުގެ ސަބަބުން ދިވެހި ރައްޔިތުންނަށް އިތުރު މަންފާއާ ލުއި ލިބިގެންދާނެ ކަމަށް ވިދާޅުވި އެވެ.\nދިވެހި ވިޔަފާރިތައް ހިމާޔަތް ކުރުމުގެ ގޮތުން، ބިދޭސީންގެ ގަވައިދާ ހިލާފު ވިޔަފާރިތައް ބާތިލު ކުރެވޭނެ އުސޫލު ވެސް ބިލުގައި ހިމަނާފައިވެ އެވެ. އެގޮތުން ސީދާ ގޮތުންނާއި ނުސީދާ ގޮތުން ބިދޭސީން ހިންގާ ވިޔަފާރިއެއް ކަމަށް އެކަށީގެންވާ ހެއްކާއެކު އެކަން ރަޖިސްޓްރާއަށް ގަބޫލު ކުރެވިއްޖެ ނަމަ އެ ވިޔަފާރީގެ ރަޖިސްޓްރީ ބާތިލު ކުރެވެ އެވެ.\nއަމިއްލަ ވިޔަފާރިތައް ރަޖިސްޓްރީ ކޮށްދޭ މުއްދަތާއި އެ ރަޖިސްޓްރީ އާކޮށްދޭ މުއްދަތުވެސް އިތުރު ކުރަން ވަނީ ހުށަހަޅައިފަ އެވެ. އެގޮތުން އެފަދަ ވިޔަފާރިތައް ފަސް އަހަރު ދުވަހަށް ރަޖިސްޓްރީ ކޮށްދޭން މިހާރު އޮންނަ އުސޫލު ބަދަލުކޮށް 10 އަހަރަށް ރަޖިސްޓްރީކޮށް އިތުރު 10 އަހަރަށް ރަޖިސްޓްރީ އާ ކޮށްދެވޭ ގޮތަށް ހަދަން ބިލުގައި ހިމަނައިފައިވެ އެވެ.\nއަމިއްލަ ފަރުދުންގެ ވިޔަފާރީގެ ގާނޫނާ ހިލާފުވުމުން އެކުރި ކުށުގެ ކުޑަ ބޮޑުމިނަށް ބަލައި 1000ރ. އާއި 20،000 ރުފިޔާއިން މިހާރު ޖޫރިމަނާ ކުރެވެ އެވެ. ނަމަވެސް އެ ޖޫރިމަނާ 100،000 ރުފިޔާއަށް ބޮޑު ކުރަން ބިލުގައި ހިމަނައިފައިވެ އެވެ.\nމި ބިލުގެ ފުރަތަމަ ކިޔުން އިއްވާ ބިލް މަޖިލީހަށް ތައާރަފް ކޮށްފައިވަނީ މިމަހުގެ އަށްވަނަ ދުވަހު އޮތް މަޖިލީހުގެ ޖަލްސާގަ އެވެ.\nބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް + ރަޖިސްޓްރާ އޮފް ކޮމްޕެނީސް


އައިބުކަމެއް ނެތި ނިކަން ރީއްޗަށް އެ ކަން ކުރެވުނީހެވެ. އެހެނަސް މީހުން ބުނެއެވެ. ވަގުންގެ ފޮށި ބާރަށް ބަންނާނެއެވެ. މާނަޔަކީ، ވަގުންނަކީ ވައްކަންކުރާ ބަޔަކަށް ވާތީ އެ މީހުންގެ ފޮށި ބޮޑަށް ރައްކާތެރިކުރާނެއެވެ. ހަފީޒާއަށް ވީގޮތް އަހަންނާއި ނަސީމަށް ވެސް ފާހަގަކުރެވުނެވެ. އެހެނަސް އަހަރުމެން ވެސް ބޭނުންވީ ހަފީޒާއަށް އެ ކަން އޮއްބައިލަދޭށެވެ.\n“މިހާރު ރަނގަޅުވާނީ ހަކުރު ނުކެއިއްޔާ!” ނަސީމު ބުންޏެވެ. “މާމުއި މާ ފައިދާހުންނާނެ. ތީ ވަރަށް ރަނގަޅު ވައްތަރެއް.”\nގަދަކަމުން ހިނިތުންވެލައިފައި ހަފީޒާ ދިޔުމުން އަހަރުމެން އެ ވާހަކަ ދެއްކީމެވެ.\n“ތަސްލީމާއަށް ހަފީޒާ ފަންޑިތަހަދަނީތަ؟” އަހަރެން އެހީމެވެ.\n“ދެން އެނގޭނެއްނު ދޮންތަގެ ގޮތް!” އެ ފަހަރު ވެސް ނަސީމު ދިނީ އާންމުކޮށް ދޭ ކުރު ޖަވާބެވެ.\nއޯލެވެލް އިމްތިހާނުގެ ނަތީޖާ ފާޅުކުރިއިރު ތަސްލީމާ ގަދަ ދިހަޔެއްގައި ހިމެނުނެވެ. ލީނާ ހިމެނުނީ ގަދަ ދިހަޔެއްގެ އެއްވަނައިގައެވެ. މައްސަލަޖެހުނު ހިސާބަކީ އެއީއެވެ. ހަފީޒާގެ ކެތްތެރިކަން ކޮޅުންލީ ހިސާބަކީ ވެސް އެއީއެވެ. ދެ އިސްކޫލުގައި އުޅުނުއިރު އެއްވަރެއްގައި ހުރެފައި، އެއް އިމްތިހާނެއް ހެދި ފަހަރު ތަސްލީމާ ގަދަ ދިހަޔެއްގެ އެއްވަނައިގައި ނުހިމެނުނީއެވެ. ނުވަތަ ފުރަތަމަ ފަހަރަށް ލީނާއަށް ވުރެ ތަސްލީމާ ދަށްވީއެވެ. ލީނާއަށް އިސްޓޭޖުމަތިން އިނާމު ލިބިފައި ތަސްލީމާއަށް ނުލިބުނީއެވެ. އިނާމުދިން ޖަލުސާގައި ހަފީޒާ ކޮންމެހެން އޭނަގެ މޫނުމަތިން ފާޅުވި ފޫހިކަމާއި ނަފުރަތު ފޮރުވާކަށް ނޫޅެއެވެ. ނުދަންނަ މީހުން އައިސް ލީނާޔާ ސަލާންކުރިއިރު، ފެންނަ ހިސާބުގައި ތިބެފައި ހަފީޒާމެން ނުކުމެގެންދިޔައީއެވެ.\nޖެހިގެން އައި ދުވަހު ހަފީޒާގެ ގޭގައި ކުޑަ ސަޔެއް އޮތެވެ. އަހަރުމެންނަށް ދައުވަތު ދިނެވެ. އެއީ، މުޅި ހަޔާތުގައި ވެސް އެ ގޭގައި އޮތް ކަމަކަށް ދައުވަތު ލިބުނު ފުރަތަމަ ފަހަރެވެ. އަހަރެން ހިތަށްއެރިއެވެ. މި އުޅެނީ ކިހިނެއްވާން ބާއެވެ؟ އަހަރެން ދިޔުމަކީ ކޮންކަހަލަ ކަމަކަށް ވާނެބާއެވެ؟ ދަރިން ގެންދަންވާނެބާއެވެ؟ ނަސީމުގެ ގެއެކެވެ. ތިބޭނީ އޭނަގެ ތިމާގެ މީހުންނެވެ. ލީނާއާއި ސަނާޔާއަކީ ނަސީމުގެ ވެސް ދަރީންނެވެ. ނަސީމާ މަޝްވަރާ ނުކޮށް ގޮތެއް ނިންމާކަށް އަހަންނަކަށް ފަސޭހައެއް ނުވިއެވެ.\n“އާނ! ދާންވާނެ!” ނަސީމު ހުރީ ދާން ނިންމައިގެންނެވެ. “ކިހާ ޒަމާނެއް ކޮށްފަ ދޮންތަ އިންވައިޓު އެކުރީ.”\n“ނަސީމު! ކިހާ ޒަމާނެއް ނޫން ފުރަތަމަ ފަހަރަށް ދައުވަތު އެ ދިނީ!” އަހަރެން ހަނދާންކޮށްދިނީމެވެ. “ހަނދާންވޭތަ؟ އިނާމުދިން ޖަލްސާގަ އަޅައިގެންފައި ވެއްޓޭހާ ހިސާބުން ދިޔައިރު ވެސް އެ މީހުންނަކަށް އަހަރުމެންނެއް ނުފެނޭ. ދެން ކުއްލިއަކަށް އިންވައިޓުކުރީމަ އޭގެ މާނައެއް ނުވިސްނޭތަ؟”\nއަހަރެން ބޭނުންވީ ނަސީމަށް އެއްޗެއް ވިސްނައިދޭށެވެ. ނަތީޖާ ނުކުތީ ދިމާ އިދިކޮޅަށެވެ.\n“ފުރަތަމަ ފަހަރަށް އިންވައިޓު ކުރީމައޭ ދާންވީ!” ނަސީމު ވަރަށް އުފާވެފައި ބުންޏެވެ. “ދޮންތައަށް ވެސް މިހާރު ހެޔޮ ގޮތް ވިސްނުނީކަންނޭނގެ. ރަހިމުގެ ގުޅުން ޖެހޭނެ ދަމަހައްޓަން. ތީ މި ކަހަލަ ކަންކަމުގަ އަހަންނަށް ހިތްވަރުދޭން ހުރި މީހާއެއްނު!”\nނަސީމު ބުނި އެއްޗަކުން އަހަރެންގެ ހިތް މަޑު ކަފަކޮޅަކަށް ބަދަލުވިއެވެ. އަހަރެންނަށް ވެސް ނިންމުނީ ނަސީމު ބުނީ ރަނގަޅު ވާހަކައެއް ކަމަށެވެ. ރަނގަޅު ބަދަލަކަށް މަގުފަހިވުމުން އަހަރެން ހުރަހަކަށް ވެގެން ނުވާނެއެވެ. އަނެއްކޮޅުން ރަނގަޅުކަންކަމަށް ހިތްވަރުދޭ މީހެއްގެ ތާޖު އަހަރެންގެ ބޮލުގައި އަޅުވައިފިއެވެ. އެ ތާޖު ބޮލުގައި ބަހައްޓަން އަހަރެން ވެސް ބޭނުންވިއެވެ.\nނަސީމުގެ ގެއަށް އަހަރުމެން ދިޔައީމެވެ. ވަރަށް ވެސް ސާފު ހިތަކައިގެންނެވެ. އަހަރެން ހައިރާންވީ ހަފީޒާގެ މޫނު ފެނުމުންނެވެ. ހީވީ އޭނައަށް އަހަރެން ކޮންމެވެސް ދެރަކަމެއް ކޮށްފައިވާހެންނެެވެ. އަހަރެން ފެނުމުން ފެންނަކަމަށް ވެސް ނުހެދިއެވެ. ގޮވައި ވެސް ނުލިއެވެ. ކުޑަމިނުން ތަސްލީމާ ވެސް ލީނާ ފެންނަކަމަކަށް ނުހެދިއެވެ. އަހަރުމެން ގަދަކަމުން އެ މާހައުލަށް ހޭނެން މަސައްކަތްކުރީމެވެ. އަހަރުމެންގެ ދަރިންނަށް އެ ކަހަލަ ކަންކަމެއް ނުވިސްނެއެވެ. ނަސީމުގެ އެކަކު ވެސް އަނގައިން ނުބުނާތީ އެ ކުދިން ވަރަށް ޝަކުވާކުރިއެވެ. މައްސަލައަކީ އަހަރުމެން މާބޮޑަށް ހިތްހެޔޮވުމެވެ. އޮރެންޖު ސިގުނަލު ފެނުމުން އެ ތަނުން ނުކުތް ނަމަ ރަތް ސިގުނަލެއް ނުފެނުނީހެވެ. ކުއްލިއަކަށް ނަސީމަށް ކޯލެއް އައެވެ. އިރުކޮޅަކަށް ނަސީމު ތަނަކަށް ދާންޖެހުނެވެ.\n“އަހަރުމެން ވެސް މި ތަނުން ނުކުންނަންވީ!” ނަސީމުގެ ކަންފަތް ކައިރީގައި މަޑުމަޑުން އަހަރެން ބުނީމެވެ.\n“އެހާ ގިނަ ދުވަސްކޮށްފަ އައިސް މިހާ އަވަހަށް ދާކަށް ނުވާނެ،” ނަސީމު ހުއްދައެއް ނުދިނެވެ. “އޭރުން ދޮންތަ ދެރަވާނެ.”\n“ކޮންއިރަކު ދޮންތަ އުފާވީ؟” އަހަރެން ކުޑަކޮށް ނުރުހިފައި ބުނީމެވެ. “ބަލާލަބަލަ ދޮންތަގެ މޫނު!”\n“އެއީ ދެން ދޮންތަގެ ވައްތަރެއްނު!” ނަސީމުގެ ބޮޑު ޖަވާބު ނަގައި ފަތުރައިލިއެވެ.\nނަސީމު ދިޔައީއެވެ. އެންމެ ސިކުންތަކު ވެސް އެ ތަނުގައި ހުންނާކަށް އަހަރެން ބޭނުމެއް ނުވިއެވެ. އަހަރެންގެ ހިތަށް، ނޭނގޭ ބިރުވެރިކަމެއް ވަދެ ތޫލި ރަނގަބީލެއް ޖަހަމުންދިޔައެވެ. ހިތް ބުނާ ކަހަލައެވެ. އެކަނި ވިޔަސް އެ ތަނުން ނުކުންނާށެވެ. ކޮންމެވެސް ގޯސްކަމެއް ވާން އެބަ އުޅެއެވެ. އެ މާހައުލުގައި އަޖައިބެއް ކަހަލަ ހާސްކަމެއް ހުއްޓެވެ.\n“ހިނގާބަލަ ބޯކިބާ ކޮށާލަދޭން!” ހަފީޒާގެ އަޑުއިވުނެވެ.\nއަހަރެން ބަލައިލިއިރު ހަފީޒާ ހުރީ އަހަރެންގެ ފުރަގަހުގައެވެ. ފުރަތަމަ އަހަރެން ހީކުރީ އެހެން މީހެއްކަމަށް ހީކޮށް އޮޅިގެން ހަފީޒާއަށް އަހަންނާ ވާހަކަދެއްކުނީކަމަށެވެ. އަހަންނަށް މޭގައި އިނގިލިޖައްސައިލެވުނެވެ. އަހަރެންހޭ އެހުމުގެ ގޮތުންނެވެ. ހަފީޒާ ބޯޖަހައިލިއެވެ. އަހަންނަށް ބަލައިލެވުނީ އަހަރެންގެ ދެ ކުދިންނަށެވެ. އެ ވަގުތު ލީނާ ހުރީ އަހަންނާ ދިމާއަށް ބަލަހައްޓައިގެންނެވެ. ހަފީޒާޔާ އެކުގައި އަހަރެން ދާންއުޅޭހެން ހީވެގެން ލީނާ ހުރީ ނޫނެކޭ ބުނަން ބޭނުންވެފައެވެ. ލީނާގެ މޫނުން އަހަންނަށް ސާފުކޮށް އެކަން އެނގުނެވެ.\n“އެ މީހުން ބައިތިއްބަބަލަ! ބޮޑެތިސިންގާ ކުދިންނެއްނު!” ހަފީޒާ ބުންޏެވެ.\nނަސީމުގެ ގެއެވެ. އޭނަގެ އާއިލާ މީހުންނެވެ. މުޅި މާލެއިން ވެސް ނަސީމުގެ ދަރިންނަށް އެންމެ ރައްކާތެރިކަން ލިބޭނެ އެއް ތަނަކީ ޔަގީނުން ވެސް އެ ގެއެވެ. އަހަރެން ހިތަށްއެރީ އެެހެންނެވެ. އަބަދުވެސް ވިސްނަންވާނީ ރަނގަޅު ގޮތަށެވެ. ނުބައި ގޮތަކަށް ނޫނެވެ. ހަފީޒާއާ އެކުގައި އަހަރެން ބަދިގެއަށް ވަނީމެވެ. ވަނުމުގެ ކުރިން އަހަންނަށް ރަނގަޅަށް ބަލައިލެވުނު ނަމަ ތައްޔާރުވާން އެނގުނީހެވެ. ހެދިކާ އަތުރައިފައިވާ މޭޒަކު ބޯކިބަލެއް ނެތެވެ. ބަދިގެއަކު ވެސް ބޯކިބަލެއް ނެތެވެ. އެހެން ވެސް ހެދިކާއެއް ނެތެވެ. ހައިރާންވެގެން އަހަރެން ހަފީޒާއަށް ބަލައިލީމެވެ.\n“މަގޭ ދަރީގެ ޓައިޓަލް ކަލޭގެ ދަރި އެ ގެންދިޔައީ! އަހަރެން ދުވަހަކު ވެސް ލީނާއަކަށް، ކަލެޔަކަށް ހިތްހެވެއް ނުކުރާނަން،” ރުޅިއައިސްގެން ތުރުތުރުއަޅަމުން އެކަމަކު މަޑުމަޑުން ހަފީޒާ ބުންޏެވެ. “ތީ ދެ ދުނިޔޭގަ ވެސް މަގޭ ހަތުރެއް. ހަނދާންކުރާތި އެކަން. ބޭނުންވީ ހަމަ ކަލޭގެ މޫނުމައްޗަށް މިހެން ބުނެލަން.”\nއަހަރެން ހުރީ ނޭވާލާން ވެސް ހަނދާންނެތިފައެވެ. ފެނުނު މަންޒަރާއި، އިވުނު އަޑު އެއީ ހަގީގަތެއްކަން ގަބޫލުކުރަން އުނދަގޫވެފައެވެ. ހަފީޒާގެ ހިތުގައި ކަމެއް ބޭއްވުމަކީ ވަކި ކަމެކެވެ. ހިތުގައި އުތުރިއެރި އަލިފާންގަނޑު ކޮންޓުރޯލު ނުވެގެން ބޭރަށް ހުޅުފަޅައިގެންދިޔުމަކީ މުޅީން އެހެން ކަމެކެވެ.\n“އަހަރެން ކީއްކުރީ؟” އަހަންނަށް ބުނެވުނެވެ.\nއަހަރެންގެ ސުވާލަކަށް ހަފީޒާ ޖަވާބެއް ނުދިނެވެ. އޭނަ ކިޔަން ބޭނުންވެފައިވާ އެއްޗެހި މާގިނައެވެ.\n“އެކަމަކު އެންމެ ހަތަރު މާކްސްގެ ތަފާތަކުން،” ހަފީޒާ ރުޅިއައިސްފައި އިނގިލިތަކުން ހަތަރެއް ދައްކައިލައިފައި ބުންޏެވެ. “ހަމަ އެންމެ ހަތަރު މާކްސް. އެއީ ކޮން މޮޅެއް؟”\nއަހަަރެން ހިތަށްއެރިއެވެ. ހަފީޒާ އެ ވަރު ވެސް ބެލީ ހެއްޔެވެ؟ ތަފާތުވީ ހަތަރު މާކްސްކަމެއް އަހަރެން ނުވެސް ދެނަހުރީމެވެ. ދެން ހިތަށްއެރިއެވެ. ބުދެއްހެން އަހަރެން ގާވެފައި ހުރެއްޖެއްޔާ ހަފީޒާއަށް އެ ދެވެނީ ހިތްވަރެވެ. އޭނަގެ އަޑު ހައްތަހާ ވާނީ ގަަދައެވެ.\n“އެކަމަކު ދެން ކުދިން ކިޔެވުމުގަ ވާދަކުރާނެއްނު!” ހައިރާންވެފައި އަހަރެން ބުނީމެވެ. “އެއީ ތިހާ…”\n“ކޮންމެ ފަހަރަކު ވެސް ކަލޭގެ ދަރިފުޅަށް ވުރެ އަހަރެންގެ ދަރިފުޅު މޮޅުވެފަ އޮންނާނީ،” ކިބުރުވެރި ރާގެއްގައި ހަފީޒާ ބުންޏެވެ. “އަހަރެންގެ ދަރިފުޅު މާ މޮޅުވާނެ.”\nއެއީ މައްސަލައެއް ހެއްޔެވެ؟ އަހަންނަކަށް އެއީ މައްސަލައެއް ނޫނެވެ. އެކަމަކު ހަފީޒާއަށް ވެސް ކަމެއް ހަނދާންކޮށްދޭން ޖެހޭކަން އަހަންނަށް ވިސްނުނެެވެ.\n“ލީނާއަކީ ވެސް ލީނާ ކިޔެވި ސްކޫލުން ހަމަ އެންމެ މަތީ މާކްސް ހޯދާ ކުއްޖާއޭ ހަފީޒާ!” އަހަރެން ބުނީމެވެ. “އެހެންވެ އެހެން ތަނަކަށް ދިޔަސް އޭނަ ހަމަ މޮޅުވާނެއްނު!”\n“މަގޭ ދަރިފުޅަށް ވުރެ އެހެން ކުއްޖެއް މޮޅެއް ނުވާނެ. ދެން ނިކަން މޮޅުވެބަލަ! ދެން ނިކަން ކިޔަވަބަލަ!” އެހެން ބުނިއިރު ހަފީޒާގެ ދުލުގެ ކޮޅު، ވިހަ ހަރުފައެއްގެ ދޫ ފަދައިން ދެކަފިވެފައިވާ ކަހަލައެވެ. “ލާހިކެއް ނޫން!”\nގެއަށް އައިސް ނަސީމު ގާތުގައި އަހަރެން އެ ވާހަކަ ބުނީމެވެ. އަހަރެންގެ ނަޒަރުގައި ނަސީމަށް އެކަން އެނގެންޖެހޭނެއެވެ.\n“ނަސީމުގެ ދޮންތަ އަހަންނާ ދިމާއަށް ވަރަށް އެއްޗެހިކިޔައިފި،” އަހަރެން ބުނީމެވެ. “ދުވަހަކު ވެސް ހިތްހެވެއް ނުކުރާނަމޭ. ދެދުނިޔޭގެ ހަތުރެކޭ. ދެން ނިކަން ކިޔަވަބަލާށޭ. މޮޅުވެބަލާށޭ. އެހެރީ ދެން މީހުން ކިޔާ ކަހަލަ އެއްޗެހިތަ؟”\n“އަޅާލާނެކަމެއް ނެތް!” ނަސީބު ބުންޏެވެ. “އެއީ ހަމަ ދޮންތަގެ ވައްތަރު.”\nއެ ހާދިސާއަށް ފަހުގައި ހަފީޒާގެ ގޭގައި އޮންނަ އެއްވެސް ކަމެއްގައި އަހަރެންގެ ދަރިން ބައިވެރިކުރާކަށް އަހަރެން ހިތްހަމައެއްނުޖެހެއެވެ. އެ ގެއަށް ދަނީ އަހަންނާއި ނަސީމެވެ. އަޅައިގެންފައި ވެއްޓުނަސް ދޮންތައަކަށް އަހަންނާއި ނަސީމެއް ނުފެނެއެވެ. އަހަރެން ހިތަށްއެރިއެވެ. އަހަރެންނަށް ކުރެވުނު ކުށަކީ ކޮބައިހެއްޔެވެ؟ ހަފީޒާ މަސައްކަތްކުރީ ތަސްލީމާއަށް ކިޔަވައިދޭށެވެ. އަހަރެން މަަސައްކަތްކުރީ ލީނާއަށް ކިޔަވައިދޭށެވެ. ކަންދިމާކުރި ގޮތުން ހަފީޒާއަކީ މަތީ ތައުލީމު ލިބިފައިވާ މީހެއް ނޫނެވެ. އަހަންނަކީ ކިޔަވަން ލިބުނު ހުރިހާ ފުރުސަތެއް ބޭނުންކުރި މީހާއެވެ. އަހަރެންގެ ދަރިން ޓިއުޝަން ކިލާހަކަށް ނުފޮނުވަމެވެ. ކުދިންނަށް ޓިއުޝަން ދިނީ އަހަންނެވެ. ޓިއުޝަން ކިލާހަކަށް ގެންގޮސްގެން ކިޔަވައިދޭ ކުއްޖާއަށް އެނގޭނީ ކިލާހުގެ ވަގުތުކޮޅުގައި ހުރިހާ ކުދިންނަށް ބުނެދޭ އެއްޗެކެވެ. ޓީޗަރު ދިރިއުޅޭ ގޭގައި އުޅޭ ކުއްޖާ ހުރިހާ ވަގުތަކު ވެސް އެ އުޅެނީ ކިލާހުގައެވެ.


"Huvaakohfai Bunan" Series Ge Trailer Miothee - Vaguthu\n"ހުވާކޮށްފާ ބުނަން" ސީރީސްގެ ޓްރެއިލާ މިއޮތީ!\n11 މަސް ކުރިން ( އޮކްޓޯބަރ 10, 2020 )\nމަޝްހޫރު ގިނަ ފަންނާނުންތަކެއް އެކީގައި ފެނިގެންދާގޮތަށް ޔޫއްޕެ ޕްރޮޑަކްޝަނުން އުފައްދާ ހުވާކޮށްފާ ބުނަން ޑްރާމާ ސީރީސްގެ އޮފިޝަލް ޓްރެއިލާ ނެރެފި އެވެ.\nމިއީ ރާއްޖޭގެ މަޝްހޫރު ފިލްމީތަރި ޔޫސުފް ޝަފީއު (ޔޫއްޕެ) ޑައިރެކްޓުކުރާ ސީރީސް އެކެވެ. މި ސީރީސްގެ ޕޯސްޓް ޕްރޮޑަކްޝަން މަސައްކަތާއި ކެމެރާ ކުރުމުގެ މަސައްކަތް ކުރަނީ އަލީ ރަޝީދެވެ. އޭނާ އަކީ ޒަމާންތަކެއް ވަންދެން ފިލްމީ ދާއިރާގެ ކެމެރާގެ ފުރަގަހުގައި މަސައްކަތް ކޮށްފައިވާ މީހެކެވެ.\nމި ސީރީސްއާއި ގުޅޭގޮތުން ރާއްޖޭގެ ޓީވީޗެނަލަކަށް ދިން އިންޓަވިއުއެއްގައި ރަޝީދު ބުނީ މި ސީރީސް އަކީ 26 އެޕިސޯޑް ހިމެނޭ ސީރީސްއެއް ކަމަށެވެ. އޭނާ ބުނީ ގިނަ އެޕިސޯޑްތަކެއް ޝޫޓިން ވަނީ ނިމިފައެވެ. ކޮވިޑާއި ގުޅިގެން ޝޫޓިން ކުރިއަށް ގެންދިއުމުގައި ދަދިތަކެއް ކުރިމަތި ވިކަމަށްވެސް އޭނާ ބުންޞެވެ.\nމި ސިލްސިލާގައި މައިގަނޑު ތަރިންގެ ގޮތުގައި ފެނިގެންދަނީ ދޮން އައްޔަ، ފުބޫ، ޝިއާ، ޝިފާ، ސައީދު، ނާއްކޮ، ނަތާ އެވެ. މި ސިލްސިލާގެ ޓީޒާވެސް ރިލީސްކޮށްފައިވާއިރު މި ސީރީސްގެ މަސައްކަތް ކުރަމުން ދަނީ ހުޅުމާލޭގައި އެވެ. ގިނަ ފަންނާނުންތަކެއް ފެނިގެންދާ މި ސިލްސިލާއަކީ މިއަދުގެ މުޖްތަމައަށް ފައިދާކުރާ އަސަރުގަދަ ރޮއްވާލާވަރުގެ ލޯބީގެ ވާހަކައަކަށް ބިނާކޮށް ކުޅެފައިވާ ސިލްސިލާ ޑްރާމާއެއް ކަމަށް ފިލްމުގެ ޕްރޮޑަކްޝަން ޓީމުން ބުނެއެވެ.\nމި ސިލްސިލާގައި ކާސްޓުންގެ ކޮސްޓިއުން އެ ކާސްޓުން ބޭނުންވާގޮތަށް އެޅުމަށް ދޫކޮށްލާފައިވާކަމަށް ޕްރޮޑަކްޝަން ޓީމުން ބުނެއެވެ. މި ޑްރާމާގެ ސްކްރީންޕްލެއިގެ މަސައްކަތަކީވެސް ޔޫއްޕެގެ އަމިއްލަ މަސައްކަތެވެ. މިއީ ޔޫއްޕެގެ ފުރަތަމަ ޑްރާމާ ސީރީސްއަށްވާއިރު ރަޝީދު ބުނީ ޔޫއްޕެ އާއި އެކު މަސައްކަތް ކުރަން ވަރަށް ފަސޭހަ ކަމަށެވެ.\nމި ސިލްސިލާގެ ޕްރޮޑަކްޝަން ޓީމުން ބުނީ އާއިލާއާއި އެކު މި ސިލްސިލާ ބެލޭނެ ކަމަށާއި މީގައި ބޭއަދަބީ އެއްވެސް ބަހެއްވެސް ބޭނުންކޮށްފައި ނުހުންނާނޭ ކަމަށެވެ. މި ފިލްމުގެ ތީމް ލަވައިގެ މަސައްކަތް ކޮށްފައި ވަނީ ރާއްޖޭގެ މަޝްހޫރު ލަވަކިއުންތެރިންނެވެ. އެގޮތުން ރިލިކްސް ހަދާފައި ވަނީ ލަވަކިއުންތެރިޔާ ތޭރަވާ އެވެ. އަދި ކުޑައިއްބެ ވަނީ މި ލަވައިގެ މިއުޒިމް ކޮމްޕޯސް ހަދައިފަ އެވެ. ލަވަ ކިޔާފައި ވަނީ ތޭރަވާ އެވެ.\nބަތަލާ ރިޝްމީއަށް ބައިނަލްއަޤްވާމީ އެވާޑެއް!\nއޮކްޓޯބަރ 10, 2020 18:07\nބޭއދަބީ ބަހެއް ބޭނުންކޮށްފަ އެއް ނުހުންނާނެ އޯ. ހަހަހަހަހަހަ. ޓްރެއިލާގަ ވެސް ބޭއަދަބީ ޑަބަލް މީނިންގް ޑައިލޮގުތައް. ލޮލް. މިނޫން ގޮތަކަށް އެއއްޗެއް ކުޅެން ނޭގެނީތަ މިހާރު.


Dhuniye hama akah elhuveynee enmen gulhigen: Shahid\nދުނިޔޭގެ ހާލަތު ރަނގަޅު ކުރެވޭނީ އެންމެން ގުޅިގެން މަސައްކަތް ކޮށްގެން: ޝާހިދު\nއދ އާންމު މަޖިލީހުގެ އިންތިހާބީ ރައީސް އަބްދުﷲ ޝާހިދު -- ފޮޓޯ: އަވަސް\nދުނިޔޭގެ ހާލަތު ރަނގަޅު ކުރެވޭނީ ގައުމުތަކުން ގުޅިގެން އެކީގައި މަސައްކަތް ކޮށްގެން ކަމަށް އދ.ގެ އާންމު މަޖިލީހުގެ އިންތިހާބީ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nޝާހިދު މިހެން ވިދާޅުވީ މިއަދު ބޭއްވި އިންޓަ-ޕާލިމެންޓް ޔޫނިއަން (އައިޕީޔޫ)ގެ "ވޯލްޑް ކޮންފެރެންސް އޮފް ސްޕީކާސް އޮފް ޕާލިމެންޓް"ގެ ފަސްވަނަ ކޮންފެރެންސްގައި ވާހަކަ ދައްކަވަމުންނެވެ.\nޝާހިދުގެ ވާހަކަފުޅުގައި ވަނީ އާންމު މަޖިލީހުގެ ރައީސް ކަމާ ހަވާލުވެވަޑައިގެން ކުރައްވަން ބޭނުންވާ ކަންކަމާއި އެކަންކަން ހާސިލް ކުރުމަށް މަސައްކަތް ކުރައްވާނެ ގޮތް ހިއްސާކުރައްވާފަ އެވެ.\nޝާހިދު ވިދާޅުވީ ރާއްޖޭގެ ރައްޔިތުންގެ މަޖިލީހުގައި މަސައްކަތް ކުރެއްވި ދުވަސްވަރު އައިޕީޔޫ އާއި އެކު ރަނގަޅު ގުޅުމެއް އުފެދިފައިވާ ކަމަށެވެ. އަދި ރާއްޖޭގައި ހަރުދަނާ ޑިމޮކްރަސީއެއް ގާއިމުކުރުމުގައިވެސް އައިޕީޔޫއިން ވަރަށް ބޮޑު އެހީތެރިކަމެއް ފޯރުކޮށްދީފައިވާ ކަމަށެވެ. ޝާހިދުގެ ރިޔާސަތުގައި އާންމު މަޖިލީހަކީ އުންމީދީ ތަނަކަށް ހައްދަވާނެ ކަމުގައިވެސް ވިދާޅުވި އެވެ.\n"އަޅުގަނޑުގެ ދައުރުގައި މަސައްކަތް ކުރާނީ މައިގަނޑު ފަސް ކަމަކަށް އަމާޒުކޮށްގެން. އެއީ އުއްމީދީ ފަސް ކަމެއް. އދި އެކަންތައް ކުރެވޭނީ ހުރިހާ ޖަމިއްޔާތަކަކާއި ގައުމުތަކެއް ގުޅިގެން މަސައްކަތް ކޮށްގެން،" ޝާހިދު ވިދާޅުވި އެވެ.\nޝާހިދު އިސްކަން ދެެއްވާ ފަސް ކަމަކީ ދުނިޔޭގެ ގައުމުތަކަށް ހަމަހަމަ ކަމާ އެކު ކޮވިޑް ވެކްސިން ފޯރުކޮށްދިނުމާއި، ގައުމުތަކުގެ އިގްތިސޯދަަށް ލިބިފައިވާ ގެއްލުންތަކުން އަރައިގަނެ ދެމެހެއްޓެނިވި ތަރައްގީ އަކަށް މަސައްކަތް ކުރުމާއި، އދގެ އާންމު މަޖލީހުގެ މަސައްކަތްތައް މިހާރަށް ވުރެ ހަރުދަނާކުރުމެވެ. އަދި ތިމާވެށީގެ މައްސަލަތަކަށް ހައްލެއް ހޯދުމަށް މަސައްކަތް ކުރުމާއި އިންސާނީ ހައްގުތަކާ ބެހޭ ގޮތުން މަސައްކަތް ކުރުންވެސް ހިމެނެ އެވެ.\nޝާހިދު އިތުރަށް ވިދާޅުވީ އަމާޒުތަކުގެ ތެރޭގައި ހިމެނޭ ހުރިހާ ކަމެއްވެސް ހާސިލް ކުރެވޭނީ ގައުމުތަކާއި ބައިނަލްއަގްވާމީ ޖަމިއްޔާތަކުން ގުޅިގެން ކުރާ މަސައްކަތްތަކުންނެވެ. ދުނިޔޭގެ އާބާދީ އަށް ރަނގަޅު މުސްތަގުބަލެއް އެދޭނަމަ ގުޅިގެން މަސައްކަތް ކުރުމަށް ވެސް އިލްތިމާސް ކުރެއްވި އެވެ.\nޔޫއެން އަބްދުﷲ ޝާހިދު\nފެން ފޯރު ކޮށްދޭން ބައިނަލްއަގްވާމީ އެހީއަށް


Boxing Campion Nikhat Zareen ge amilla biopic in fennan beynun vanee Alia Bhatt - vNews.mv\nބޮކްސިންގ ޗެމްޕިއަންގެ ނިޚަތްގެ އަމިއްލަ ބަޔޯޕިކުން ފެންނަން ބޭނުންވަނީ ބަތަލާ އާލިއާ ބަޓް\nމަރިޔަމް ޝާހިދާ 29 May 2022, 12:38\nދާދިފަހުން ތުރުކީގައި ކުރިޔަށްދިޔަ ބައިނަލްއަޤްވާމީ ބޮކްސިންގް ޗެމްޕިއަންޝިޕްގައި ވާދަކޮށް ގޯލްޑް މެޑަލެއް އިންޑިއާއަށް ހޯދައިދިން އިންޑިއާގެ ބޮކްސަރ ނިޚަތް ޒަރީންއާއި ބެހޭގޮތުން ބައޯޕިކްއެއް އުފައްދާނަމަ، އޭނާގެ ރޯލްއިން ފެންނަން ބޭނުންވަނީ ބަތަލާ އާލިއާ ބަޓްކަމަށް ނިޚަތް ބުނެފިއެވެ.\nނިޚަތްގެ ހިމެނިފައިވަނީ މިހާތަނަށް ދުނިޔޭގެ ބޮކްސިންގް ޗެމްޕިއަންޝިޕްގައި އިންޑިއާއަށް ރީތި ނަން ހޯދައިދިން5ވަނަ ބޮކްސިންގް ތެޅުންތެރިޔާއަށެވެ.\nއިންޑިއަށް ހޯދައިދިން ގޯލްޑް މެޑަލްއާއެކު ގިނަ ބަޔަކު އޭނާއަށް ތައުރީފުކޮށް މަރުހަބާގެ މެސްޖްތައް ފޮނުވަމުންދާއިރު އުފެދޭ ސުވާލަކީ އޭނާގެ ބައޯޕިކްއެއް ފެނިދާނެތޯ ނުވަތަ ނޫންތޯއެވެ. ސަބަބަކީ އިންޑިއާގައި އުފެދުނު ކާމިޔާބު އަންހެން ބޮކްސަރ މޭރީ ކޮމްގެ ބައޯޕިކްއެއްވެސް ގެނެސްދީފައިވާތީއެވެ.\nބަތަލާ ޕްރިޔަންކާ ޗޯޕްރާ މޭރީ ކޯމްގެ ރޯލްއިން ފެނިގެންދިޔައިރު މިފިލްމަށް އިންޑިއާގެ ޤައުމީ އެވޯޑްވެސްވަނީ ލިބިފައެވެ.\nގިނަ ބަޔަކު ބައޯޕިކްއާއި ވިދިގެން ނިޚަތްއާއި ސުވާލުކުރުމުން އޭނާ ބުނެފައިވަނީ އޭނާގެ ބައޯޕިކްއެއް އުފެއްދުމަކީ ވަރަށް އުފާވާނެ ކަމެއް ކަމަށާއި ނަމަވެސް އޭނާގެ ރޯލް ކުޅެން ބޭނުންވަނީ ބަތަލާ އާލިއާ ބަޓްކަމަށެވެ.\nނިޚަތް ސަމާސާ ރާގެއްގައި ބުނެފައިވަނީ އާލިއާއެކޭ އެއްގޮތަށް އޭނާގެ ކޮލުގައިވެސް "ޑިމްޕަލް" އެބަހުރި ކަމަށާއި ވީއިރު އެރޯލަށް އެންމެ ފެތޭނީވެސް ބަތަލާ އާލިއާ ކަމުގައެވެ.\nމިހާތަނަށް އާލިއާ ބައޯޕިކްއަކުން ފެނިފައިވަނީ ދާދިފަހުން ރިލީޒްވި ފިލްމު "ގަންގޫބާއީ" އިންނެވެ.\nބޮކްސް އޮފީހުގައި ބޮޑު ކާމިޔާބެއް ހޯދި މިފިލްމު ވެގެންގޮސްފައިވަނީ އާލިއާގެ ކެރިއަރުގައި މިހާތަނަށް އޭނާ ދައްކުވައިދިން އެންމެ މޮޅު ޕާފޯމެންސް ފެނިގެންދިޔަ ފިލްމަށެވެ.\nކުޅިވަރާބެހޭ ފިލްމެއް މިހާތަނަށް އާލިއާ ކުޅެފައިނުވާއިރު ނޮން ފިކްޝަނަލް ފިލްމަކުން އޭނާ ކުރިޔަށް އޮތަނުގައި ފެނިގެންދިއުމަކީވެސް އެކަށީގެންވާ ކަމެކެވެ.\nއާލިއާ ދާދިފަހުން އަވަދިނެތިކޮށް މަސައްކަތް ކޮށްފައިވަނީ ޕްރޮޑިއުސަރު ކަރަން ޖޯހަރުގެ ފިލްމު "ރޮކީ އޯރް ރާނީކީ ޕްރޭމް ކަހާނީ" ގައެވެ.\nފިލްމުގައި އާލިއާގެ އިތުރުން ދެން ފެންނާނީ އެކްޓަރު ރަންވީރް ސިންގްއެވެ.\nއެންމެ އަވަހަށް އާލިއާގެ ފިލްމެއް ދެން ރިލީޒްވާނީ މިއަހަރުގެ ސެޕްޓެމްބަރު މަހުއެވެ. އެއީ އަޔާން މުކަރްޖީގެ ފިލްމު "ބްރައްމަސްތުރާ" އެވެ.


ކަފުނަށް މިހިތް އަދި ނުލާކަން ޔަގީން | 16 ވަނަ ބައި - ނުނިމޭ\nއައިންތު ” ވާހަކަ ލިޔުމަކީ ވަރަށް ކުރާ ހިތްވާ ކަމެކެވެ. ވާހަކަ ވިދާޅުވުމަށް ފަހު ކޮމެންޓް ކުރެއްވުން އެދެމެވެ. “ 23 : ލިޔުނު ވާހަކަ\n146 : ލައިކްސް 80 : ކޮމެންޓު ލިޔުންތެރިޔާގެ އިތުރު ލިޔުންތައް\nކަފުނަށް މިހިތް އަދި ނުލާކަން ޔަގީން (17 ވަނަ ބައި)\nކަފުނަށް މިހިތް އަދި ނުލާކަން ޔަގީން (15 ވަނަ ބައި)\nކަފުނަށް މިހިތް އަދި ނުލާކަން ޔަގީން (14 ވަނަ ބައި)\nކަފުނަށް މިހިތް އަދި ނުލާކަން ޔަގީން (13 ވަނަ ބައި)\nކަފުނަށް މިހިތް އަދި ނުލާކަން ޔަގީން (12 ވަނަ ބައި)\nކަފުނަށް މިހިތް އަދި ނުލާކަން ޔަގީން (11 ވަނަ ބައި)\nކަފުނަށް މިހިތް އަދި ނުލާކަން ޔަގީން (10 ވަނަ ބައި)\nކަފުނަށް މިހިތް އަދި ނުލާކަން ޔަގީން (16) ވަނަ ބައި\n16 ވަނަ ބައި (ނުނިމޭ)\n4 19 ޖެނުއަރީ 2015\n0 ހަގީގީ "ޑޮކްޓަރ... ޑޮކްޓަރ ހިޒް ހާރޓް ބީޓް އިޒް ސިންކިންގް... ޕްލީޒް ކަމް" އައިސީ ޔޫ އިން ނިކުމެގެން އައި ބިދޭސީ ނަރުސް އެމަޖެންސީ ވޯޑް ތެރޭގައި ހުރި ޑޮކްޓަރަށް ގޮވާލިއެވެ. ޑޮކްޓަރު ވެސް އަވަސް ހިނގުމެއް ގައި އައިސީ ޔޫ އާއި ދިމާލަށް ދިޔައެވެ. އެ މަންޒަރު ބަލަން އޮތް ނިޝްވާ އަށް ހިތުގައި އަތްއަޅާލެވުނެވެ.\nމަގޭ އަންމަޑޭ އޭ ކިޔާ ހަޅޭއްލަވަމުން ފުންމައިގެން ނިޝްވާ ތެދުވިއެވެ. ކައިރީގައި އިން މަރީނާ ވެސް ދިޔައީ ސިއްސައިގެންނެވެ. ދެފަޔަށް ބާރުލާފައި ނިޝްވާ އައި ސީ ޔޫ އާއި ދިމާލަށް މިސްރާބު ޖެހިއެވެ. މަރީނާ ވެސް ނިޝްވާއަށް ގޮވަމުން ދުއްވައިގަތެވެ. އައިސީ ޔޫ ގެ އެތެރެއަށް ވަދެވޭ ގޮތް ނުވުމުން މާޔޫސް ކަމާއެކު ކުޑަ ދޮރު ބިއްލޫރިގަނޑަށް ބަލަހައްޓައިގެން ނިޝްވާ ހުރީ ގާވެފައެވެ. ކިތަންމެ ކުޑަކޮށް ފެނުނަސް ނަރުހުން ނާއި ޑޮކްޓަރުން ތެޅިފޮޅޭތަން ފެނެއެވެ. ފުރާނަ ސަލާމަތް ކުރެވޭތޯ މަސައްކަތް ކުރަމުން ދިޔައިރު ޑޮކްޓަރުގެ މޫނުމަތިން ގޮތް މާޔޫސްކަން ފެންނަމުން ދިޔައެވެ. އެކި މެޝިންތަކުގެ ތެރޭގައި ފިތި ބާރުވެފައި އޮވެ ލޯބިވާ ފިރިމީހާ މަރާއި ހަނގުރާމަ ކުރަމުން ދަނީއެވެ. ނިޝްވާ ގެ ހިތް ވިރިގެން ފައިބަމުން ދިޔަ ކަހަލައެވެ. އޭނަގެ ދެލޯ ވަނީ ރޮއި ރޮއި ފާރުވެފައެވެ. އޭނާގެ ހިތުގެ ތެޅުން އެ ހިތާއި އަބަދަށް ވަކިވަނީ ބާވައެވެ. ލޯބިން މަހުރޫމް ވެ ހުވަފަތް ވަނީ ހެއްޔެވެ؟ ނޫން ނޫން... އަހަރެން ދޫކޮށް ނުދޭ! އަހަރެން މޮޔަ ވެދާނެ! ޕްލީޒް ޔޫ ހޭވްޓް ކަމް ބެކް.... " ނިޝްވާއަށް ބޯ ހޫރާލެވުނެވެ. އައިސީޔޫ ކައިރީ ތިބި އެންމެން ވެސް ލޯފޮހެލި މަންޒަރު ފެނުނެވެ. ދެހިތެއް ގައި އުފެދިފައިވާ ލޯތްބެއްގެ ވަރުގަދަ ކަމުން އެހިތްތަކަށް ވެސް އަސަރުތަކެއް ކުރުވީ އެވެ. މަރީނާ ނިޝްވާ ގަދަ ކަމުން ކަހަލަގޮތަކަށް އަތުލަފި ކޮށްގެން އެއްފަރާތަކަށް ގެންދިޔައެވެ. ނިޝްވާ ގެ ހާލަތު ގޯސްވެދާނެތީ އެވެ.\n"މިހުރިހާ ކަމެއް މި ވީ އެޒާހިރޭ ކިޔާ މީހާ އާއި ހެދި... އޭނަ މަގޭ ހިތް މަށާއި ދުރުކޮށްފި މަންމާ!...... އަންމަޑޭ ދަނީ ތަ މަންމާ.....ނިޝްވާ ގެ އަޑު ވޭނީ އާހެއްގެ ސިފައިގައި ބޭރުވަމުން ދިޔައެވެ. މަރީނާގެ ލަގޮނޑި ފަޅައިގެން ދިޔަފަދައެވެ. އޭނަގެ އެއްވެސް ދަރިޔަކަށް ރަހުމަތެއް ހަމަ ނެތީ ހެއްޔެވެ. ދަރިއެއް ފަދައިން ލޯބިވާ ދަނބި ދަރިފުޅު ވެސް އެ އާއިލާ އާއި ވަކިވަނީ ހެއްޔެވެ؟ އެހެނެއް ނުވާނެއެވެ. އިރާދަ ފުޅުން އެދަރިފުޅު ސަލާމަތުން އަންނާނެއެވެ.\n"މަގޭ ދަރިފުޅާ.... އަހުމަދު އަދި އަންނާނެޔޭ.... ދެން ނުރޮއި ހުއްޓާލާ" ނިޝްވާ ގައިގައި ބައްދާލަމުން މަރީނާ ބުނެލިއެވެ.\n"މަންމާ އަހަރެން ބޭނުން އެކަނިވެލަން.... ވަރުބަލި ވަނީ... އަހަރެން މިތާ އިންނާނަން.....އަންމަޑޭ ރަނގަޅު ވީމަ ގޮވާތި އިނގޭ....." ނިޝްވާ ވަރުބަލި ކަމާއެކު ބުނެލިއެވެ. ހަގީގަތުގައި އެންމެ މިނެޓެއް ވެސް އެތަނުން ދުރަށް ދާން އޭނާ ބޭނުމެއް ނޫނެވެ. ވަރުބަލި ވެފައި ޥާލެއް ބޮޑުކަމުން އައިސީ ޔޫ ފެންނަފަށުގައި ހުރެވުމާއެކު މަޑުކޮށްލީ އެވެ.\nނަޝާޔާ ޒާހިރު އަތުގައި ހިފައިގެން އައެވެ. ކަންދިމާކުރިގޮތުން އާދެވުނީ ނިޝްވާ ހުރި ދިމާލުންނެވެ. ޒާހިރު ފެނުމާއެކު ނިޝްވާ ގައިގައި އާދަޔާ ޚިލާފު ބާރެއް އުފެދުނު ކަހަލައެވެ. ރުޅިއައިސް ރަތްވެފައިވާ ސިންގާއެއް ފަދައިން ފުންމާގެން ތެދުވީ ޒާހިރަށް ވެސް އެއްޗެކޭ ނުބުނެވި އުޅެނި ކޮށެވެ.\n"ކަލޭ މަގޭ ފިރިމީހާ މަރާލަނީ ތަ؟ އޭނަގެ ކޮން ކުށެއް އޮތީ.....އަހަރެންގެ ލޯބި އަހަންނާ ދުރުކޮށްލީ... ."ނިޝްވާ ރުއިމުގެ ތެރެއިން ބުނެލިއެވެ. ނިޝްވާ އައިސްފައި ވާ ރުޅި ބޭރު ވަމުން ދިޔައީ ކަރުނަޔާއި އެކީގައެވެ.\n"ނިޝް އެއީ އެކްސިޑެންޓެއް! ޒާހިރު ކީއްވެ އަންމަޑޭ އަށް ގެއްލުމެއް ދޭންވީ.... ކެތްކުރޭ ކޮއްކޯ އަންމަޑޭ ރަނގަޅު ވާނެޔޭ! އަވަހަށް ނުރޮއި ރުޅި މަޑުކޮށްލާފަ އާދޭ ދައްތަ ކައިރިޔަށް...." ނަޝާޔާ ނިޝްވާ ހަމަ ޖެއްސޭތޯ މަސައްކަތް ކުރަމުން ދިޔައެވެ.\n" ރުޅި މަޑެއް ނުވާނެ....އަންމަޑޭ ގެ ބަދަލުގަ އޭނަ ކީއްވެ އައިސީ ޔޫ ގަ ނެތީ....މަށަށް އެނގިއްޖެޔޭ ހުރިހާ ކަމެއް.... ދައްތަގެ ފިރިމީހާ ގެ ހަގީގަތް އަންމަޑޭ އަށް އެނގޭތީ އޭނަ މަރާލަން އެއުޅެނީ.... ޕްރޮސްޓިޓިޔުޓުން ކައިރިޔަށް ދާކަން އެނގުނީ. "ނިޝްވާ ގޮވެލި ފައްޗެއް ގެ ސިފައިގައި ހިތުގެ އުދާސް ތައް ބޭރުކުރަމުން ދިޔައެވެ.\n" ތީ ދޮގެއް.... ތި ވާހަކަތައް ދައްކާނީ ގެޔަށް ދެވުނީމަ... ނިޝްވާ އަށް ހީވި ހީވުމަކަށް ތިވާނީ... ދޯ ޒާހިރު!.." ނަޝާޔާ އިސްޖަހާލައިގެން ހުރެ މަޑުމަޑުން ބުނެލިއެވެ. އިސްއުފުލާ ލެވުނު ނަމަ ޒާހިރު ދިޔަކަން މޭރުން ވީހެވެ.\n"އެ ދިޔައީ ނު! ދޮގެއް ނަމަ އެހެން ރައްކާ ވާކަށް ނޫޅޭނެ... އޭން މިހާރުވެސް ޒޫނާ ކައިރިޔަށް ދޭ! ހުރޭ އޭނަ ޑިފެންޑް ކޮށްލަ ކޮށްލާ! މަނަމަ ފަސް އެނބުރި ބަލާވެސް ނުލާ ވަރިވެގެން ހިނގައިދާނަން....އަންމަޑޭ އަށް ކަމެއް ވެއްޖެއްޔާ ކުޅި ދައްކާލާނަން!"އެއް އަތުން ލޯ ފޮހެލަމުން ނަޝާޔާ އާއި މުޚާތަބުކޮށް މީގެ ކުރިން ނިޝްވާ ދުވަހަކުވެސް ނުކުރަފަދަ ހަރުކަށިގޮތަކަށެވެ.\nއައިސީ ޔޫ ދޮށުގައި ޖަމާވެފައި ތިބި މީހުން ވެސް ހައިރާން ކަމާއެކު ކުޅިވަރު ބަލަމުން ދިޔައެވެ. ނަޝާޔާ ގަތް ލަދުންނާއި ވީދެރައިން އަނބުރާލާފައި ނިކުމެގެން ދިޔައެވެ. ނިޝްވާ ވެސް މަޑުމަޑުން އައިސީ ޔޫ ދޮށަށް މިސްރާބު ޖެހިއެވެ. ހިތުގައި ވާހާ އެއްޗެއް ބޭރުކުރެވުމުން މީހާ ވެސް ހަމަޔަކަށް ކުޑަކޮށް އެޅުނެވެ.\n"ޕޭޝަންޓް ހޭ އަރައިފި....އަދިވެސް ކްރިޓިކަލް...ވަރަށް އަވަހަށް އޭ ޕޮޒިޓީމް ލޭ ބޭނުން....ލޭގެ އިންތިޒާމް ތައް ވީހާ ވެސް ހަމަޖެއްސުން އެދެން.... " ނަރުސް ބޯދިއްކޮށްލަމުން ބުނެލިއެވެ.\n"އަހަރެން މިހިރީ.... މަގޭ ގައިގަ ހުރިހާ ލެޔެއް އަޅާފަ ވެސް އަންމަޑޭ ސަލާމަތް ކޮށްދީ ނާރސް" ނިޝްވާ ތެޅިގެންފައި ބުނެލިއެވެ.\n"ދަރިފުޅާ... ހަމަޖެހިބަލަ....އިރާދަ ކުރެއްވިޔާ އަހުމަދު ރަނގަޅު ވާނެ... ބައްޕަ ދީފާނަން ލޭ.... ދަރިފުޅަކީ އާދަކޮށް ލޭ ދަށްކޮށް ހުންނަ ކުއްޖެއް ނު..."ލުތުފީ ބުނެލިއެވެ.\n"ނޫނޭ... މަމިދަނީ ލެބަށް.... މަ ހަމަ ދޭނީ..އަންމަޑޭ މިއަންނަނީ އިނގޭ.."ނިޝްވާ ދުއްވައިގަތެވެ. ފަހަތުން ލުތުފީ ވެސް ދިޔައެވެ.\nނިޝްވާ ގެ އެދުމުގެ މަތިން އޭނަގެ ޓެސްޓްތައް ވެސް ކުރެވުނެވެ. ލުތުފީވެސް ކައިރީގައި ހުއްޓެވެ. އިންޖެކްޝަނެއް ޖަހަން ނުކުރޭ ފިނޑި ދަރިފުޅު މިއަދު ހާދަ ހިއްވަރު ގަދަ ވެއްޖެޔޭ ލުތުފީ ހިތަށް އެރިއެވެ. ނިޝްވާ ލޭ ހަދިޔާ ކުރަން އުޅޭތީ ދެފަރާތުގެ އާއިލާއިން ކަންބޮޑު ވިޔަސް އޭނައަށް ކަން އޮތްގޮތް އެނގޭތީ އެއްވެސް ކަހަލަ ހާސް ކަމެއް ނެތެވެ.\nއިރުކޮޅެއްގެ ތެރޭގައި ރިޕޯޓްތައް ނިމުނެވެ. ނިޝްވާގެ ގައިގަ ހުރީ ދިހަ ފޮއިންޓް ލެޔެވެ. ނިޝްވާ ވެސް ހަތިޔާރު ބެހެއްޓީ ޑޮކްޓާރު ވެސް ވާހަކަ ދައްކައިގެންނެވެ. ނިޝްވާގެ ރިޕޯޓް ތައް އިރުކޮޅެއްގެ ތެރޭގައި އަތަށް ލިބޭނެ ކަމަށް ބުނަމުން ލުތުފީގެ ގައިން ލޭ ނެގުމުގެ މަސައްކަތް ފެށުނެވެ. ނަޝާޔާ ދެވަނަ ފަހަރަށް ހޮސްޕިޓަލަށް އައެވެ. ޓެސްޓް ހަދަން ދީފައި އޮތުމާއެކު ނަތީޖާ ބަލާ އައިސީޔޫ އަށް ދިޔަމަގުމަތީގައި ލެބަށް ވަނެވެ. އޭރު ނިޝްވާ ގޮނޑިއެއްގައި ރިޕޯޓް ގެ އިންތިޒާރުގައި އިނެވެ. "ދައްތާ!... އައިމް ސޮރީ..... ރުޅި އައީތަ؟ އަހަންނަށް މާފް ކުރޭ އެގޮތަށް ރުޅި އާދެވުނީމަ..." ޖެހިގެން އިން ގޮނޑީގައި ނަޝާޔާ އިށީނުމުން ނިޝްވާ ދެރަވެލާފައި ބުންޏެވެ.\n"އިޓްސް އޯކޭ...އަހަންނަށް ވިސްނޭ... ދެން ފަހުން އެވާހަކަ ދައްކާނީ... މަންމަ ގުޅާފަ ބުނި ނިޝްވާ ޔޯ އަންމަޑޭ އަށް ލޭ ދެނީ.. ތެދެއްތަ؟"\n"ނޫން އެކަމެއް ނުވި.... ބައްޕަ ލޭ ދިނީ..." ނިޝްވާ ދެރަވެލާފައި އޮޅުން ފިލުވައިދިނެވެ.\n"މި އޮތީ ރިޕޯޓް... " ނިޝްވާ އަށް ވުރެ ކުރިން ނަޝާޔާ ރިޕޯޓް ޖަހައިގަތެވެ. ޖެއްސުންކޮށްލުމުގެ ނިޔަތުގައެވެ. ނަޝާޔާ ހައިރާން ކަމާއެކު ރިޕޯޓަށް ބަލަން ހުއްޓެވެ. ޔަގީން ނުވެފައެވެ. ރިޕޯޓް ގެ ނަންވެސް ރަނގަޅެވެ. ހުރިޙާ މައުލޫމާތު ރަނގަޅެވެ.\n"ދައްތާ! އަވަސް ކޮށްބަލަ! ކިހިނެއްވީތަ؟ ހިނގާ ދާން...އަންމަޑޭ އަށް ވީގޮތެއްވެސް ނޭނގެ " ނިޝްވާ ބޭނުން ވީ އަވަހަށް ދާށެވެ.\n" ކޮއްކޯ! ނަޝާޔާ ހަޅޭއްލަވައިގަންނަމުން ނިޝްވާ ގައިގައި ބައްދާލިއެވެ.


Video - Mudharrisun Thayyaaru, kuraa unmeedhu foni!\nވީޑިއޯ: މުދައްރިސުން ތައްޔާރު، ކުރާ އުންމީދު ފޮނި!\nއާމިނަތު އިބްރާހިމް އަދި އިދުހާމް ނައީމް\nވީޑިއޯ އަދި އެޑިޓިން: އިފްރާޒް އަލީ\nއާ އަހަރުގެ ކިޔެވުން ފަށައިގަންނަން ދެ ދުވަހަށް ވެއްޖެ އެވެ. ދެ މަހުގެ ދިގު ޗުއްޓީއަކަށް ފަހު އަންނަ އާދީއްތަ ދުވަހު ރާއްޖޭގެ ހުރިހާ ސްކޫލެއްގެ ކިޔެވުން ފަށާނެ އެވެ. ބޮޑު ޗުއްޓީގައި ކުރި މަޖަލުގެ ވަރުބަލިކަން ފިލުވާލައި އާ އަހަރުގެ ކިޔެވުން ފަށަން ދަރިވަރުންނާއި ބެލެނިވެރިން މިހާރު އަވަދިނެތި އުޅޭނެ އެވެ. ނަމަވެސް ކޮންމެ ދިރާސީ އާ އަހަރެއްގެ ފެށުމަށް ޓީޗަރުންވެސް ގިނަ ތައްޔާރީތަކެއްވެ އެވެ. ލެސަން ޕްލޭންތައް ހެދުމާއި ކިޔަވައިދޭ މާއްދާތައް މުތާލިއާކޮށް ދިރާސާކުރުމަކީ މުދައްރިސުން ކުރާ އެންމެ މުހިއްމު މަސައްކަތްތަކުގެ އެއް ބައެވެ. އާ އަހަރެއްގެ ކިޔެވުން ފެށޭއިރު ދަރިވަރުންނަށް ލިބޭ އުފާވެރިކަމާ އެއްވަރަށް އުފާވާނެ އެއްބަޔަކީވެސް މުދައްރިސުންނެވެ.\nމިއަހަރަކީ ރާއްޖޭގެ ތައުލީމީ ދާއިރާއަށް މުޅިން އާ ބަދަލުތަކެއް އަންނާނެ އަހަރަކަށް ވާއިރު މުދައްރިސުންގެ މަސައްކަތުގެ ޝެޑިއުލަށް ވެސް އިތުރު ވަގުތުތަކެއް ވަދެގެންދާނެ އެވެ. އެކަމާ ބެހޭގޮތުން "އަވަސް" އިން ސުވާލުކޮށްލުމުން ގިނަ ޓީޗަރުން ދެއްވީ އެއް ޖަވާބެކެވެ. އެޑިއުކޭޝަން މިނިސްޓްރީން އަމަލުކުރާ ކޮންމެ ކަމެއް ސްކޫލުގައި ތަންފީޒުކުރުމަށް ކުރަންޖެހޭ ހުރިހާ ކަމަކަށް ޓީޗަރުން ތިބޭނީ ތައްޔާރަށް ކަމަށް އެބޭފުޅުން ވިދާޅުވި އެވެ.\nޓީޗަރުންތަކެއް - ފޮޓޯ: ސަން\nއަންނަ ހަފުތާގެ އާދީއްތަ ދުވަހު ސްކޫލްތައް ރަސްމީކޮށް ހުޅުވާއިރު، ކިޔަވައިދިނުމަށް ތައްޔާރުވުމުގެ ގޮތުން މިމަހުގެ ނުވަ ވަނަ ދުވަހުން ފެށިގެން ދުދައްރިސުން ވަނީ ސްކޫލަށް ނިކުންނަން ފަށާފަ އެވެ. އޭގެ ބޭނުމަކީ މަސައްކަތްތައް ތަރުތީބުކޮށް، ފިލާވަޅުތައް ކުރިއަށްގެންދާނެ ގޮތްތައް ޕްލޭންކޮށް އެކަމަށް ތައްޔާރުވުމެވެ. އަދި ޓީޗަރެއްގެ ހައިސިއްޔަތުން އާ އަހަރަކަށް މަރުހަބާކިޔާއިރު ކާމިޔާބުކުރަން ބޭނުންވާ ލަނޑުދަނޑިތައް ހާސިލްކުރަން ކުރަންޖެހޭ މަސައްކަތްތައް ރާވައި އެކަމަށް ހިއްވަރު ލިބިގަތުމެވެ. ދިރާސީ އާ އަހަރުގެ ސްކޫލްތައް ފެށޭތީ ޓީޗަރުން ތިބީ ވަރަށް އުފާވެފަ އެވެ. އާ އަހަރަށް ޓީޗަރުން ކުރާ އުންމީދުތައް އެހާމެ ފޮންޏެވެ.


މިހާރު ވެކްސިން ފުރިހަމަނުކޮށް ތިބީ %10 ދަރިވަރުން މިހާރު ވެކްސިން ފުރިހަމަނުކޮށް ތިބީ %10 ދަރިވަރުން\nމިހާރު ވެކްސިން ފުރިހަމަނުކޮށް ތިބީ %10 ދަރިވަރުން\nސްކޫލް ކުދިންނަށާއި އާއްމުންނަށް ފައިޒާ ވެކްސިން ޖެހުން - ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nކޯވިޑުން ދިފާއުވުމާ ޖަހާ ވެކްސިން، މިހާތަނަށް 32000އަށްވުރެ ގިނަ ދަރިވަރުން ފުރިހަމަކޮށްފިއެވެ. މިއާއެކު %90.1 ދަރިވަރުން މިވަނީ ވެކްސިން ފުރިހަމަކޮށްފައެވެ.\nކޯވިޑް-19އިން ރައްކާތެރިވުމަށް ސްކޫލް ކުދިންގެ ތެރެއިން ޢުމުރުން 12 އަހަރާއި 17 އަހަރާ ދެމެދުގެ ކުދިންނަށް ވެކްސިން ދިނުމަށް ހިންގާ ޕްރޮގްރާމްގައި 218 ސްކޫލަކުން މިހާތަނަށް 32،358 ކުދިން ވަނީ ދެ ޑޯޒާއެކު ވެކްސިން ދީ ފުރިހަމަކޮށްފައެވެ. މީގެ ތެރޭގައި ހިމެނެނީ އަތޮޅުތަކުން ވެކްސިން ޖެހި 21133 ދަރިވަރުންނާއި މާލޭގެ ސްކޫޅްތަކުން ވެކްސިން ޖެހި 11225 ދަރިވަރުންނެވެ.\nމިނިސްޓްރީ އޮފް އެޑިއުކޭޝަނުން ހާމަކުރައްވާފައިވާ ތަފާސްހިސާބަށްބަލާއިރު ވެކްސިންގެ ފުރަތަމަ ޑޯޒް މިމަހުގެ 6ވަނަ ދުވަހުގެ ނިޔަލަށް 36،029 ދަރިވަރުން ވަނީ ފުރިހަމަކޮށްފައެވެ. އެއީ މަލޭގެ ސްކޫލްތަކުން 12923 ދަރިވަރުންނާއި އަތޮޅުތަކުގެ ސްކޫލްތަކުން 23106 ދަރިވަރުންނެވެ.\nސްކޫލް ކުދިންނަށް ވެކްސިން ދިނުމުގެ ޕްރޮގްރާމްގައި ކުދިންނަށް ދެމުން އަންނަނީ ޢުމުރުން 12 އަހަރުން މަތީގެ ކުދިންނަށް ދިނުމަށް ޑަބްލިއުއެޗްއޯއިން ހުއްދަދީފައިވާ ފައިޒާ ވެކްސިނެވެ.\nއުމުރުން 12 އަހަރާއި 17 އަހަރުގެ ކުދިންގެ ތެރެއިން މިހާރު ސްކޫލުތަކުގައި އުޅޭ ދަރިވަރުން އަދި މިދިޔަ ދިރާސީ އަހަރު 10 ނިންމި ދަރިވަރުންނަށް ފައިޒަރ ވެކްސިން ދިނުމަށް ހަމަޖެހިފައިވަނީ އެޑިއުކޭޝަން މިނިސްޓްރީއާ ގުޅިގެން ސްކޫލްތައް މެދުވެރިކޮށެވެ. ސްކޫލް ނިމިފައިވާ ދަރިވަރުންނަށް ވެކްސިން ދެމުންގެންދާނީ އެކުއްޖަކު ކިޔެވި ސްކޫލުންނެވެ.\nސްކޫލް މާޙައުލުގެ ރައްކާތެރިކަން ކަށަވަރު ކުރުމަށް ސްކޫލަށް ވަދެނިކުމެ އުޅޭ އެންމެނަކީ ވެކްސިން ފުރިހަމަކޮށްފައިވާ މީހުންކަން އެޑިއުކޭޝަން މިނިސްޓްރީން ވަނީ ކަށަވަރުކޮށްފައެވެ. އެގޮތުން ސްކޫލް މުވައްޒަފުން ވެކްސިން ފުރިހަމަކުރުމަށް އަންގާފައިވާއިރު ބެލެނިވެރިންގެ ތެރެއިން ވެކްސިން ފުރިހަމަނުކުރާ މީހުންނަށް ސްކޫލަށް ނުވަދެވޭ ގޮތްވަނީ ހަދާފައެވެ.\nސްކޫލް ކުދިންނަށް ވެކްސިން ދޭން ފެށީ މިދިޔަ އަހަރުގެ އޯގަސްޓް މަހުގެ 15ވަނަ ދުވަހުގައެވެ.


ޖެޓީކައިރި ގިރާލައި ފަސްގަނޑު ދަމައިގަނެފައި\nއަހުމަދު ހުމައިދު 26 ފެބްރުއަރީ 20190ކޮމެންޓް ރިޕޯޓް، އަތޮޅު ހަބަރު، ތިމާވެށި،\nނ. އަތޮޅު ފޮއްދޫ އަކީ އަތޮޅުގެ އެހެން ރަށްރަށާއި އަޅާ ބަލާއިރު ނިސްބަތުން މީހުން މަދު، އެކަމު ހިތްގައިމު ރަށެކެވެ. ނ. އަތޮޅުގެ މީހުން ދިރިއުޅޭ ރަށްރަށުގެ ތެރެއިން އެންމެ ހިތްގައިމު ގޮނޑުދޮށެއް އޮތް އެއްރަށަކީ ފޮއްދޫ އެވެ.\nފޮއްދޫ އަށް ލަފާ ފުރުމުގެ ދަތިކަމަކީ ރައްޔިތުން ބޭނުންވާ ތަރައްގީގެ މަޝްރޫއުގެ ލިސްޓްގެ އެންމެ ކުރީގައި އަބަދުވެސް އޮތް ކަމެކެވެ. ބަޖެޓްގައި ތަފާތު ގޮތް ގޮތަށް ހިމަނަމުން ގޮސް ލަފާ ފުރުމަށް ހިތްގައިމު ޖެޓީ އެއް ލިބުނީ ނިމިދިޔަ ސަރުކާރުގަ އެވެ.\nފޮއްދޫ އަކީ ފަތުރުވެރިކަމުގެ ވިޔަފާރީ އަށް އަތޮޅުގެ އެހެން ރަށްރަށަށް ވުރެ ބޮޑަށް ހުޅުވިފައިވާ ރަށަކަށްވާއިރު، ލިބުނު ޖެޓީ ފަރުމާ ކޮށްފައިވަނީ ރިސޯޓެއްގެ އެރައިވަލް ޖެޓީއާ އެއްގޮތަށް ޓީ ޖެޓީއެއް ގޮތަށެވެ. ބަލައިލަން ޖެޓީ ހިތްގައިމު ނަމަވެސް ޖެޓީ އެޅުމުން ރަށުގެ ތިމާވެއްޓަށް ލިބުން ގެއްލުން މާ ބޮޑެވެ. ޖެޓީ އަޅައި އަހަރަކަށްވެފައިވާއިރު ޖެޓީ ހިމެނޭ އިރުމަތީ ފަރާތު ގޮނޑުދޮށް ދަނީ އިންތިހާ އަށް ގިރަމުންނެވެ.\nއެ ސަރަހައްދުގައި ގޮނޑުދޮށް ގިރަމުން ގޮސް ރުއްގަސްތައް މޫދަށް ވެއްޓި ޖެޓީއާއި ރަށާ ދެމެދުން ފަސް ދަމައިގެން ގޮސް ޖެޓީ ރަށުގެ ފަސްގަނޑާ ވަކިވާން ވަނީ ފަށާފައި އެވެ. މިހާރު ވެސް އެތަނުން މީހުން ފައިބަނީ ބަސްތާ ޖަހާ ފަސްގަނޑު ހިފަހައްޓައިގެންނެވެ.\nބައެއް މީހުން ބުނާ ގޮތުން ރަށް ގިރުމުގެ އެއް ސަބަބަކީ ޖެޓީގައި ޖަހާފައިވާ ހަތަރެސްކަން ތަނބުތަކެވެ. ރިސޯޓްތަކުގައި އެފަދަ މަސައްކަތްކޮށް ދިރާސާކުރާ ފަރާތްތަކުން ބުނީ ހަތަރެސްކަން ތަނބުގެ ސަބަބުން އޭގައި ބާނިތައް އެޅި ފަސޭހައިން ފަޅުތެރެ ގަދަވާ ކަމަށެވެ. އޭގެ ބަދަލުގައި ޖެޓީގައި ވަށް ތަނބުހުރިނަމަ ތަނބުގައި ރާޅުއަޅައިން އުފެދޭ ބާނިތައް މަދުވާނެ ކަމަށް އެފަދަ ފަރާތްތަކުން ބުނެ އެވެ. އަނެއް ބަޔަކު ބުނާގޮތުން ބޭރުގައި އެއްވެސް ކަނޑުތޮށްޓެއް ނެތުމުން ވެސް ރަށްގިރުމަށް މެދުވެރިވެ އެވެ.\nސަރުކާރުން އެފަދަ މަޝްރޫއުތައް ހިންގާއިރު ތިމާވެއްޓާ ބެހޭ ދިރާސާތައް ވެސް ހަދާނެ އެވެ. ނަމަވެސް މިހާރު އޮތް ހަގީގަތަކީ ފޮއްދޫ އިރުމަތީ ފަރާތު ގޮނޑުދޮށް އިންތިހާ އަށް ގިރަމުންދާކަމެވެ. މިކަމަށް އިތުރު ދިރާސާތައް ހަދައި އަވަސް ހައްލެއް ނުލިބިއްޖެނަމަ އަނެއްކާ ވެސް ލަފާފުރުމަށް ބޮޑުތަނުން ހުރަސްއެޅޭނެ އެވެ. އަދި ރަށުން ބޮޑުބައެއް ކުޑަވެގެންދާނެ އެވެ.\nނ.އަތޮޅު ތަޢުލީމީމަރުކަޒުން 2018 ވަނަ އަހަރު ހުރިހާ ގޮތަކުން އެންމެ މޮޅު ދަރިވަރު މުޙައްމަދު ނަބީހު އަހުމަދު\nޅޮހީ ސްކޫލްގައި6ކްލާސް ރޫމް އަޅަން ބަޔަކާ ހަވާލު ކޮށްފި


Bomuge Hamalaage Mahsalaagai Nasheed Ge Bayaaneh Adhi Nulibey: PG - Vaguthu\nހައެއް މެއިގައި ރައްޔިތުން މަޖިލީހުގެ ރައީސް، ކުރީގެ ރައީސް މުހައްމަދު ނަޝީދަށް ދިން ނިރުބެރިވެރި ހަމަލާއާއި ގުޅިގެން އެމަނިކުފާނުގެ ބަޔާނެއް އަދި ލިބިވަޑަައިގެންފަައި ނުވާ ކަމަށް ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެއެވެ.\nރައީސް ނަޝީދަށް ދިން ބޮމުގެ ހަމަލާއާއި ގުޅިގެން އެމަނިކުފާނުގެ ބަހެއް މިހާތަނަށް ލިބިފައިވޭތޯ ނޫސްވެރިއެއް ސުވާލުކުރުމުން، މިއަދު ކުރިއަށް ދިޔަ ނޫސްވެރިންގެ ބައްދަލުވުމުގައި ޕީޖީ ޝަމީމް ވަނީ ހަމަލާއާއި ގުޅޭ ގޮތުން ރައީސް ނަޝީދުގެ ބަސްފުޅެއް އަދި މިހާތަނަށް ލިބިވަޑައިގެންފަައި ނުވާކަން ފާހަގަކުރައްވާފައެވެ.\nޝަމީމް ވިދާޅުވީ ރައީސް ނަޝީދުގެ ބަޔާނެއް މިހާތަނަށް ތަހުގީގީ އިދާރާތަކަށްވެސް ލިބިފައި ނުވާ ކަމަށެވެ. އެހެންނަމަވެސް ވަރަށް އަވަހަށް އެމަނިކުފާނުގެ ފަރާތްޕުޅުން ބަޔާނެއް ލިބިވަޑައިގަންނަވާނެ ކަމުގައި އުންމީދު ކުރައްވާ ކަމަށް ވިދާޅުވިއެވެ.\n"އަޅުގަނޑުމެންނަށް ވަަރަށް މުހިންމު ރައީސް ނަޝީދުގެ ބަޔާނެއް އޮތުން. ނެތުމަށްވުރެ އޮތުން މާބޮޑަށްވެސް މުހިންމު." ޕީޖީ ޝަމީމް މިއަދު ކުރިއަށް ދިޔަ ނޫސްވެރިންގެ ބައްދަލުވުމުގައި ވިދާޅުވިއެވެ.\nމި މައްސަލައިގެ ތަހުގީގަށް މިހާތަނަށް ލިބިފައިވާ ބައެއް މައުލޫމާތުތައް އިތުރަށް ޔަގީން ކުރުމުގެ ގޮތުން ރައީސް ނަޝީދުގެ ބަޔާނެއް ބޭނުންވާކަމަށް ފުލުހުންވެސް ވިދާޅުވެއެވެ.\nއެގޮތުން އޭޑީކޭގައި ފަރުވާ ހޯއްދަވަމުން ގެންދެވިއިރުވެސް ނަޝީދުގެ ފަރާތްޕުޅުން މައުލޫމާތު ހޯއްދެވުމަށް މަސައްކަތް ކުރެއްވި ނަމަވެސް އެ ވަގުތު އެކަމަށް އިއުތިރާޒު ކުރެއްވި ކަމަށް އެސިސްޓެންޓް ކޮމިޝަނަރު މުހައްމަދު ރިޔާޒު ވިދާޅުވެއެވެ.\nރައީސް ނަޝީދުގެ ބަޔާނެެއް ހޯދަން ތަހުގީގީ އިދާރާތަކުން އެދުމުން އެމަނިކުފާނު ވަނީ މީގެ ކުރީން ޓްވީޓެއް ކުރައްވާ ރައްދު ދެއްވާފައެވެ. އެ ޓްވީޓްގައި ވިދާޅުވީ އެމަނިކުފާނުގެ ބަހަކަށްވެސް ބަޔާނަކަށްވެސް ދައްކަން އޮތީ އެމަނިކުފާނުގެ ޖާނާއި، ހިތް އަދި މޭ ކަމަށެވެ.\nރައީސް ނަޝީދު މިފަދައިން ވިދާޅުވެ ޓްވީޓްކުރައްވާފައި ވަނީ ފުލުހުންގެ އެންމެ އިސްވެރިއަކަށް ހުންނެވި ސީޕީ މުހައްމަދު ހަމީދު ޓެގްކުރައްވައެވެ.\nއެމަނިކުފާނުގެ ބަހަކަށްވެސް އަދި ބަޔާނަކަށްވެސް ފުލުހުންނަށް ދެވޭނީ ލިބިފައިވާ ޒަހަމްތައް ކަމަށް އެ ޓްވީޓްގައި ވިދާޅުވެފައިވެއެވެ. އެހެންނަމަވެސް "ހިތާއި މޭ ހިބައިން ލިޔެދިނުމުންވެސް" އިންސާފް ނުލިބުން ކަމަށް ބުނެ މަޖާޒީ ރާގަކަށް އެމަނިކުފާނު ވަނީ ހަރުބަހަކުން ސީޕީ ހަމީދަށާއި ފުލުހުންގެ އިދާރާއަށް ފާޑުވިދާޅުވެފައެވެ.\nނަޝީދު އަވަހާރަކޮށްލުމުގެ ތައްޔާރީތައް ވަމުން އައީ 2019 ވަނަ އަހަރުން ފެށިގެންނެވެ. އަދި 2020 ވަނަ އަހަރުގެ ފަހުކޮޅު އެކަމުގެ އަމަލީ މަސައްކަތް ފެށިކަން ފުލުހުންގެ ތަހުގީގުން ހާމަވެއެވެ.


ވަކިވެ ދިޔަޔަސް (4) – Esfiya\nހިތާމަ ލޯބި May 8, 2020\nYa ee sh\nވަކިވެ ދިޔަޔަސް (4)\nއަހަރެމެން ދެމީހުންގެ ރުއިމަކަށް އެއްވެސް ބަދަލެއް އޭރުވެސް ނާދެއެވެ. ހިނދަކަށް ފަހު ހިނދެއް އަހަރެމެންގެ ރުއިމުގެ އަޑު ދިޔައީ ގަދަވަމުންނެވެ. އަހަރެން ރޮމުން ރޮމުން މަންމަ އަތަށް ނަތީޖާ ޝީޓު ދިނީމެވެ. ދެވަނަ ސިކުންތުގައި މަންމަ ވެސް އަހަރެން ގައިގަ އާއި ޝީރީން ގައިގަ އެއްފަހަރާ ބައްދާލައިފައި ފެށީ ރޯށެވެ.\n“ދަރި.. ފުޅާ! މަންމަ މިއަދު ހާދަ.. އުފާ..ވެއްޖޭ!” ރޮމުން، ގިސްލަމުންކަހަލަ ގޮތަކަށް އަހަރެންގެ ގައިގައާއި ޝީރީންގެ ގައިގައި ބައްދައިގަނެގެން އޮވެ މަންމަ ބުންޏެވެ. އޭރުވެސް އަހަރެންނާއި ޝީރީން އަށް ރޮވެއެވެ. އުފަލުންނެވެ. ދެމީހުންނަށްވެސް ހުރިހާ މާއްދާއަކުން އޭ ސްޓާރ ލިބިފައިވާތީއެވެ. މިއީ އަހަރެމެން ދެމީހުން މިދިޔަ 10 އަހަރު ދުވަހުގެ ތެރޭގައި ކުރި ބުރަ މަސައްކަތުގެ ނަތީޖާއެވެ. މިހާ ފޮނިކޮށް ނިކުންނާނެ ކަމަށް އުއްމީދުވެސް ނުކުރަމެވެ.\n“މަންމާ! އަދި އެބައޮތޭ މިއަށްވުރެ އުފާވެރި ޚަބަރެއް!” ކަރުނަތަށް ކަނާތުގެ ނުފުށުން ފުހެލަމުން މަންމަގެ ގައިން ދޫކޮށްލުމަށްފަހު އަހަރެން ބުނީމެވެ. “އަހަރެމެން ދެމީހުންނަށްވެސް ލިބުނީ މުޅި ރާއްޖޭން ދެވަނަ! އަދި އެއަށްވުރެ އުފާވެރި ކަމަކީ އަހަރެމެން ދެމީހުންގެވެސް އޭލެވެލް ފީ ދައްކައިދެނީ ސަރުކާރުން! ބޭނުން ސްކޫލަކުން ކިޔެވުމުގެ ފުރުޞަތު އޮތީވެސް!” އުފަލުން ރޮވޭ ޙާލު ޝީރީން އަތުގަ ހިފަހައްޓާލައިގެން ހުރެ އަހަރެން ބުނީމެވެ. “އަލްޙަމްދުﷲ! ހުރިހާ ޝުކުރެއް ﷲ އަށް!” އުފަލުން ކަރުނަތަށް ފުހެމުން އަހަރެންގެ މަންމަ ބުންޏެވެ.\nއެރެއެވެ. އަހަރެންނާއި ޝީރީން ތިބީ ރެސްޓޯރެންޓެއްގައި ކޮފީއެއް ބޯލާށެވެ. އަހަރެމެން ތިބި ރެސްޓޯރަންޓަކީ ހިތްގައިމު ރީތި ރެސްޓޯރެންޓެކެވެ. އެތަނުގެ މާޙައުލަށް ވެރިވެފައިވަނީ ހިތްތަކަށް އަރާމު ގެނުވައިދޭ ލުއި މިއުޒިކެއްގެ އަޑެވެ. އެއަޑަށް އިތުރު ދިރުމެއް ގެނެސްދެނީ މާޙައުލުގައި ވަކި ހިއްޕާލާފައިވާ އޫ ސަމްސަލުގެ އަޑުންނެވެ.\n“ސޯ، ކޮން ސްކޫލަކުން ކިޔަވަން ގަސްދު ކުރަނީ؟” ތަނަށް ވެރިވެފައިވާ މަސްތީ ހިތްގައިމުކަން އިތުރަށް ފުރިހަމަ ކުރުވީ ޝީރީންގެ ތޫލި އަޑުންނެވެ. “މްމްމް ކޮން ސްކޫލެއް ރަނގަޅީ؟ އައި މީން ތަންކޮޅެއް ކިޔަވައިދިނުމުގެ ފެންވަރު ރަނގަޅީ؟” ޝީރީން ކުރި ސުވާލަށް ޖަވާބު ދިނުމުގެ ބަދަލުގައި އަހަރެންވެސް ކޮށްލިީ ސުވާލެކެވެ. “މަ އަޑު އަހަން ވިލާ ކޮލެޖް ވަރަށް ފައްކަލޭ.. ރީންގެ ރައްޓެއްސެއްގެ ބޭބެއެއްވެސް ކިޔެވި އެތަނުން.. ވަރަށް ސަޅިއޭ ބުންޏޯ ހުރިހާ ކަމެއްވެސް..” ކޮފީތަށިން ކޯވަރެއް ބޯލަމުން ޝީރީން ޖަވާބު ދިނެެވެ. “އެކަމު އަހަރެން މިއުޅޭ ބުކްޝޮޕްގަ އުޅޭ އަނާން ބުނި އޭނަ ކޮއްކޮ މިހާރު ކިޔަވަނީ އަހްމަދިއްޔާ ސްކޫލުންނޭ.. ހަމަ އެތަންވެސް ވަރަށް ފައްކަލޯ.. ދެން ކޮންތަނެއް ޚިޔާރު ކުރާނީ؟” ފިކުރު ބޮޑުވެފައިވާ ޙާލު އަހަރެން ޝީރީން ކުރެން އެހީމެވެ. “ހިނގާ އަހްމަދިއްޔާ ޚިޔާރު ކުރަމާ! އޭރުން ތިބޭނީވެސް އަންހެން ފިރިހެން ވަކިން! ސަޅިވާނެ.. މިހާރު މާ ގަޓު އުޅޭ ފިރިހެން ދަރިއްނެއް ކުލާހުގަ ތިބެގެން ޖެއްސުމެއް ނުކުރާނެއެއްނު ގައިމު!” ޝީރީންގެ ވާހަކަތަށް ހުރި ގޮތުން ހީވީ ދުވަހަކުވެސް ފިރިހެނަކާ އަނަގައިން ނުބުނަން ހުވާ ކޮށްފަ ހުރި ހެންނެވެ. “ވަޓް؟ އަންހެން ފިރިހެން ވަކިންނޭ؟” ކަންބޮޑުވާ ޙާލު އަހަރެން އެހީމެވެ. “އާނ! މަ އަޑު އެހީމޭ އެތާ އަންހެން ފިރިހެން ވަކި ކޮށްފައޭ ކިޔަވަދެނީ ބުނާ އަޑު! ސަޅިއެއްނު؟” ޝީރީން ވަރަށް ހެވިލާފައި ބުންޏެވެ. “އާނ ވަރަށް ސަޅި! އަދިވެސް ރީން އުފާތަ ވަނީ؟ އަހަންނަކަށް ނުހުރެވޭނެ ދެން އިތުރަކަށް ރީންއާ ދުރެއްގަ އެއް.. މިހާރު ލައްކަ ދުވަހު ދުރުގަ ހުރެވިއްޖެ” ނުތަނަވަސްވެފައި އަހަންނަށް ބުނެވުނެވެ. “އޭނ؟” ޝީރީން ހައިރާންވެފައި އިނދެ ބުނެލިއެވެ. “ޝިޓް! މި ބުނެވުނީ ކީކޭ!” އަހަރެން ހިތާ ހިތުން އަމިއްލަ ނަފްސަށް އެއްޗެހި ކީމެވެ. ނުބުނަން ޢަޒުމު ކަނޑައަޅައިގެން ހުރި ބަސްތަށް އަނގައިން ބޭރު ކުރެވުމުންނެވެ. “އެއްޗެކޭ ނޫން!” ބުނެވުނު ބަސް އަނބުރާ ގެންނަ ޙާލު އޮޅުވާލަން އަހަރެން މަސައްކަތް ކުރީމެވެ. ނަމަވެސް އެކަންވީ ފޫނެތް ފަޔަށް ފެންފުރުން ކަހަލަ ކަމަކަށެވެ. ޝީރީން ކުރުނުކުރުމުން އެންމެ ފަހުން ހަތިޔާރު ބަހައްޓާފައި ކަށިން ހިތްވަރު ނެރެމުން އަހަރެން ފެށީމެވެ.\n“އާނ ރީން! އަހަންނަށް ރީިން ދެކެ ލޯބި ވެވިއްޖެ! ވަރަށް ބޮޑަށްވެސް! ވަރަށް ވަރަށް ބޮޑަށްވެސް! އެކަމަކު ރީން! މީ އަހަރެން ގަޞްދުގަ ކުރި ކަމެއް ނޫން! އަހަންނަށް މިއަދު ރީން ފެނުމުން ވީ ގޮތެއްވެސް ނޭނގޭ! މީހާ އެއްކޮށް ފިނިވެ ހިތް ބާރަށް ތެޅެން ފެށީ! މީ ކުރިން އަހަންނަށް ނުވާ ގޮތެއް! ރީން ރަށަށް ދިޔަ ފަހުންް އަހަރެން ރީން މަތިން މާ ބޮޑަށް މިސް ވާން ފެށި.. ފުރަތަމަ އަހަރެން ހީކުރީ އެހާ އެއްކޮށް އުޅެފަ ދިޔައިމަ ކަމަށް އެހެން އެވަނީ.. އެކަމަކު ސައުވީސް ގަޑިއިރު ވިސްނެނީ ރީންއާ މެދު.. އަބަދު ރީންގެ ކޯލަކަށް ނުވަތަ މެސެޖަކަށް އިންތިޒާރު ކުރެވޭ..” އަހަރެންގެ ވާހަކަ ކުރިއަށް ދިޔައިރު ރެސްޓޯރެންޓުގައި ޖަހާފައި ހުރި ލޯބީގެ ލަވައިން އިތުރު ހިތްވަރެއް ލިބި “ލޯބީގެ” ޖޯޝެއް އަހަންނަށް ލިބިގެން ދިޔައެވެ.\n“މި ވާހަކަތަށް އަހަންނާއެކު ބުކްޝޮޕްގަ އުޅޭ އަނާން އަށް ކިޔާދިނިން.. އޭނަ ބުނީ މިއަށޭ ލޯބި ކިޔަނީ! ރީން ސީރިއަސްލީ މިއަދު އަހަންނަށްވެސް މީ ލޯބިކަން އެނގިއްޖެ.. އެކަމަކު މި ވާހަކަ އަހަރެން އުޅުނީ ސިއްރު ކުރަން.. ދެމީހުންގެ ދޭތެރޭގަ މިއޮށް ރަޙުމަތްތެރި ކަމުގެ ގުޅުން ނިމިދާނެތީ! ބަޓް އައި ކުޑުންޓް.. އައިމް ސޮރީ ބަޓް އައި ލަވް ޔޫ! ދެން މިކަން އޮތީ ރީންގެ އަތް މަތީގަ!”\nއަހަރެންގެ މި “އިމޯޝަނަލް” ވާހަކަ ކޮޅު ނިމުން އިރު ޝީރީންގެ އެބޮޑު ހުދު ދެލޮލުން ކަރުނަ ހިލިއްޖެއެވެ. އަހަރެން ހީކުރީ އަހަރެންގެ ވާހަކަ ނިމޭ އިރަށް ޝީރީން އަހަންނާ ދިމާލަށް އެއްޗެހި ކިޔާފައި އެތަނުން ނުކުމެގެން ދާނެކަމަށެވެ. ނަމަވެސް ކަންތަށްވީ ދިމާ އިދި ކޮޅަށެވެ.\n”މާޒް.. އައި ލަވް ޔޫ ޓޫ! އަހަރެންވެސް މާޒް ދެކެ އިންތިހާ އަށް ލޯބިވަން.. ސްކޫލުން ފެނުނު ފުރަތަމަ ދުވަހުންވެސް އަހަރެންގެ ހިތް މާޒްއަށް ހަދިޔާ ކުރެވުނު.. މާޒް ޔޫ އާރ ޔުނިކް.. ހޭންޑްސަމް.. އަހަރެންވެސް މިކަން ސިއްރުކުރީ ހަަމަ ރަޙްމަތްތެރި ކަމުގެ ގުޅުން ކުރިއަށް ގެންދަން..” އުފަލުން ރޮވޭ ހާލު ޝީރީން އަނގައިން ނުކުތީއެ އަނގައިން އަހަރެން އެންމެ އަހަން ބޭނުންވި ލަފްޒުތަކެވެ.\n“އެކަމަކު…” ކުރެހިފައިވާ އަޑަކުން ޝީރީން ވާހަކަ ކުރިއަށް ގެންދިޔައެވެ. ނަމަވެސް އެވާހަކަ އޭނައަކަށް ކުރިއަކަށް ނުގެންދެވުނެވެ. އަޑުބެދި ގިސްލެވޭ ގޮތް ވުމުންނެވެ. މޫނުމަތިވެސް ފެންނަނީ މިލާ މޯޅި ވެފައިވާ މަލެއްހެންނެވެ. އެފަދަ މަންޒަރެއް ބަލަން އަހަރެންގެ ދެލޮލަކަށް ކުޅަދާނައެއް ނުވިއެވެ. އެކަމަކު ކިހިނެއްވީހޭ ވެސް އަހާލެވުނީ ބޭއިޚްތިޔާރުގައެވެ. ސަބަބު ޝީރީންގެ ފުށުން އިނގެން ކެތް މަދު ވެފައިވާ ޙާލުއެވެ.\n…. ނުނިމޭ ….\nThanQ Yan for this lovely comment.. meansalot❤💙😊\nHurihaa subjects A* libuneema libeni raahjein 1st ehnu🤔🤔😊😊 By the way story is wonderful 💚💚💚 Mashaa Allah. Sheereen keekey bunnan baa euleni😳😳 waiting for next part\nYou!!!!! Mind your language\nKonme vanaeh dhinass eyyi writer ge amihla kameh\nFan of ya ee sh\nThi uleni esfeenaa jahsaakahnu dhen comment kuraanikameh nei mi storyah SHAA\nThi uleni mi storyah esfeenaa jahsaakanu SHAA\nDhen comment kuraani kamen nei\nAnonymous pls calm down😊😊.. alhugan’du kiyuntheringe komme faadu kiyumeh vx heyo hithun balaigannaanan😊\nKiyunthringe medhugai zuvaabu nukuravvaa.. pls☺😊\nFan of ya ee sh… pls as i said before don’t argue.. i will accept all the comments, no matter if its bad or good.. pls calm down everyone..\nLove ur endless support💙💚😘\nHama 2nd vx libidhaane.. ehen noon tho?\nThanks for the lovely comment and endless support😘💚\nThedeh 1st libeyni hurihaa ehchakun fail veemayey🤣🤣🤣\nI submitted it and is pending now.. sorry for late upload.. i have been really busy😊☺\nތާޝާ (11ވަނަ ބައި)\nލޯބި November 6, 2016\n……ހަގީގީ ލޯބި؟؟؟؟؟؟ -2-\nހަޤީޤީ ހިތާމަ ލޯބި February 17, 2020\nހިތާމަ ކުރުވާހަކަ ލޯބި May 27, 2019\nވާށޭ މަށާ އެކީ-5\nލޯބި April 4, 2020\nއަގެއްނެތްލޯބި7ވަނަ ބައި\nހިތާމަ ލޯބި March 16, 2016\nލޯބި April 21, 2017


Huhdha Nethi Than Thanuga Fathuruverin Beythibbumakee Insaanee Vagufaari: Mausoom - Vaguthu\nހުއްދަ ނެތް ތަންތަނުގައި ފަތުރުވެރިން ބޭތިއްބުމަކީ އިންސާނީ ވަގުފާރި: މައުސޫމް\n2 މަސް ކުރިން ( އޮގަސްޓް 16, 2021 )\nހުއްދަ ނެތި ތަންތަނުގައި ފަތުރުވެރިން ބޭތިއްބުމަކީ ފަތުރުވެރިކަން ނޫން ކަމަށާއި އެއީ އިންސާނީ ވަގުފާރި ކަމަށް ޓޫރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވެއްޖެއެވެ.\nމައުސޫމް ރޭ ކުރެއްވި ޓުވީޓެއްގައި ވިދާޅުވީ އިންސާނީ ވަގުފަރިއާއި ޓޫރިޒަމާ ވަރަށް ތަފާތު ކަމަށެވެ. ޓޫރިސްޓުން ބޭތިއްބުމުގެ ހުއްދަ ނެތް ތަންތަނުގައި އެމީހުން ބޭތިއްބުމަކީ އެއީ ޓޫރިޒަމެއްނޫން ކަމަށާއި، އެއީ އިންސާނީ ވަގުފާރި ކަމަށް މިނިސްޓަރު ވިދާޅުވިއެވެ.\nހިއުމަން ޓްރެފިކިނގް އާ ޓޫރިޒަމާ ވަރަށް ތަފާތު.\nތަންތަނުގައި ޓޫރިސްޓުން ހުއްދަނެތި ބޭތިއްބުން އެއީ ޓޫރިޒަމެއްނޫން، އެއީ އިންސާނީ ވަގުފާރި (ހިއުމަން ޓްރެފިކިންގް).\nކަމާގުޅޭ އިދާރާތަކުން އެފަދަކަންތައްތައް ބަލާ ފިއަވަޅު އަޅުއްވާނެކަމުގެ ހަބަރު ލިބުމުން ކުޑަކޮން ހިތްހަމަޖެހިއްޖެ.\n— Abdulla Mausoom (@Mausoom_Maus) August 15, 2021\nކަމާގުޅޭ އިދާރާތަކުން އެފަދަކަންތައްތައް ބަލައި ފިޔަވަޅު އަޅާނެކަމުގެ ޚަބަރު ލިބުމުން ކުޑަކޮން ހިތްހަމަޖެހުން ލިބުނު ކަމަށް އޭނާ ވިދާޅުވިއެވެ.\nހުއްދަ ނެތް ތަންތަނުގައި ފަތުރުވެރިންގެ ގޮތުގައި އަންނަ މީހުން ބައިތިއްބާކަމުގެ ގިނަ ޝަކުވާތަކެއް ވަނީ ކުރަން ފަށައިފައެވެ. އެނގިފައިވާ ގޮތުގައި ފަތުރުވެރިންގެ ގޮތުގައި އަންނަ ބައެއް މީހުން، މާލޭގެ ގެސްޓްހައުސްތަކާއި ހޮޓާތަކަށް ދިއުމުގެ ބަދަލުގައި މީހުން ދިރިއުޅޭ ގެތަކުގައި ވަނީ އުޅެން ފަށައިފައެވެ. އޭގެ ތެރޭގައި ގިނައީ އިންޑިއާ ފަތުރުވެރިން ކަމަށްވެއެވެ.\nމިފަދަ ޝަކުވާތަކެއް ފުލުހުންނަށް ހުށަހަޅާފައިވާކަމަށް ފުލުހުން ވަނީ ބުނެފައެވެ. މި ޝަކުވާ ކަމާ ގުޅުންހުރި އިދާރާތަކާ ހިއްސާކޮށް އެ އިދާރާތަކާ ގުޅިގެން މިކަންކަން ހައްލުކުރުމުގެ މަސައްކަތް ކުރަމުންދާކަމަށް ފުލުހުން ވަނީ ބުނެފައެވެ.\nފުލުހުން މިހާރު މިފަދަ ތަންތަން ބަލައި ފާސްކުރަން ފަށާފައިވާކަމުގެ މައުލޫމާތު ވެސް ދަނީ ލިބެމުންނެވެ.\nއޮގަސްޓް 16, 2021 11:12\nފަތުރުވެރިން ބެއިތިއްބުމަށް ހުއްދަ ދޫކޮށްފައިނުވާ ތަންތަނުގައި މީހުން ބޭތިއްބުމަށް ތަންތަން ހޯދުމުގެ މަސަތްކަތުގައި އުޅެނީ ރާއްޖޭގައި އުޅޭ ބިދޭސީން ކަމީ އެންމެން ވެސް ދަންނަ ބޮޑު ސިއްރެއް. އަދި ކޮރަންޓީން ވާން ރާއްޖެ އަންނަ ބިދޭސީން ތިބުމަށް މިއުސޫލުން ރާއްޖޭގައި އުޅޭ ދަމަކަނޑާ ބިދޭސީން ތަންތަން ހޯދުމުން އެތަންތަނަށް ދައްކަން ޖެހޭ ފައިސާ ދޫކުރަނީ ޖެނީވާ ކޮންވެންޝަންގެ ދަށުން ރައްކާތެރިކަން ލިބިފައިވާ އިދާރާ އަކުން ކަމީ ވެސް އެންމެން ދަންނަ ބޮޑު ސިއްރެއް. ވީމާ ކަމުގެ ރޫޓް ކޯސް އަށް ވާސިލު ނުވެ މިކަމެއް ނުހުއްޓުވޭނެ. އިންސާނީ ވަގުފާރީގެ ނަމުގައި އަޅުވައި ތަންތަން ކުއްޔަށް ދޫކުރާ މީހާ ކުއްވެރިކުރުމުގެ ބަދަލުގައި ފައިސާ ދޫކުރާ ފަރާތަށް އެކަން އެގޮތަށް ނުކުރުމަށް ދަންނަވައިގެން ހައްލު ހޯދަން މަސައްކަތް ކުރުން ވެސް ބުއްދިވެރި. ކަމުގެ ހަޤީޤަތް އެނގިހުރި މީހެއްގެ ހައިސިއްޔަތުން މިވާހަކަ ލިޔެލީ.\nއޮގަސްޓް 16, 2021 12:16\nރާއްޖެއަށް އެތެރެވާ އިންޑިއާ ޓްއަރިސްޓުން މާލޭގެ ގެސްޓް ހައުސްތަކުގައި 24 ގަޑިއިރަށް 300 ރުފިޔާ ހޭދަކޮށްފަ ރާއްޖެއިން ފުރައިގެން ދަނީ އެއްވެސް ޓެކުހެއް ނުދައްކާ މައުސޫމުއަށް އެކަން ބެލޭތަ ކޮބާ އެއަރޕޯޓް ޓެކްސް ކޮބާ އެހެނިހެން ޓެކްސް މިގައުމަކީ ކޮރަޕްޓް ކަމުގެ އެންމެ މަތީ ގައުމު\nއޮގަސްޓް 16, 2021 15:33\nމަހުލޫފް އެކުރީ ވަގުފާރިއޭ ދޯ ތިބުނީ\nއޮގަސްޓް 16, 2021 16:29\nރައްރަށުގެ އަތިރި މަތީގަ ވެސް ކަރަންޓީނުވާ އައިސްގެން އުޅޭ އިންޑިއާ މީހުން. މީތިބޭފުޅާ އައްނޭގިތޯ؟؟؟\nއޮގަސްޓް 16, 2021 17:02\nމިއީ އަޅެފަހެޑޮކްޓަރކިޔާ ބުރާސްފައްޗެއްތަ! އެމީހުނަށްއެހީވީކީއްވެކަން ބުނެކިޔާލިޔެހެދީމަ ނޭގުމަކީ؟؟؟؟؟ އަވަހަށް މަހުލޫފަށްދައުވާކުރަންފޮނުވާފަ ރައީސަށްދަންނަވާ ކޮށީގައޮތްގިތެޔޮފުޅު ދެބަކަރި ވިހައިފިޔޭ😆😆😆😆😆😆\nއޮގަސްޓް 16, 2021 22:00\nނ.މަނަދޫގަވެސް ވަރައްގިން ގެތަކުގަ އިންޑިޔާ ފަުރުވެރިން އެބަތިބި އެމީހުން ރަށުތެރޭގަވެސް އުޅޭ މާސްކްވެސް ނާޅާ މަނަދުއަކު ގެސްޓްހައުސް ނުހުރޭ


India ah kulli ehee fonuvan dhuniye ge bodethi baaru thakun thayyaaru vanee - vNews.mv\nހާލަތު އިތުރަށް ގޯސްވަމުންދާތީ އިންޑިއާއަށް އެހީވުމަށް ދުނިޔޭގެ ބޮޑެތި ބާރުތަކުން ތައްޔާރުވަނީ\nސައިފް އަޒްހަރު 27 April 2021, 00:51\nއިންޑިއާގައި ކޮވިޑްބަލީގެ ހާލަތު ވަރަށް ބޮޑަށް ގޯސްވަމުންދާތީ، މެޑިކަލް ސާމާނާއި، އޮކްސިޖަނާއި، އެނޫންވެސް އިންޑިއާއަށް ބޭނުންވާ ކުއްލި އެހީ ދިނުމަށް ދުނިޔޭގެ ބޮޑެތި ގައުމުތަކުން ތައްޔާރުވާން ފަށައިފިއެވެ.\nއިންޑިއާގައި ކޮވިޑް ބަލިޖެހޭ މީހުންގެ އަދަދު އިންތިހާއަށް މައްޗަށްގޮސް، ހޮސްޕިޓަލްތަކުގެ އައިސީޔޫ އެނދުތައް ފުރި، މެޑިކަލް އޮކްސިޖަން ހުސްވެ ނުވަތަ އެކަށީގެންވާ ވަރަށް އޮކްސިޖަން ނުލިބުމުގެ ސަބަބުން ހޮސްޕިޓަލްތަކުގެ ބޭރުގައި އެހީއަށް އެދި ބަލިމީހުން ތިބޭ މަންޒަރުތަކުގެ ފޮޓޯތައް ސޯޝަލް މީޑިއާގައި ދައުރުވެ މުޅި ދުނިޔޭގެ ހަމްދަރުދީ އިންޑިއާއަށް ދަނީ އޮހެމުންނެވެ.\nސޯޝަލް މީޑިއާގައި އެތައް ބަޔަކު ގެންދަނީ އެކަމުގެ ހިތާމަ ފާޅުކުރަމުންނެވެ.\nއިންޑިއާއަށް އެހީވުމުގެ ގޮތުން، އެމެރިކާ ސަރުކާރުގެ ފަރާތުން އެމެރިކާގެ ދިފާއީ ވުޒާރާއިން މިހާރު ތައްޔާރުވަމުންދަނީ އިންޑިއާއަށް އެހީ ފޮނުވުމަށް ތައްޔާރު ވަމުންނެވެ. އެމެރިކާއިން ފޮނުވާ ތަކެތީގެ ތެރޭގައި، ވެންޓިލޭޓަރާއި، ޕީޕީއީއާއި، ޓެސްޓްކިޓާއި، ތެރަޕިއުޓިކްސްވެސް ހިމެނެއެވެ.\nހަމަ އެއާއެކު، އަވަސް އެހީގެގޮތުގައި އިންޑިއާއަށް މެޑިކަލް އޮކްސިޖަނާއި، އެއާ ގުޅުންހުރި ސާމާނު ފޮނުވަން ވިސްނަމުންދާ ކަމަށްވެސް ވައިޓްހައުސްއިން ބުނެފައި ވެއެވެ.\nއެމެރިކާއިން މިއަހަރުގެ ކުރީކޮޅުވަނީ، ވެކްސިން އުފެއްދުމާ ގުޅުންހުރި ރޯ މެޓިރިއަލް އިންޑިއާއަށް އެކްސްޕޯޓްކުރުން މަނާކޮށްފައެވެ. އެމެރިކާގެ އެ ނިންމުމުގެ ސަބަބުން ސިރިއަމް އިންސްޓިޓިއުޓް އޮފް އިންޑިއާއާއި، ދުނިޔޭގައި ކޮވިޑް ވެކްސިން އުފައްދާ އެހެން ކުންފުނިތަކަށް އެއްޗެހި ހޯދުމުގައި ބޮޑެތި ދަތިތަކާ ކުރިމަތިލާން ޖެހިފައި ވެއެވެ.\nމިކަމާހެދި، ސިރަމް އިންސްޓިޓިއުޓުގެ ސީއީއޯ އާދަރް ޕޫނާވާލާ މިމަހުގެ 16 ވަނަ ދުވަހު ވަނީ، ކޮވިޑް ވެކްސިން އުފައްދާ ރޯ މެޓީރިއަލް އެކްސްޕޯޓްކުރުން މަނާކޮށްފައި އޮތް އޮތުން ބާތިލްކޮށްދިނުމަށް އެމެރިކާގެ ރައީސް ޖޯ ބައިޑެންއަށް އާދޭސް ދަންނަވައި ޓްވީޓެއް ކުރައްވާފައެވެ.\nއާދަރް ޕޫނާވާލާގެ ޓްވީޓްގައި ވިދާޅުވެފައިވަނީ، ކޮވިޑްބަލީގެ ދެވަނަ ރާޅުގެ ހާލަތު އިންޑިއާގައި ވަރަށް ބޮޑަށް ގޯސްވަމުންދާއިރު، ބަލިން ދިފާއުވުމަށް ބޭނުންވާ ވެކްސިން އުފެއްދުމުގެ މަސައްކަތް ބާރު ސްޕީޑްކުގައި ގެންދެވޭން އޮތީ އެކަމަށް ބޭނުންވާ މެޓީރިއަލް ލިބޭގޮތް ވެގެން ކަމަށެވެ.\nވައިޓްހައުސްއިން އާދީއްތަ ދުވަހު ބުނެފައިވަނީ، އެމެރިކާއިން އަޅާފައިވާ ފިޔަވަޅުން ބައެއް ބާތިލްކުރަން ސަރުކާރުން މިހާރު ނިންމާފައިވާ ކަމަށެވެ. އެގޮތުން، ކޮވިޝީލްޑް ވެކްސިން އުފައްދަން މިވަގުތަށް އެންމެ މުހިންމު ރޯ މެޓީރިއަލް އެކްސްޕޯޓް ކުރުމަށް ނިންމާފައިވާ ކަމަށެވެ.\nއެމެރިކާގެ އިތުރުން، ޖަރުމަނުވިލާތާއި، އިނގިރޭސިވިލާތާއި، އަޔަރލޭންޑާއި، ފްރާންސާއި، ޕާކިސްތާނާއި، ރަޝިޔާއިންވެސް މިހާރުދަނީ އިންޑިއާއަށް ކުއްލި މެޑިކަލް އެހީ ފޮނުވުމަށް ތައްޔާރުވަމުންނެވެ.\nއިންޑިއާ ސަރުކާރުގެ އެދުމަށް ޔޫރަޕިއަން ކޮމިޝަނުން މިހާރުވަނީ އީޔޫ ސިވިލް ޕްރޮޓެކްޝަން މެކޭނިޒަމް އެކްޓިވޭޓް ކޮށްފައެވެ. އެގޮތުން، އެ މެކޭނިޒަމްގެ ދަށުން އޮކްސިޖަނާއި ބޭސް އިންޑިއާއަށް ފޮނުވަން ދަނީ ތައްޔާރުވަމުންނެވެ.\nހަމަ އެއާއެކު، އިންޑިއާއަށް އެހީވުމަށް ދުނިޔޭގެ ސިއްހަތު ޖަމްއިއްޔާއިންވެސް މިހާރުވަނީ ތައްޔާރުވާން ފަށާފައެވެ. އެގޮތުން، އެތައްހާސް އޮކްސިޖަން ކޮންސެންޓްރޭޓަރސްއާއި، ޕްރީ ފެބްރިކޭޓެޑް މޮބައިލް ފީލްޑް ހޮސްޕިޓަލްތަކާއި، ލެބޯޓަރީ ސަޕްލައި ފޮނުވަންވެސް ދަނީ ތައްޔާރުވަމުންނެވެ.\nޑަބްލިޔޫއެޗްއޯގެ އެކިއެކި ޕްރޮގްރާމްތަކުގައި މަސައްކަތްކުރާ 2،600 އެކްސްޕާޓުން މިހާރުވަނީ އިންޑިއާގެ ސިއްހީ ފަރާތްތަކަށް އެހީވުމަށް ފޮނުވާފައެވެ.\nއިންޑިއާއިން ހޯމަދުވަހު އެކަނިވެސް 352،991 މީހުން އަލަށް ޕޮޒިޓިވް ވެފައިވާއިރު، 2،812 މީހުން ބަލީގައި މަރުވެފައި ވެއެވެ.\nފާއިތުވި ތިންދުވަހު އެކަނިވެސް އިންޑިއާއިން ކޮވިޑަށް ޕޮޒިޓިވްވި މީހުންގެ އަދަދު މިލިއަނަކަށްވުރެ މައްޗަށް ގޮސްފައި ވެއެވެ.\nއަލަށް ޕޮޒިޓިވްވާ މީހުން ގިނަވުމާއި، މަރުވާ މީހުންގެ އަދަދު މަތިވުމާއި، ބަލީގެ ހާލަތު ގޯސްވެ ހޮސްޕިޓަލުގައި އެޑްމިޓްކުރަން ޖެހޭ މީހުންގެ އަދަދު އިތުރުވަމުންދާތީ، އިންޑިއާގެ ހޮސްޕިޓަލްތަކުން ދަނީ މެޑިކަލް އޮކްސިޖަން ހުސްވެ، ގިނަ ހޮސްޕިޓަލްތަކުގެ އައިސީޔޫ އެނދުތައްވެސް ވަނީ ފުރިފައެވެ.\nޑޮކްޓަރުންގެ އެހީތެރިކަމާއި، އޮކްސިޖަން ލިބޭނޭ ކަމުގެ އުންމީދުގައި އެތައް ހޮސްޕިޓަލެއްގެ ބޭރުގައި ބަލިމީހުން ބައިތިއްބައިގެ އާއިލާތަކުގެ މީހުން އެބަތިއްބެވެ.\nއިންޑިއާގައި ބަލީގެ ހާލަތު އެންމެ ގޯސްވެފައިވަނީ ވެރިރަށް ނިއުދިއްލީގައެވެ. ނިއުދިއްލީ މިހާރުވެސް އޮތީ ލޮކްޑައުންކޮށްފައެވެ.\nއޮކްސިޖަން ލިބުން ލަސްވެގެން ހޮނިހިރު ދުވަހު އެކަނިވެސް ނިއުދިއްލީން 20 ކޮވިޑް ބަލިމީހުން މަރުވެފައި ވެއެވެ.\nބޮޑުވަޒީރު މޯދީ ކުރެއްވި ޓްވީޓެއްގައި ވިދާޅުވެފައިވަނީ، ނިއުދިއްލީގެ ހުރިހާ ޑިސްޓްރިކްޓަކަށް އޮކްސިން ފޯރުކޮށްދިނުމަށް 551 ޕްލާންޓް ވަރަށް އަވަހަށް ބަހައްޓަވާނެ ކަމަށް ވިދާޅުވެފައެވެ.\nކޮވިޑްބަލީގެ ހާލަތާ ގުޅިގެން އިންޑިއާގެ އެތައް ބައެއްގެ ނުރުހުން މައި ސަރުކާރަށް އަމާޒުވަމުން އެބަދެއެވެ. ބަލީގެ ހާލަތާ ގުޅޭ ކަންކަން އެއްފަރާތް ކުރައްވައި މޯދީ އަވަދިނެތި އުޅުއްވީ ސްޓޭޓްތަކުގެ އިންތިޚާބަށް ކެމްޕެއިން އެއްވުންތައް ބޭއްވުމުގައެވެ.\nކޮރޯނާވައިރަސް އިންޑިޔާ ދުނިޔެ


SunOnline: Living Expo: Finance hoadhumaai home insurance ah bodu tharuheebeh!\nލިވިން އެކްސްޕޯ 2017: އެޗްޑީއެފްސީގެ ސްޓޯލަށް ބޮޑު ތަރުހީބެއް ދަނީ ލިބެމުން -- ސަން ފޮޓޯ: ފަޔާޒު މޫސާ\nލިވިން އެކްސްޕޯ: ފިނޭންސް ހޯދުމާއި ހޯމް އިންޝުރެންސަށް ބޮޑު ތަރުހީބެއް!\n1 އަހަރު4މަސް ކުރިން - 17 ފެބްރުއަރީ 2017 0\nހައިރައިޒް އިން އިންތިޒާމުކޮށްގެން ނޭޝަނަލް އާޓް ގެލެރީގައި އިއްޔެ ފެށި ލިވިން އެކްސްޕޯ 2017 ފާހަގަކޮށްލެވެނީ ހައުސިންގެ ދާއިރާއަށް ދިވެހިން ހޭލުންތެރިކޮށް، އެދާއިރާއިން ރާއްޖެއާއި ރާއްޖެއިން ބޭރުން ލިބެން ހުރި ފުރުސަތުތަކަށް ހުޅުވާލި ދޮރެއްގެ ގޮތުގައެވެ.\nހައުސިންގެ ދާއިރާއަކީ ރާއްޖެއަށް ވަރަށް ބޭނުންތެރި، ދިވެހިންގެ މެދުގައި ޑިމާންޑު ބޮޑު އަދި އެހާމެ "ސްކެއާސް" ދާއިރާއެކެވެ. ސަބަބަކީ ރާއްޖޭގެ ބިން ކުޑަވެފައި އާބާދީ ބޮޑުވަމުން ދާތީ އެވެ.\nވެރިކަން ކުރާ މާލެއަށް ބަލައިލާއިރުވެސް އެކަން ވަރަށް ސާފުވެގެން ދާނެ އެވެ. ދުނިޔޭގެ ނިސްބަތުންވެސް އެންމެ ކޮންޖެސްޓެޑް ސިޓީ އަކީ މާލެ ސިޓީ އެވެ. މާލެއަށް ދީފައިވާ ބްރޭންޑް ނަމަކީވެސް "ކޮންކްރީޓް ޖަންގަލް" އެވެ.\nމާލޭގެ ތޮއް ޖެހުން ކުޑަކުރުމަށް ސަރުކާރާއި އަމިއްލަ ކުންފުނިތަކުން މަސައްކަތްތަކެއް ކުރަމުން އަންނަ އިރު އިއްޔެ ފެށި ލިވިން އެކްސްޕޯ ފާހަގަކުރެވެނީ ތަފާތު އިވެންޓެއްގެ ގޮތުގައެވެ. އެ އިވެންޓުގައި ރާއްޖެއާއި ރާއްޖެއިން ބޭރުގެ ކޮންސްޓްރަކްޝަން އަދި ހައުސިން ކުންފުނިތައް އެއްކޮށްލައި، ދިވެހިން ގެދޮރުވެރިކުރުވުމަށް އެ ކުންފުނިން މި ނެގި ސްޓޭންޑު ވަރަށްވެސް ފުރިހަމަ އެވެ.\nމިއަހަރުގެ އިވެންޓުގައި އިންޝުރެންސް ޚިދުމަތާއި ފިނޭންސް ހޯދުމުގެ ފުރުސަތުވެސް ހައިރައިޒުން މިވަނީ ފަހިކޮށްދީފައެވެ.\nއެގޮތުން މިއަހަރުގެ ލިވިން އެކްސްޕޯގައި ފިނޭންސިން ކުންފުންޏެއްގެ ގޮތުގައި ހަރަކާތްތެރިވަނީ ހައުސިން ޑިވެލޮޕްމެންޓް ފިނޭންސް ކޯޕަރޭޝަން (އެޗްޑީއެފްސީ) އެވެ. އެ ކުންފުނީގެ ސްޓޯލަށް އިއްޔެ ވަނީ ބޮޑު ތަރުހީބެއް ލިބިފައެވެ.\nތާޑް ޕާޓީ ފިނޭންސްގެ އުސޫލުން އެޕާޓްމަންޓް ނުވަތަ ބިން ގަންނަން ބޭނުންވާ ފަރާތްތަކަށް ފައިސާ ދޫކުރުގެ ޚިދުމަތް އެ ބޭންކުން ދެއެވެ. އެގޮތުން މި ބޭނުމަށް އެ ބޭންކުން އަންނަނީ ތިން ބާވަތެއްގެ ލޯނު ދޫކުރަމުންނެވެ. އެއީ އެޗްޑީއެފްސީ ސްޓެންޑަޑް ލޯނާއި މިލިއަން ޕްލަސް ލޯނެވެ. މީގެ އިތުރުން އިސްލާމިކް ފިނޭންސްގެ އުސޫލުން އިސްތިސްނާއު ފިނޭންސިން ފެސިލިޓީވެސް އެ ބޭންކުން އަންނަނީ ދެމުންނެވެ.\nމި ލޯނު ތަކުގެ މައުލޫމާތާއި ލޯނަށް އެދޭނެ ގޮތްތައް އެ ކުންފުނީގެ ސްޓޯލުން އަންނަނީ ޒިޔާރާތްކުރާ ފަރާތްތަކަށް ދެމުންނެވެ.\n"އެޕާޓްމަންޓް ގަންނަންށާއި، ހޯމް ކޮންސްޓްރަކްޝަން އަށާއި ރެނޮވޭޓް ކުރުމަށް އަޅުގަނޑުމެން މި ދޫކުރަނީ. އެކްސްޕޯއަށް އަންނަ އެންމެންވެސް މިތަނަށް ވަދެލާފަ ދަނީ. ވަރަށް ރަނގަޅު ހަމަ. ވިޒިޓާސް އާދޭ،" އެޗްޑީއެފްސީގެ ސްޓޯލުން ބުންޏެވެ.\nދެން ފާހަގަކޮށްލެވޭ އަނެއް ޚިދުމަތަކީ ހޯމް އިންޝުރެންސްގެ ޚިދުމަތެވެ. މިއަހަރުގެ ލިވިން އެކްސްޕޯގެ އިންޝުރެންސް ޕާޓްނަރުކަން ނަގާފައިވާ އެލައިޑ ްއިންޝުރެންސްގެ އިސްލާމިކް ވިންޑޯ، އަޔާދީ ތަކާފުލްއިންވެސް އެ ކުންފުނީގެ އިންޝުރެންސް ޕެކޭޖުތައް މި އެކްސްޕޯގެ ތެރެއިން ޕްރޮމޯޓު ކުރެއެވެ.\nއެސްޓޯލުންވެސް ބުނީ ރަނގަޅު ތަރުހީބެއް ލިބޭ ކަމަށާއި، ވަރަށް ގިނަ ފަރާތްތަކުން އެ ސްޓޯލަށް ޒިޔާރަތް ކުރާ ކަމަށެވެ.\nއަޔާދީ ތަކާފުލްގެ ދަށުން ހޯމް އިންޝުރެންސަށް އުފައްދާފައިވާ ޚާއްސަ ފަސް ޕްރޮޑަކްޓަކާ ގުޅޭ މައުލޫމާތު އެކުންފުނިން އަންނަނީ އެކްސްޕޯގައި ދެމުންނެވެ. އެއީ ޗައިލްޑް އެޑިއުކޭޝަން ތަކާފުލް އާއި އިންވެސްޓްމެންޓް ތަކާފުލްއާއި ކާރިސާ ތަކާފުލްގެ އިތުރުން ހޯމް ތަކާފުލް އަދި ކޮންޓްރެކްޓާސް ތަކާފުލް އެވެ.\nހައިރައިޒްގެ ފައުންޑާ އަދި އެމްޑީ، އިސްމާއިލް ހަމީދު "ސަން" އަށް ވިދާޅުވީ އެ އިވެންޓުގެ ބޭނުމަކީ ދިވެހިންނަށް ހައުސިންގެ ދާއިރާއިން ހުރި ފުރުސަތުތައް ދައްކާލުމާއި އެ ފުރުސަތުތަކުގެ ބޭނުން ހިފުމުގެ ދޮރުތައް ހުޅުވާލުން ކަމަށެވެ.\nލިވިން އެކްސްޕޯ 2017: އެލައިޑު އިންޝުރެންސްގެ އަޔާދީ ތަކާފުލްގެ ސްޓޯލަަށްވެސް ބޮޑު ތަރުހީބެއް ދަނީ ލިބެމުން -- ސަން ފޮޓޯ: ފަޔާޒު މޫސާ\n"ރާއްޖޭގަ އަސްލު ޕޮލިޓިކްސްގަވެސް ހުރިހާއެއްޗެއްގަވެސް ހައުސިން ދެއްތޯ ހުރިހާވެސް އެއްޗަކީ. ރާއްޖޭގަ އެ ޓްރެންޑު ވަރަށް ބޮޑަށް ބަދަލުވެގެން ގޮސްފި އަމިއްލަ އެޕާޓްމަންޓެއް ގަތުމާއި ކަންތައްތައް. ދެން އަމިއްލައަށް ދިރިއުޅެން އެހެންވެ އަޅުގަނޑުމެން ނިންމީ ލިވިން އެކްސްޕޯ ރިބްރޭންޑު ނުކޮށް ރީ ސްޓްރަކްޗާ ކުރަން. ރިސްޓްރަކްޗާ ކުރީ ކައިރި ގައުމުތަކުގެ ޕްރޮޕަޓީސްއާ ރާއްޖޭގެ ޕްރޮޕަޓީސް ގެންނަން. ދެން މިފަހަރު އެބަ އޮތް ފައިނޭންސްވެސް ހޯމް އިންޝޫރެންސް ވެސް،" އިއްސެ ވިދާޅުވިއެވެ.\nހައިރައިޒުން އިންތިޒާމުކޮށްގެން 2013 ވަނަ އަހަރުން ފެށިގެން، ލިވިންގް އަދި ލައިފްސްޓައިލް ޕްރޮޑަކްޓްސް ޝޯކޭސްކުރުމަށް ބާއްވަމުން އަންނަ މޯލްޑިވްސް ލިވިންގް އެކްސްޕޯ މައުރަޒު، މިދިޔަ އަހަރު ވަނީ ރިއަލް އެސްޓޭޓް އިންޑަސްޓްރީއާއި، ރާއްޖެ ހިމެނޭ ސަރަހައްދުގެ ސާވިސް އިންޑަސްޓްރީގެ ބަައިވެރިވުން އިތުރުކޮށްފައެވެ.\nމިއަހަރުގެ ލިވިންގް އެކްސްޕޯ މައުރަޒުގެ މެއިން ސްޕޮންސަރަކީ ސީލައިފް ގްލޯބަލްއެވެ. އަދި ކޯސްޕޮންސާއަކީ ޓާޓާ ހައުސިންގްގެ ސަބްސިޑަރީ ކުންފުނި، އެޕެކްސް ރިއަލްޓީއެވެ. އަދި އޮންލައިން މީޑިއާ ޕާޓްނަރަކީ ސަން އޮންލައިނެވެ.\nމިފަހަރުގެ ފެއާގައި ގިނަ އަދަދަކަށް ރާއްޖެއިން ބޭރުގެ ފަރާތްތައް ބައިވެރިވާއިރު އެ އެކްސްޕޯ ހުޅުވާފައިވަނީ 28 ސްޓޯލާ އެކު އެވެ.\nފީޗަރ މޯލްޑިވްސް ލިވިންގް އެކްސްޕޯ 2017\nޖޭޕީގެ ހުދުމުހުތާރު ނިންމުމާ އެކު ކޯލީޝަން ރަތަށް! 13 ގަޑި 52 މިނެޓް ކުރިން\nބާއިސް ޗެމްޕިއަނަކަށް ހަދައިދިނީ އިންމަ! 13 ގަޑި 25 މިނެޓް ކުރިން\nމޯލްޑިވްސް ބިޒްނަސް އެވޯޑްސްއަށް ކުރިމަތިލާންވީ ކީއްވެ؟ 1 ދުވަސް 11 ގަޑި ކުރިން\nވޯލްޑް ކަޕްގެ ފޯރި އެންމެ ގަދައީ ދިވެހި އަންހެނުންގެ މެދުގައި!3ދުވަސް 10 ގަޑި ކުރިން\nޔޫސޭއާއި ވީއޭއާރް!3ދުވަސް 14 ގަޑި ކުރިން


Furabandhugai Actor Rasika Ge Dhemafirin Ah Neyngey Vaahaka Thah Hihsaa Kurumugai - Vaguthu\nފުރަބަންދުގައި އެކްޓަރު ރަސިކާގެ ދެމަފިރިން ނޭންގޭ ވާހަކަތައް ހިއްސާ ކުރުމުގައި\nފުރަބަންދުގައި ތިބެގެން މިރްޒާޕުރްގެ ތަރި ރަސިކާ ދައްގަލް އާއި ފިރިމީހާ މުކުލް ޗައްޑާ ދެމަފިރިންގެ ކައިވެންޏަށް އެތައް އަހަރުތަކެއް ވެގެންދިޔައިރު ނޭނގޭ ވާހަކަތައް ހިއްސާ ކުރާ ކަމަށް ރަސިކާ ބުނެފިއެވެ.\nރަސިކާ އާއި މުކުލް ކައިވެނި ކޮށްފައިވަނީ 2010 ވަނަ އަހަރުގައެވެ. އޭނާ ބުނި ގޮތުގައި އިނދެގެން ގިނަ އަހަރުތަކެއް ވީއިރުވެސް ދެމަފިރިންގެ ދެމެދުގައި ނޭނގޭ ވަރަށް ބައިވަރު ވާހަކަތަކެއް އެބަހުރި ކަމަށާއި މިހާރު ދުނިޔޭގައި ހަލުވި ކަމާއި އެކު ފެތުރެމުންދާ ކޮވިޑް-19 އާއި ގުޅިގެން އިންޑިއާގައި ފުރަބަންދު އިއުލާނުކުރުމާއި ގުޅިގެން ގޭގައި ތިބެ ދެމީހުން އެކަކު އަނެކަކުގެ ވާހަކަތައް ހިއްސާ ކުރަމުން އަންނަ ކަމަށެވެ.\nގޭތެރޭގެ މަސައްކަތް ކުރުމުގެ ގޮތުގުން މުކުލް ތަށި ދޮވުމާއި އަންނައުނު ދޮވެ ހަދާ ކަމަށްވެސް ރަސިކާ ވަނީ ބުނެފައެވެ. ގޭތެރެ ފޮޅާ ސާފުކޮށް މޮޕުލަނީ ރަސިކާއެވެ. އޭނާ ބުނިގޮތުގައި އޭނާ އަކީ ވަރަށް ސާފުތާހިރު ކަމަށް ލޯބިކުރާ އަދި ވަރަށް ތަރުތީބު މީހެކެވެ. އެހެންކަމުން އަމިއްލަ އަށް ސާފުކޮށް ތަރުތީބު ކުރުމުން ވަރަށް ހިއްހަމަ ޖެހޭކަމަށެވެ.\nކެއްކުމުގެ ބައިގައި ދެމީހުންވެސް ހިއްސާ އޮވެއެވެ. ރަސިކާ ބުނިގޮތުގައި ކައިވެންޏަށް މިހާ ގިނަ ދުވަސް ވެގެންދިޔަ އިރުވެސް މިފަދަ ފުރުސަތެއް ނުލިބޭ ކަމަށާއި މިހާރު ލިބިފައި މިވާ ފުރުސަތުގެ ބޭނުން ރަނގަޅުގޮތުގައި ހިފަމުން އަންނަ ކަމަށެވެ. މުކުލްގެ ކެއްކުމުގެ ހުނަރަށް ތައުރީފު ކުރަމުން ރަސިކާ ވަނީ އޭނާ ވަރަށް މީރުކޯށް ޑޯސާ ހަދާކަން ފާހަގަ ކޮށްފައެވެ.\nރަސިކާގެ އިތުރުން ބޮލީވުޑްގެ އެހެންތަރިންވެސް އަންނަނީ ގޭގައި ތިބެގެން އެކި މަސަައްކަތް ކުރަމުންއެވެ. އެގޮތުން ޓިކްޓޮކް ހެދުމާއި ތަރި ދޮވުމާއި ފޮތްކިޔުމުގައި ވެސް ގިނަ ބަޔަކު އަންނަނީ ހިއްސާވަމުންއެވެ. އިންޑިއާގެ ފުރަބަންދުގެ މިހާރު ވަނީ މެއި3ވަނަ ދުވަހާއި ހަމައަށް އިތުރު ކޮށްފައެވެ.\nރަސިކާ އެންމެ ފަހުން ފެނިފައިވަނީ ހޮޓްސްޓާ އިން ގެނެސްދޭ "އައުޓް އޮފް ލަވް" އިންއެވެ. އަދި ނެޓްފުލިކްސް އިން ގެނެސްދޭ "ދިއްލީ ކުރައިމް" އިންވެސް ރަސިކާ ފެނިގެންދެއެވެ. ކޮވިޑް-19 އާއި ގުޅިގެން އިންޑިއާގެ ފިލްމު އިންޑަސްޓްރީގެ ހުރިހާ ޕްރޮޑަކްޝަންތަކެއް ވަނީ ހުއްޓާލާފައެވެ.\nމިބަލި އިންޑިއާގައި ހަލުވި ކަމާއި އެކު އަންނަނީ ފެތުރެމުންއެވެ. މިހާތަނަށް އިންޑިއާއިން ގާތްގަނޑަކަށް ދިހަހާހަށް ވުރެ ދިނަ މީހުން ވަނީ މި ބައްޔަށް ފައްސިވެފައެވެ. މުޅި ދުނިޔޭގެ 210 ސަރަހައްދަކުން މި ބަލި ފެނިފައިވާ އިރު މި ބަލި ޖެހުނު މީހުންގެ އަދަދު ވަނީ 1.9 މިލިއަނަށް އާރަފައެވެ. އަދި މި ބަލީގައި މަރުވި މީހުންގެ އަދަދު އުޅެނީ އެއްލައްކަ އަށް ވުރެ މަތީގައެވެ.\nބޮލީވުޑު ބައެއް ފަންނާނުން ނުކުޅެވުނު ނަމައޭ ހިތަށް އަރާ ފިލުމުތައް\nނޯރާ ފަތޭހީގެ ދިލްބަރް އަށް ޔޫޓިއުބް އިން އެއް ބިލިއަން ވިޔުސް ލިބިއްޖެ


Dhaulathuge kunfunithah privatize kurun rangalhee | MBS NEWS\nމާލޭގެ މަލަމަތި. ދައުލަތުގެ ގިނަ ކުންފުނިތައް އުފައްދާފައި ހުންނަނީ އެކުންފުންޏަށް ވިޔަފާރި ފައިދާ ލިބޭގޮތަށް މަސައްކަތް ޔަޤީންކޮށްދީފައި. ފޮޓޯ: އެމްއެމްއޭ\nދައުލަތުގެ ކުންފުނިތައް ޕްރައިވެޓައިޒްކުރުން ރަނގަޅީ\n10 June 2021, 11:04\nދައުލަތުގެ ހުރިހާ ކުންފުނިތަކުގެ ބެލެނިވެރިޔަކީ މިނިސްޓްރީ އޮފް ފައިނޭންސް އެންޑެ ޓްރެޜަރީއެވެ. މިނިސްޓްރީގެ ފަރާތުން ކުންފުނިތަކުގެ ކަންކަން މޮނީޓަރކޮށް ސަރުކާރުގެ ޕޮލިސީތަކުގެ އިރުޝާދު ދޭފަރާތަކީ ޕްރައިވެޓައިޒޭޝަން އެންޑް ކޯޕަރައިޓައިޒޭޝަން ބޯޑު (ޕީ.ސީ.ބީ).އެވެ. ދައުލަތުގެ ކުންފުނިތަށް ހުންނަނީ އެކި ގްރޭޑްތަކަށް ބެހިފައެވެ. މުސާރައާއި އިނާޔަތްތަށް ކަނޑައެޅިފައި އޮންނަނީ އެކުންފުންޏެއްގެ ޕާރފޯރމަންސްއަށް ބިނާވެގެންނެވެ. ކުންފުނިތައް ހިންގުމުގައި ޕީ.ސީ.ބީން ލާޒިމުކުރާ އުސޫލުތަކެއް ހުރެއެވެ. އެހެންނަމަވެސް އެކުންފުންޏެއްގެ ހިންގުމުގެ އަޞްލު ބިނާވެފައި އޮންނަނީ ކުންފުނި އުފަންކުރުވި އަސްލު އަސާސްގެ މައްޗަށެވެ. އެކި ކުންފުނިތަށް އުފައްދަނީ އެކި ބޭނުންތަކަށެވެ. އެހެންކަމުން ހިންގުމުގެ ގިނަކަންތައްތައް ބައްޓަންވެފައި އޮންނަނީ އެ ކުންފުނި އުފަންކުރުވި ބޭނުމާއި މަގުޞަދުގެ މައްޗަށެވެ. އަދި މެނޭޖްކުރުމުގެ އޮނިގަނޑު އެކުލަވާލާފައި އޮންނަނީ މި ދެންނެވި ވިސްނުމުގައެވެ.\nދައުލަތުގެ ގިނަ ކުންފުނިތައް އުފައްދާފައި ހުންނަނީ އެކުންފުންޏަށް ވިޔަފާރި ފައިދާ ލިބޭގޮތަށް މަސައްކަތް ޔަޤީންކޮށްދީފައެވެ. މިސާލަކަށް ސްޓެލްކޯ، އެއާރޕޯރޓް ކޮމްޕެނީ، ޕޯރޓްސް ކުންފުނި، އެމް.ޓީ.ސީ.ސީ، އެމް.ޑަބްލިޔު.އެސް.ސީ ފަދަ ކުންފުނިތަކަކީ ގާތްގަނޑަކަށް މޮނޮޕޮލީއެއްގައި މަސައްކަތްކުރަމުންދާ ކުންފުނިތަކެވެ. އެހެންކަމުން އެ ކުންފުނިތަކުން ފައިދާ ނެރެން ފަސޭހަވެއެވެ. އެހެންކަމުން މެނޭޖްމަންޓް ބަދަލުވުމަކުން ކުންފުނީގެ އަހަރީ ހިސާބުގެ ދެ ރޮނގު ދަމާލާ އިރު ބަދަލެއް ނާދެއެވެ.\nވޭތުވެދިޔަ 15 އަހަރުތެރޭގައި އަޅުގަނޑުމެނަށް ފެންނަން އޮތީ ކުންފުނިތަކުގެ މެނޭޖްމަންޓް ކޮންމެ ސަރުކާރެއްގައި ވެސް 1 ފަހަރަށްވުރެ ގިނަފަހަރު ބަދަލުކޮށްފައިވާތަނެވެ. އެހެންކަމުން އެއްވެސް މެނޭޖްމަންޓްއަކަށް ކުންފުނީގެ އޮނިގަނޑާއި ސަގާފަތް މަޢުނަވީ ގޮތަކަށް ބަދަލުކުރުމުގެ ފުރުޞަތު ނުލިބިއެވެ. އަދި މައިގަނޑު އަސާސްތައް ބަދަލުކުރާނެ ފުރުޞަތެއް ވެސް ނުލިބިއެވެ. އެގޮތުން ކޮންމެ މެނޭޖްމަންޓްއެއް ވެސް ޖެހޭނީ ކުރިން އެ ކުންފުނި ހިންގާފައިވާ އަސާސްގެ މަތީހިންގާށެވެ. ސަބަބަކީ ކުންފުނީގައި ހުރި ވަސީލަތްތައް އަލަށް ޙަވަލުވާ މެނޭޖްމަންޓަށް ރަނގަޅަށް ދަސްވާއިރު އެ މެނޭޖްމަންޓްއެއް އޮންނަނީ ބަދަލުވާންޖެހިފައެވެ. އީޖާބީ ވިސްނުމަކުން ވިސްނައިގެން އިތުރު ވިސްނުމެއް ތަޢާރަފް ކުރާނެ ޖާގައެއް ވެސް ނުލިބިއެވެ. މިސާލަކަށް ދަންނަވަންޏާ ދެންނެވޭނީ ގިނަ ކުންފުނިތަކާމެދު ކަންކަން ހިނގަނީ ފުޓްބޯޅަ ޓީމްގެ ކޯޗު ބަދަލުވާ އުޞޫލުންކަމުގައެވެ. އެހެނީ، ފުޓްބޯޅަ ޓީމްގެ ކޯޗް ބަދަލުވުމަކުން އަނެއް ދުވަހު ޓީމްގެ ފެންވަރު މަތިވެ، ނޫނީ ދަށެއްވެސް ނުވެއެވެ. އެހެންނަމަވެސް އެ ކޯޗުގެ ޕާރފޯމެންސް އިނގޭނީ ގާތްގަނޑަކަށް އަށެއްކަ މަސް ފަހުންނެވެ. ކުންފުންޏެއްގައި ވެސް ވާނީ މިހެންނެވެ. މި އުޞޫލަށް ރިއާޔަތްކޮށް ވިސްނާލާއިރު ކުންފުންޏަކާއި އަލަށް ޙަވާލުވާ މެނޭޖްމަންޓްގެ ފެންވަރު ދެނެގަނެވޭނީ ވެސް އެންމެ ކުޑަމިނުން އަށެއްކަ މަސް ފަހުން ހިންގަން އެ ފުރުޞަތު ލިބިގެންނެވެ.\nކުންފުނި ހިންގުމަށް މަތި ވަނީ ޓީމްއަކާއެވެ. މިގޮތުން އެކުލަވާލެވޭ ޓީމްއަކީ ސިޔާސީ ގުޅުންތަކުގެ މައްޗަށް ބިނާވެފައިވާ ޓީމްއެކެވެ. ޒަމާނުންސުރެ ކުންފުނިތަކުގެ ބޯޑުތަށް އެކުލެވިފައި ހުންނަނީ މިގޮތަށެވެ. އެހެން ކަމުން ސަރުކާރު އެކުލެވިފައިވާ ހުރިހާ ކުލަތަކެއް ކުންފުނި ހިންގާ ޓީމްގައި ވެސް ޖެހިފައި ހުރެއެވެ. އަދި ކުންފުންޏެއް ހިންގުމުގެ ތަޖުރިބާއަށް އަހުލުވެރިވެފައި ހުންނަ މިންވަރުވެސް ތަފާތެވެ. އެހެންކަމުން ކުންފުނި ހިންގުމުގައި ބޯޑުގެ ތަޖުރިބާއާއި ފެންވަރުގެ ކުޅޭ ދައުރެއް އޮވެއެވެ.\nދައުލަތު ކުންފުނި ހިންގުމުގެ ބޮޑެތި ގޮންޖެހުންތަކާއި ކުރިމަތިވަނީ ފައިދާ ނުވާ ކުންފުނިތަކަށެވެ. އެހެންކަމުން އެކުންފުނިތައް އުފެއްދި ސަބަބު އަލުން ޒިޔާރަތްކޮށް މުރާޖާކުރަން އެބަޖެހެއެވެ. ސަބަބަކީ ބައެއް ކުންފުނިތައް ހުރީ ޒަމާނުއްސުރެ އެކުލަވާލެވިފައިވާ މާލީ އަދި ހިންގުމުގެ އޮނިގަޑެއްގައި ގައިދުވެފައެވެ. މިހައްޔަރުން މިކުންފުނިތަށް ނެރޭނެ ގޮތެއް މިވަނީ ބޮޑު ގޮންޖެހުމަކަށްވެފައެވެ.\nބައެއް ކުންފުނިތަަކަށް ސަރުކާރުން މިފޯރިކޮށްދެނީ މުސާރައެވެ. އެކުންފުންޏަށް ދައުލަތުން މަތިކޮށްފައިވާ މަސައްކަތް ކުރަން މިޖެހެނީ ހޯދައި އާމްދަނީއިންނެވެ. އަދި ލިބޭ އާމްދަނީން ކުރާ މަސައްކަތާއި ދެވޭ ހިދްމަތް މިހުންނަނީ އަގު ނުކުރެވިއެވެ. މިސަބަބާ ހުރެ ކުންފުނިތަކުގެ ދަރަނިމިދަނީ ބޮޑުވަމުންނެވެ.\nކުރުގޮތަކަށް ދަންނަވަނީނަމަ ސަރުކާރަށްކޮށްދޭ މަސައްކަތަށް އިންވޮއިސްކުރުމާއި އެމަސައްކަތަށް ފައިސާ ހޯދުމުގެ މަރުހަލާ ހިންގަމުން ނުދެއެވެ. އެހެންކަމުން ކުންފުނިތަށް ހިސާބު ކުރެވޭއިރު ފާހަގަ ނުކުރެވޭ ބާގަނޑެއް އެބައޮވެއެވެ.\nއަލީ ޚާލިދަކީ ދައުލަތުގެ މީޑިއާ ހިންގާ ކުންފުނި، ޕަބްލިކް ސާވިސް މީޑިއާ (ޕީއެސްއެމް)ގެ މެނޭޖިން ޑިރެކްޓަރެވެ. މީގެ އިތުރުން މިފްކޯގައި އިސް މަގާމެއް އަދާކުރި އަލީ ވަނީ ރާއްޖޭގެ މުއާސަލާތީ ދާއިރާ ވާދަވެރިކަމަށް ހުޅުވާލުމާއި ގުޅިގެން އަލަށް މާކެޓަށް ނުކުތް ވަތަނިއްޔާގެ ސްލޭސް ޑިޕާޓްމަންޓް ގާއިމުކުރުމުގައި ވެސް އެންމެ އިސްކޮށް ހަރަކާތްތެރިވެފަ އެވެ. އޭނާ މަތީ ތައުލީމް ހާސިލުކުރީ ބިޒްނަސް އެޑްމިނިސްޓްރޭޝަންގެ ދާއިރާއިން އޮސްޓްރޭލި އާއި މެލޭޝިއާ އިންނެވެ.\nރިޕޯޓް ވިޔަފާރި ފިނޭންސް މިނިސްޓްރީ ސަރުކާރުގެ ކުންފުނިތައް\nޔޫރޯ މެޗުތައް ބަލަން ދިރާގުން އިތުރު ޑޭޓާ\nމޮބައިލް ބޭންކިން އެޕް މުޅިން ތަފާތު ކޮށްލައިފި\nއަދާނީއަށް 13 ބިލިއަން ޑޮލަރުގެ ބޮޑު ގެއްލުމެއް\nލޫކް އެއާގެ ޗާޓަރު ދަތުރުތައް އަލުން ރާއްޖެއަށް


JP in ves baeh dhaairaathah dhookoh, PPM ah thaaeedhu kuranee\nޖޭޕީވެސް ބައެއް ދާއިރާތަކުގައި ޕީޕީއެމަށް ތާއީދު ކުރަނީ\nމަހިބަދޫ ދާއިރާގެ މެންބަރު އަހުމަދު ތޯރިގު: އޭނާއަށް ތާއިދުކުރަން ޖޭޕީއިން ވަނީ ނިިންމާފަ - އަވަސް ފޮޓޯ\nޖޭޕީން ވެސް ބައެއް ދާއިރާތަކަށް ވާދަ ނުކުރަން ނިންމައި، ޕީޕީއެމްއިން ކެންޑިޑޭޓުންނަށް ތާއީދުކުރަން ނިންމައިފިކަން ސާފުވެއްޖެ އެވެ.\nމީޑިއާއިން މި ސުވާލު ކުރި ނަމަވެސް ޖޭޕީން މިކަމަށް އެއްބަސްވެފައެއް ނުވެއެވެ. ނަމަވެސް ޖޭޕީން ވަނީ މަހިބާދޫ ދާއިރާއަށް ވާދަ ކުރަން އެ ޕާޓީގެ ޓިކެޓް ދިން އަހުމަދު ސުނިލްގެ އަތުން ޓިކެޓް ނަގާފަ އެވެ. އެ ޓިކެޓް ދޭން ނިންމައި އެކަން މީގެ ކުރިން އިއުލާން ކުރެއްވީ ވެސް ޕާޓީގެ ލީޑަރު ގާސިމް އިބްރާހިމެވެ.\nއެނގިފައިވާ ގޮތުން ޖޭޕީން ވަނީ މަހިބާދޫ ދާއިރާއަށް ޕީޕީއެމްގެ ޓިކެޓް ވާދަ ކުރައްވާ އެ ދާއިރާގެ މިހާރުގެ ވެސް މެންބަރު އަހުމަދު ތޯރިގަށް ތާއީދުކުރަން ނިންމާފަ އެވެ. ތޯރިގު މިހާރު ވަނީ އިލެކްޝަން ކޮމިޝަނަށް ފޯމް ވެސް ހުށަހަޅުއްވާފަ އެވެ. މިކަމުގައި ޖޭޕީގެ ބަހެއް ނުލިބެ އެވެ.\nމީގެ އިތުރުން ވެސް އެހެން ބައެއް ދާއިރާތައް ޖޭޕީން ދޫކޮށްލަފާނެ ކަމަށް ބެލެވެ އެވެ.\nޖޭޕީން ބައެއް ދާއިރާތަކަށް ވާދަ ނުކުރަން ނިންމިއިރު ޕީޕީއެމުން ވެސް ގިނަ ދާއިރާތަކެއްގެ ޓިކެޓް އަނބުރާ ނަގަން ވަނީ ނިންމާފަ އެވެ. އެގޮތުން މަތިވެރި ދާއިރާ އާއު ގެމަނަފުށި ދާއިރާ އާއި ވިލިނގިލި ދާއިރާ، ފުވައްމުލައް މެދު ދާއިރާގެ ޓިކެޓް ދިން ފަރާތްތަކުގެ އަތުން އެ ޓިކެޓްތައް ނަގަން ޕީޕީއެމްގެ ރައީސް އަބްދުﷲ ޔާމީން ވަނީ ނިންމަވާފަ އެވެ.\nމިފަދަ އަޑުތައް ފެތުރިފައިވަނިކޮށް ޖޭޕީގެ ތަރުޖަމާނު އަލީ ސޯލިހު މިއަދު ވިދާޅުވެފައިވަނީ ޕީޕީއެމުން ބައެއް ދާއިރާތަކަށް ވާދަ ނުކުރަން ނިންމައި ތާއީދު ޖޭޕީގެ ކެންޑިޑޭޓުންނަށް ދިނީ ދެ ޕާޓީން މަޝްވަރާކޮށްފައި ނޫން ކަމަށެވެ. ނަމަވެސް އެ ތާއީދު ދިނީތީ އުފާ ކުރައްވާ ކަމަށެވެ.\nމިހާތަނަށް ޕީޕީއެމްއިން ނިންމާފައި އޮތީ 62 ދާއިރާއަކަށް ވާދަކުރާށެވެ. އެއީ ޕީޕީއެމް އާއި ކޮންގްރެސް ޕާޓީ ހިމެނޭ ޕްރޮގްރެސިވް ކޯލިޝަންގެ ކެންޑިޑޭޓުންގެ ގޮތުގަ އެވެ.\nޕީޕީއެމްގައި ތިއްބެވި ބައެއް މެންބަރުން މިހާރު ވަނީ އަމިއްލަ ގޮތުން ކުރިމަތިލެއްވުމަށް ވެސް ނިންމަވާފަ އެވެ. އެގޮތުން ފޭދޫ ދާއިރާއަށް އަމިއްލަ ގޮތުން ކުރިމަތިލާން، އެ ދާއިރާގެ މިހާރުގެ ވެސް މެމްބަރު އިބްރާހިމް ދީދީ ވަނީ އިލެކްޝަން ކޮމިޝަނަށް ފޯމް ހުށަހަޅުއްވާފަ އެވެ. ޖޭޕީގައި ހުންނެވި އަބްދުއްލަތީފު މުހައްމަދު ވެސް ކުރިމަތިލައްވަނީ އަމިއްލަ ގޮތުންނެވެ.\nޕީޕީއެމް ޖުމްހޫރީ ޕާޓީ މަޖިލިސް އިންތިހާބު 2019 + ޕީޕަލްސް ނޭޝަނަލް ކޮންގްރެސް - ޕީއެންސީ


ﷲ އަށް އީމާންވުން | އިސްލާމްދީން | ކުޑަކުދިންގެ\nBack ކަވާސާ ކުޑަކުދިންގެ ކުޑަކުދިންގެ ބައިތައް އިސްލާމްދީން ﷲ އަށް އީމާންވުން\nހައްދަވައި، އަހަރެމެންނަށް ރިޒުޤު ދެއްވަނީ ވެސް އެ ކަލާނގެ ކަން ޤަބޫލު ކުރުމެވެ.\nމި ދުނިޔޭގައި އަހަރެމެންނަށްޓަކައި، މާތް ﷲ އުފައްދަވާފައިވާ މަޚްލޫޤާތު ފެނެއެވެ. އެ ކަމަކު މި ދުނިޔޭގައި އަހަރެމެންނަށް މާތް ﷲ ނުފެންނާނެއެވެ. ނަމަވެސް މި ދުނިޔޭގައި ވާހާ އެއްޗަކީ، މާތް ﷲ ވޮޑިގެންވާ ކަމާއި، އެ ކަލާނގެ ޤުދުރަތްތެރިކަން ދަލީލުކޮށްދޭ އެއްޗެކެވެ.\nނުފެންނަ ވަރަށް ގިނަ އެއްޗެހި އެއީ ވާ އެއްޗެއް ކަމަށް އަހަރެމެން ޤަބޫލު ކުރަމެވެ. މިސާލަކަށް ތި ކުދިންނަށް ވައި ފެނޭހެއްޔެވެ؟ އެކަމަކު ވައި ޖެހިފައި ގަހުގެ ފަތްތައް ހެލެން ފެށީމާ، ވައި އެއީ ވާ އެއްޗެއްކަން އެނގެއެވެ. އަހަރެމެންނަށް ކަރަންޓެއް ވެސް ނުފެނެއެވެ. އެކަމަކު ކަރަންޓުން އައިސްގެން ބޮކި ދިއްލުނީމާ، އެ ނަރުގައި ކަރަންޓު ހުރިކަން އެނގެއެވެ. އަހަރެމެން ކޮންމެ ދުވަހަކު މި ކާ ކާއެއްޗެއްސާއި ބޯއެއްޗެހީގައި ހުންނަ ވިޓަމިންސް ފަދަ އެއްޗެހި ވެސް ހަމަ ލޮލުން އަހަރެމެންނަކަށް ނުފެނެއެވެ. ނަމަވެސް އެއީ ވެސް ވާ އެއްޗެއް ކަމަށް އަހަރެމެން ޤަބޫލު ކުރަމެވެ. ނުފެންނަ އެއްޗެހި އެއީ ވާ އެއްޗެއް ކަން އަހަރެމެންނަށް އެނގެނީ ބުއްދިންނެވެ. ލޮލަށް ފެނިގެނެއް ނޫނެވެ.\nމާތް ﷲ ވަޙީ ކުރައްވަނީ: لا تُدْرِكُهُ الأَبْصَارُ وَهُوَ يُدْرِكُ الأَبْصَارَ وَهُوَ اللَّطِيفُ الْخَبِير\nމާނައަކީ: '' އެ ކަލާނގެ ޒާތުފުޅު (މިދުނިޔޭގައި) ލޯތަކަކަށް ނުފެންނާނެއެވެ. އެ ކަލާނގެ އެ ލޯތައް ދެކެވޮޑިގެންވެއެވެ. އެ ކަލާނގެއީ އޯގާވަންތަ ރަސްކަލާނގެއެވެ. ކަންތައްތައް މޮޅަށް ދެނެވޮޑިގެންވާ ރަސްކަލާނގެއެވެ.'' (އަލްއަންޢާމް:103)\nމާތް ﷲ އަކީ އެއްކައުވަންތަ ރަސްކަލާނގެއެވެ. އެ ކަލާނގެއަށް އެއްވެސް ޝަރީކަކު (ބައިވެރިއަކު) ނުވެއެވެ. މި ކައުނު ހިނގަމުން މިދަނީ ހަމަ އެކަނި މާތް ﷲ ގެ އިރާދަފުޅުގެ ދަށުންނެވެ. މާތް ﷲ ވަޙީ ކުރައްވަނީ: قُلْ هُوَ اللَّهُ أَحَدٌ * اللَّهُ الصَّمَدُ * لَمْ يَلِدْ وَلَمْ يُولَدْ * وَلَمْ يَكُنْ لَهُ كُفُوًا أَحَدٌ\nމާނައަކީ: ''ކަލޭގެފާނު ވިދާޅުވާށެވެ! އެއީ އެއްކައުވަންތަ މާތް ﷲ އެވެ. * އަދި، އެންމެހައިތަކެތި އެކަލާނގެ ރަސްކަންފުޅަށް ބޭނުންތެރިވެގެންވާ، އަދި އެހެން އެއްވެސް އެއްޗަކަށް އެ ކަލާނގެ ރަސްކަންފުޅު ބޭނުންވެވޮޑިގެންނުވާ މާތް ﷲ އެވެ. * އެ ކަލާނގެ ރަސްކަންފުޅަށް ދަރިކަލަކު ލިބިވަޑައިނުގަނެއެވެ. އަދި އެ ކަލާނގެ ރަސްކަންފުޅު އެހެން އެއްވެސް ފަރާތަކަށް އުފަންވެވޮޑިގެންފައި ނުވެއެވެ. * އެފަދަވެގެންވާ ހަމައެކައްޗެއް ވެސް، އެ ކަލާނގެ ރަސްކަންފުޅަށް ނުވެއެވެ. '' (އަލްއިޚްލާޞް: 1-4)\nކައުނުގައި އެއް އިލާހަށް ވުރެ ގިނަ އިލާހުން ތިބޭނަމަ ވާނެ ގޮތަކީ، އެ އިލާހުންތަކުގެ މެދުގައި އަރާރުން އުފެދޭ ގޮތްވާނީއެވެ. ކޮންމެ އިލާހަކު ވެސް ބޭނުންވާނީ އަނެއް އިލާހުގެ މައްޗަށް ގަދަވެގަންނާށެވެ. މިހެން މިކަން އޮވެއްޖެނަމަ ވާނެ ގޮތަކީ، ކައުނުގެ ނިޒާމް ގެއްލި، ކައުނު ހަލާކުވެގެން ހިނގައިދާނެއެވެ. މި ކަމަށް އިޝާރަތް ކުރައްވައި މާތް ﷲ ވަޙީ ކުރައްވަނީ: مَا اتَّخَذَ اللَّهُ مِن وَلَدٍ وَمَا كَانَ مَعَهُ مِنْ إِلَهٍ إِذًا لَّذَهَبَ كُلُّ إِلَهٍ بِمَا خَلَقَ وَلَعَلَا بَعْضُهُمْ عَلَى بَعْضٍ سُبْحَانَ اللَّهِ عَمَّا يَصِفُونَ\nމާނައަކީ: ''މާތް ﷲ، އެއްވެސް ދަރިކަލަކު، ދަރިކަނބަލަކު ބޭނުންފުޅެއް ނުކުރައްވަތެވެ. އަދި އެ ކަލާނގެ ރަސްކަންފުޅާއެކު އެހެން އެއްވެސް އިލާހަކު ނެތެވެ. އެހެންވީނަމަ، ކޮންމެ އިލާހަކުމެ، އެ އިލާހަކު ހެދިތަކެއްޗާއިގެން ހިނގައްޖައީހެވެ. އަދި އޭގެތެރެއިން އެއް އިލާހަކު އަނެއް އިލާހަކަށް ވުރެން މަތިވެރިވެގެން ހިނގައްޖައީހެވެ. އެބައިމީހުން ސިފަކުރާގޮތްތަކުން މާތް ﷲ ހުސް ދުރުވެވޮޑިގެންވެއެވެ. '' (އަލްމުއުމިނޫން: 91)\nމާތް ﷲ އަށް އީމާން ވުމަކީ ކޮންމެ މަޚްލޫޤެއްގެ ނަފްސުގައި ވެސް ވާ ފިޠްރީ ޝުޢޫރެކެވެ. އޭނާގެ ނަފްސުގެ އެންމެ ފުނުން އެކަން އިޙްސާސްވާނެ ކަމެކެވެ. އިންސާނަކަށް ހައްލު ނުކުރެވޭނެ، ދަތި އުނދަގޫތަކާ ކުރިމަތިވުމުން ކޮންމެ އިންސާނަކު ވެސް ދުޢާ ކުރާނީ، އޭނާ ހެއްދެވި އިލާހަށެވެ.\nމި ކައުނުގައި ވާހާ އެއްޗެއް ވެސް ދަލީލުކޮށް ދެނީ، މަތިވެރިވަންތަ ޚާލިޤަކު ވޮޑިގެންވާކަމެވެ. އަދި އިންސާނާގެ ފިޠްރަތު ޤަބޫލު ކުރާ ގޮތަކީ ވެސް، ﷲ ވޮޑިގެންވާނެ ކަމެވެ.\nނަމަވެސް ބައެއް މީހުންގެ ކިބައިގައި ހުންނަ ކިބުރުވެރިކަމާއި އަނިޔާވެރިކަމުގެ ސަބަބުން އެ މީހުން މި ފިޠްރަތާއި ގަސްދުގައި ޚިލާފުވެއެވެ. އަދި ﷲ ވޮޑިގެން ނުވާކަމަށް ބުނެ ދޮގުތައް ހަދައެވެ. އެފަދަ މީހުންނަށް ކިޔޭ ނަމަކީ މުލްޙިދުންނެވެ.\nﷲ ވޮޑިގެންވަނީ ކޮންތާކު؟\nއަހަރެމެން މި އުޅޭ ބިމަކީ ވަށް ބޯޅައެއްގެ ސިފައިގައި ވާ އެއްޗެކެވެ. ދެން ބިމުގެ ވަށައިގެން މި ވަނީ އޭގެ ނިމުމެއް އަހަރެމެންނަށް ނޭނގޭ ފާޟާއެކެވެ.6ބިލިއަން އިންސާނުންނާއި، އެތަކެއް ސަތޭކަ ބިލިއަން ޖަނަވާރަކާއި އަދި ބޮޑެތި ފަރުބަދަތަކާއި ކޯރުތަކާއި، ޖަންގަލިތައް ހިމެނޭ މި ދުނިޔެ އަކީ، ފަޟާއަށް ނިސްބަތްކޮށް ބަލާއިރު ވަރަށް ކުޑަ އެއްޗެކެވެ. ސަހަރާއެއްގައި ވާ ވެލިފުކެއް އެ ސަހަރާއަށް ނިސްބަތް ކުރުމެކޭ އެއްފަދައެވެ.\nއަހަރެމެން މާތް ﷲ އަށް ދުޢާ ދަންނަވަންވެއްޖެނަމަ، އުޑާ ދިމާއަށް މައްޗަށް އަތް އުފުލާލަމެވެ. އަދި ކޮންމެ މީހެއް ގާތުގައި، މާތް ﷲ ވޮޑިގެންވަނީ ކޮންތާކުހޭ އެހިޔަސް އޭނާ އެޖަވާބު ދޭނީ، އެ ކަލާނގެ ވޮޑިގެން ވަނީ އުޑުގައި ކަމަށެވެ.\nމާތް ﷲ ވޮޑިގެންވަނީ އުޑުގައިކަން ޤަބޫލު ކުރުން، އެއީ އިންސާނާގެ ފިޠުރަތުގައި މާތް ﷲ ލައްވާފައިވާ ކަމެކެވެ. ނަމަވެސް ހުރިހާ ތަނެއްގައި ވެސް އެ ކަލާނގެ ދެނެވޮޑިގަތުން ވެއެވެ. މާނައަކީ މި ކައުނުގައި ވާހާ ކަމެއް އެކާލާނގެ ބައްލަވައިވޮޑިގެންވެއެވެ. އަދި ދެނެވޮޑިގެންވެއެވެ. މާތް ﷲ އުޑުގައި ވޮޑިގެން ވިޔަސް، އެއީ ކިހިނެއްކަން އަހަރެމެންނަކަށް ނޭނގެއެވެ. ސަބަބަކީ އެ ކަލާނގެއާ އެއްގޮތް އެހެން އެއްވެސް އެއްޗެއް ނުވާތީއެވެ.\nކީރިތި ރަސޫލު -ޞައްލަﷲ ޢަލައިހި ވަސައްލަމަ- ގެ ޙަޔާތްޕުޅުގައި، މީހަކު ގެންގުޅުނު އަންހެން ޖާރިއާއެއް އުޅުނެވެ. ދެން ވީ ގޮތަކީ އެއް ދުވަހަކު އެ ޖާރިއާ ބަލަހައްޓަމުން ދިޔަ ކަންބަޅިތަކުގެ ތެރެއިން ކަންބަޅިއެއް، ހިޔަޅެއް އައިސް ކާލިއެވެ. އެ ކަމާ ޖާރިއާގެ ޞާހިބު މީހާ ވަރަށް ރުޅިއައެވެ. އަދި މީހުންގެ ގައިގައި ޖެހުމަކީ ގޯސް ކަމަކަށް ވާ ހިނދު ވެސް، އެ މީހާ އެ ޖާރިއާގެ ގައިގައި ޖެއްސެވެ. ދެން މި ޚަބަރު ރަސޫލާ އަރިހަށް ގެންދެވުނެވެ. އެ ހިނދު ރަސޫލާ ޖާރިއާ ގެންނަވާފައި ސުވާލު ކުރެއްވިއެވެ:\n- ﷲ ވޮޑިގެންވަނީ ކޮންތާކު؟\nޖާރިއާ: ﷲ ވޮޑިގެންވަނީ އުޑުގައި.\nދެން ރަސޫލާ ސުވާލު ކުރެއްވިއެވެ:\n- ތިމަންކަލޭގެފާނަކީ ކާކުތަ؟\nޖާރިއާ: ކަލޭގެފާނަކީ ﷲ ގެ ރަސޫލާ.\nދެން ކީރިތި ރަސޫލާ އެ ޖާރިއާގެ ޞާހިބު މީހާއަށް އެންގެވީ، އެ ޖާރިއާ އަކީ މުއުމިނެއް ކަމަށެވެ. އަދި އޭނާ މިނިވަން ކުރުމަށް ވެސް އެންގެވިއެވެ.\nﷲ އަހަރެމެން ބައްލަވައިވޮޑިގެންވޭ:\nހުރިހާ ވަގުތަކު ވެސް ﷲ އަހަރެމެން ބައްލަވައިވޮޑިގެންވެއެވެ. އަދި އަހަރެމެން ވާ ކޮންމެ ތަނެއްގައި އެ ކަލާނގެ އަހަރެމެން ކުރާ ކަންތައް ދެކެވޮޑިގެންވެއެވެ. އަދި އަހަރެމެން ބުނާ ކޮންމެ އެއްޗެއް އައްސަވާވޮޑިގެންވެއެވެ. އަދި އަހަރެމެން ކުރާ ކޮންމެ ކަމެއް ދެނެވޮޑިގެންވެއެވެ. ކަމެއް އަހަރެމެން ކިތަންމެ ސިއްރު ކުރިއަސް، އަދި އަހަރެމެން ހިތަށް އަރާ އެއްޗެހި ވެސް، އެ ކަލާނގެ ދެނެވޮޑިގެންވެއެވެ.\nއަހަރެމެން ﷲ ދެކެ ލޯބިވެ އަދި ކިޔަމަންތެރިވަމެވެ:\nމާތް ﷲ ހުރިހާ އިންސާނުން އުފައްދަވާފައި ވަނީ އެއް ބައްޕައަކާއި އެއް މަންމައަކުންނެވެ. އެއީ އާދަމްގެފާނާއި ޙައްވާގެފާނެވެ. އަދި ދުނިޔޭގައިވާހާ އެއްޗެއް، މާތް ﷲ އުފެއްދެވީ، އިންސާނުންނަށްޓަކައެވެ. އަދި އެ މީހުންގެ އުފަލައްޓަކައެވެ.\nވީމާ އިންސާނުންގެ ކުލައާއި ނަސްލާއި ވާހަކަ ދައްކާ ބަސް މިހާރު ކިތަންމެ ތަފާތަސް، ހުރިހާ އިންސާނުންނަކީ ވެސް އެއް އަސްލަކުން އައިސްފައި ތިބި ބައެކެވެ. އަދި އެ މީހުންގެ ވެރިރަސްކަލާނގެ އަކީ އެއްކައުވަންތަ މާތް ﷲ އެވެ. ވީމާ އެ ކަލާނގެއަށް ޝުކުރުވެރިވެ، އެ ކަލާނގެ އަމުރު ކުރައްވާ ކޮންމެ އަމުރަކަށް ކިޔަމަން ގަތުމަކީ ހަމަ ކޮންމެ އިންސާނަކަށް ވެސް ވާޖިބު ކަމެކެވެ. އަބަދު ވެސް އިންސާނުންނަށް، މާތް ﷲ ރުހިވޮޑިގަންނަވަނީ ހެޔޮ ގޮތެވެ. އެހެންވެ، އިންސާނުންނަށް ގެއްލުން ހުރި އެއްވެސް ކަމަކަށް އެ ކަލާނގެ އަމުރު ނުކުރައްވައެވެ. އެ ކަލާނގެ މަނާ ކުރައްވާފައިވާ ކަންތަކަކީ، އެއިން އިންސާނުންނަށް ގެއްލުން ހުންނަ ކަންތަކެވެ. އަދި ކުރަން އަމުރު ކުރައްވާފައި ވަނީ އިންސާނުންނަށް ފައިދާ ހުންނަ ކަންތަކެވެ.\nއަހަރެމެން ކުރާ ކަންތައް ރަނގަޅަށް ކޮށް، ކުރާ ކޮންމެ ކަމެއް އެންމެ ފުރިހަމައަށް ކުރަނީ، އެއީ މާތް ﷲ އެކަން ބައްލަވައިވޮޑިގެންވާކަން އަހަރެމެންނަށް އެނގޭތީއެވެ. އަދި މާތް ﷲ އަށް ކިޔަމަންތެރިވެ އެ ކަލާނގެއަށް އަޅުކަން ކުރުމުގެ ގޮތުން އަހަރެމެން ކުރާ ހެޔޮކަންތައް، އެ ކަލާނގެ ބައްލަވައިވޮޑިގަތުމަކީ އަހަރެމެން އުފާ ވެސް ވާކަމެކެވެ.\nޢާއިޝަތުގެފާނު ކީރިތި ރަސޫލު -ޞައްލަﷲ ޢަލައިހި ވަސައްލަމަ- ގެ އަރިހުން ރިވާ ކުރެއްވި ޙަދީޘެއްގައި ވެއެވެ. إنَّ اللهَ يُحِب إذا عَمِل أحَدَكُم عَمَلا أن يُتقِنَه\nމާނައަކީ: ''ތިޔަބައިމީހުންގެ ތެރެއިން މީހަކު ކަމެއް ކޮއްފިއްޔާ އެ ކަމެއް ފުރިހަމައަށް ކުރުމަކީ، މާތް ﷲ ލޯބިވެވޮޑިގަންނަވާ ކަމެކެވެ.''\nހެއްދެވި ފަރާތަކީ ﷲ :\nމި ކައުނާއި ކައުނުގައި ވާހާ އެއްޗެއް ހެއްދެވީ މާތް ﷲ އެވެ. އެ ކަލާނގެ މި ހުރިހާ އެއްޗެއް ވެސް ހައްދަވާފައި ވަނީ ވަކި ޙިކުމަތަކަށްޓަކައެވެ. އަދި ވަކި ނިޒާމެއްގެ ދަށުންނެވެ. ކައުނުގައިވާ މިހުރިހާ އެއްޗެއް އެކަތި އަނެކައްޗާއި ގުޅިގެން ވަކި ނިޒާމަކުން ހިނގަމުން ދިއުމަކީ، މާތް ﷲ ގެ ކުޅަދުންވަންތަ ކަމުގެ ހެއްކެކެވެ. އިރު ދަތުރު ކުރަމުން ދަނީ ވަކި ފަލަކެއްގައި ވަރަށް ނާޒުކު ނިޒާމެއްގެ ދަށުންނެވެ. ހަނދު ދަތުރު ކުރަމުން ދަނީ ބިން ވަށައިގެން ނަމަވެސް ބިމުގައި ނުޖެހި އަބަދު ވެސް ވަކި ދުރުމިނެއްގައި ހުރެގެންނެވެ. ކޮންމެ ދުވަކު ވެސް ވަކި ވަގުތެއް ޖެހުމުން އިރު އޮއްސުނީމާ ރޭގަނޑު އާދެއެވެ. އަދި ވަކި ވަގުތެއް ޖެހުމުން އިރު އެރުމުން ދުވާލުވެއެވެ. ދުނިޔެ ހެއްދެވީއްސުރެ ވެސް މިކަން ހިނގަމުން ދަނީ މި ގޮތަށެވެ. ތިއިން ކުއްޖަކު މަދަރުސާއަށް ދާންވެގެން ތެދުވާ އިރު އެ ދުވަހު އިރު ނާރާއި ލަސްވެއްޖިއްޔާ ދެން ވާނެ ގޮތް ނިކަން ވިސްނާލަ ބަލާށެވެ. ނަމަވެސް މިއީ ވުން މުސްތަޙީލު ކަމެކެވެ.\nއިންސާނުންގެ އިތުރުން ދުނިޔޭގައި މާތް ﷲ ވަނީ ޖިންނީން ވެސް ލައްވާފައެވެ. ޖިންނީންގެ ތެރޭގައި ވެސް މުސްލިމް ޖިންނިއާއި އަދި ކާފިރު ޖިންނި އުޅެއެވެ. އަދި ޖިންނިއަކީ ރަނގަޅު މުސްލިމުންނަށް ގެއްލުން ދެވޭނެ ބައެއް ވެސް ނޫނެވެ. ހަމަ އެހެންމެ ތަފާތު ބާވަތްތަކުގެ ގަސްގަހާ ގެއްސާއި މަސްމަހާ މެއްސާއި ދޫނި ސޫފާސޫފި ވެސް މާތް ﷲ ވަނީ މި ބިމުގައި ލައްވާފައެވެ. އަދި ކޮންމެ މަޚްލޫޤަކަށް ބޭނުންވާނެ ކާނާ ވެސް ލައްވާފައި ވެއެވެ. މި ހުރިހާ އެއްޗެއް ވެސް ހެއްދެވީ މާތް ﷲ އެވެ.\nﷲ އަކީ ކުޅަދުންވަންތަ ރަސްކަލާނގެ:\nމާތް ﷲ ގެ ކުޅަދުންވަންތަކަން، އެ ކަލާނގެ އުފައްދަވާފައިވާ ކޮންމެ މަޚްލޫޤަކުން ވެސް ފެނެއެވެ. ﷲ ގެ ކުޅަދުންވަންތަކަން ދައްކައިދޭ ވަރަށް ގިނަ ހެކިތައް އަހަރެމެންގެ ވަށައިގެން އެބަ ވެއެވެ. އެ ހުންނަ އުސް ފަރުބަދަތަކަކީ، ދުނިޔެ އެނބުރޭ އިރު ދުނިޔޭގެ ވަޒަން ހިފެހެއްޓުމަށް ވަރަށް މުހިއްމު އެއްޗެކެވެ. މި ފެންނަ އިރަކީ، އެއިން އަހަރެމެންނަށް އައްޔާއި، އަދި ބޭނުންވާ ހޫނާއި ހަކަތަ ލިއްބައިދޭ އެއްޗެކެވެ. ވަށައިގެން މިވާ މާ ތަކަކީ، އެއިން ހިތްހަމަޖެހުން ލިބި އަދި މީރު ވަސް ލިއްބައިދޭ އެއްޗެކެވެ. މި ހުންނަ ހުރިހާ ގަސްގަހާ ގެއްސަކީ އެއް ބިންގަނޑަކުން ފަޅާ، އެއް ފެނެއް ދީގެން ބޮޑު ކުރާ އެއްޗެކެވެ. ނަމަވެސް އޭގެ ކުލައާއި، މޭވާ ތަފާތެވެ. އަދި އެއް މޭވާގެ ތެރޭގައި ވެސް ތަފާތު ރަހަ ހުރެއެވެ. އަހަރެމެންގެ ލޮލަށް ފެނުމާއި، ކަންފަތަށް އަޑު އިވުމާއި، ހަންގަނޑުން އިޙްސާސް ވުމާއި، ދުލުން ރަހަ ބެލުމާއި، ނޭފަތުން ވަސް ބެލުމަކީ، މާތް ﷲ ގެ ކުޅަދުންވަންތަކަން ވަރަށް ރަނގަޅަށް އެނގޭ ކަންކަމެވެ. އަދި އުޑުގައި ވާ އެތަކެއް ބިލިއަން ތަރިތައް އެކަތި އަނެކައްޗާއި މުޑި ނާރާ ދަތުރު ކުރުމާއި، އަހަރެމެންގެ މި ދުނިޔެ މިވާ ގެލެކްސީގެ ޕްލެނެޓްތައް، އަބަދު ވެސް ވަކި ފަލަކެއްގައި ދަތުރު ކުރުމާއި، ވާރޭ ވެހުމާއި، އިންސާނާ އުފެދި ބޮޑުވުމާއި، އަދި އިންސާނުން އުފެދޭ ގޮތަކީ ވެސް، ހައިރާން ކުރަނިވިފަދައަކުން ވާ ކަންތަކެވެ. އަދި އެއީ މާތް ﷲ ގެ ކުޅަދުންވަންތަ ކަމުގެ ހެކިތަކެކެވެ.\nރިޒުޤު ދެއްވަނީ ﷲ :\nދުނިޔޭގައިވާހާ ކުޑަ ބޮޑު ހުރިހާ ދިރޭ އެއްޗަކަށް ރިޒުޤު ދެއްވަނީ މާތް ﷲ އެވެ. ހުރިހާ އިންސާނުންނާއި، ދޫނިސޫފާސޫއްޕާއި، ގަސްގަހާގެއްސާއި، އެންމެ ކުޑ ޖަރާސީމާއި ވައިރަސް ފަދަ އެއްޗަށް ވެސް ރިޒުޤު މިންވަރު ކުރައްވަނީ މާތްﷲ އެވެ. އަދި މި މިހުރިހާ ތަކެތި ދިރިއުޅެވޭނެ މަގު ތަނަވަސްކޮށްދެއްވައި، ކާނާ ހޯދާނެ ގޮތް ދަސްކޮށް ދެއްވީ ވެސް ﷲ އެވެ.\nﷲ އަކީ އެކަލާނގެ ޚަލްޤުތަކުންނަށް އޯގާތެރިވަންތަ ރަސްކަލާނގެ:\nމާތް ﷲ ގެ ރަޙްމަތްފުޅަކީ ވަރަށް ތަނަވަސް އެއްޗެކެވެ. އެހެންވެ އަހަރެމެން ބަލާލި ކޮންމެ ދިމާއަކުން ވެސް ފެންނާނީ، އެ ކަލާނގެ ރަޙްމަތްފުޅެވެ. އެކަލާނގެ ރަޙްމަތްފުޅު ކުދިބޮޑު ހުރިހާ މަޚްލޫޤާތުތަކެއް ޝާމިލުވެއެވެ. އެ ގޮތުން މާތް ﷲ ވަޙީ ކުރައްވަނީ: وَرَحْمَتِي وَسِعَتْ كُلَّ شَيْءٍ\nމާނައަކީ: ''ތިމަންރަސްކަލާނގެ ރަޙްމަތް ހުރިހާ އެއްޗަކަށްމެ ތަނަވަސްވެގެންވެއެވެ. '' (ސޫރަތުލް އަޢްރާފް: 156)\nކީރިތި ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރައްވާފައި ވަނީ: جَعَلَ اللَّهُ الرَّحْمَةَ مِائَةَ جُزْءٍ، فَأَمْسَكَ عِنْدَهُ تِسْعَةً وَتِسْعِينَ جُزْءًا، وَأَنْزَلَ فِي الْأَرْضِ جُزْءًا وَاحِدًا، فَمِنْ ذَلِكَ الْجُزْءِ يَتَرَاحَمُ الْخَلْقُ، حَتَّى تَرْفَعَ الْفَرَسُ حَافِرَهَا عَنْ وَلَدِهَا خَشْيَةَ أَنْ تُصِيبَهُ\nމާނައަކީ: ''މާތް ﷲ، ސަތޭކަ ބަޔަށް ރަޙްމަތް ބައްސަވާލެއްވެވިއެވެ. އަދި އެ ކަލާނގެ ޙަޟްރަތުގައި އޭގެ ތެރެއިން ނުވަދިހަ ނުވަ ބައި ބެހެއްޓެވިއެވެ. އަދި ބިމަށް އެއް ބައި ފޮނުއްވެވިއެވެ. ހުރިހާ ޚަލްޤުތަކުން އެއްބަޔަކު އަނެއްބަޔަކަށް ރަޙްމަތް ބަހައްޓަނީ އެ ބައިންނެވެ. އަންހެން އަސް އޭތީގެ ދަރީގެ ގައިގައި ޖެހިދާނެކަމަށްޓަކާ ފައި އުފުލާލަނީ ވެސް އެ ރަޙްމަތުގެ ސަބަބުންނެވެ.'' (ޞަޙީޙުލް ބުޚާރީ: 5654)\nވީމާ އިންސާނުން އެއްބަޔަކު އަނެއްބަޔަކަށް ބަހައްޓާ ރަޙުމަތަކީ ވެސް، އެއީ މާތް ﷲ މިންވަރު ކުރައްވައިގެން ވާ ކަމެކެވެ.\nﷲ ގެ އިސްމުފުޅުތައް:\nމާތް ﷲ އަށް ވަރަށް ގިނަ އިސްމުފުޅުތަކާއި ސިފަފުޅުތަކެއް ވެއެވެ. އިންސާނުންނަށް ނިސްބަތްކޮށް ވާހަކަ ދައްކާއިރު އަހަރެމެން ބޭނުންކުރާ ލަފްޒަކީ ''ނަން'' ނުވަތަ ''ނަންފުޅު'' އެވެ. ނަމަވެސް ﷲ އަށް ނިސްބަތްކޮށް ބޭނުންކުރާއިރު އަހަރެމެން ބޭނުން ކުރާ ލަފްޒަކީ ''އިސްމުފުޅު'' އެވެ. ﷲ އަށް ވާ އިސްމުފުޅުތަކާއި ސިފަފުޅުތަކަކީ އެކަލާނގެ ޒާތުފުޅާއި އެކަށީގެންވާ، އަދި އެއްވެސް އުނިކަމެއް ނެތް އިސްމުފުޅުތަކަކާއި ސިފަފުޅުތަކެކެވެ. މާތް ﷲ އަކީ ހުރިހާ އުނިސިފައަކުން ހުސްޠާހިރުވަންތަ ރަސްކަލާނގެއެވެ. އަހަރެމެންނަށް ވަރަށް ގިނައިން އަޑި އިވޭ '' ސުބުޙާނަﷲ '' މި ޖުމްލައިގެ މާނައަކީ، މާތް ﷲ އަކީ ''ހުރިހާ އުނިސިފައަކުން ހުސްޠާހިރުވަންތަ ރަސްކަލާނގެއެވެ.'' މާތް ﷲ އަށް ވަރަށް ގިނަ އިސްމުފުޅުތަކެއް ވެއެވެ. ނަމަވެސް މިފަހަރު ދިހަ އިސްމުފުޅު ދަސްކުރެވޭތޯ ބަލަމާ ހިނގާށެވެ.\n1- ﷲ (ﷲ) 2- އައްރަޙީމް (ރަޙްމަތްވަންތަ) 3-އަލްކަރީމް (ދީލަތިވަންތަ) 4- އަލްޢަލީމް (ދެނެވޮޑިގަންނަވާ) 5-އަލްބަޞީރް (ބައްލަވާވޮޑިގެންވާ)\n6- އަލްޤާދިރް (ކުޅަދުންވަންތަ) 7- އައްރައްޒާޤް (ހުރިހާ ރިޒުޤެއް ދެއްވާ ރަސްކަލާނގެ) 8- އައްސަމީޢް (އައްސަވާވޮޑިގެންވާ) 9- އަލްވާޙިދް (އެއްކައުވަންތަ) 10- އަލްޣައްފާރް (ގިނަގިނައިން ފާފަފުއްސަވާ ރަސްކަލާނގެ)


Mobile money ge hidhumai ooredoo in miadhu thaarafukuranee\nމޮބައިލް މަނީގެ ހިދުމަތް އުރީދޫން މިއަދު ތައާރަފުކުރަނީ\nހިދުމަތް ފަށަނީ 1.5 މިލިއަން ޑޮލަރުގެ ބަޖެޓަކުން\nހިދުމަތުގައި ފައިސާގެ ގިނަ މުއާމަލާތްތަކެއް ހިންގޭ\nމޮބައިލް މަނީގެ ހިދުމަތް ތައާރަފު ކުރުމުގެ ގޮތުން އެމްއައިބީއާއެކު ސޮއިކުރަނީ.--އަވަސް ފޮޓޯ\nމޮބައިލް ފޯނު ބޭނުންކޮށްގެން ފައިސާގެ ހުރިހާ މުއާމަލާތްތަކެއް ހިންގޭ "މޮބައިލް މަނީ" ހިދުމަތް އުރީދޫން މިއަދު ތައާރަފު ކުރާނެ އެވެ.\n"އުރީދޫ މޯބައިލް މަނީ" ގެ ހިދުމަތް އުރީދޫން ދެނީ މޯލްޑިވްސް އިސްލާމިކް ބޭންކު (އެމްއައިބީ) އާ ގުޅިގެންނެވެ. އެ ކުންފުނިން ވަނީ މި ހިދުމަތް ފެށުމުގެ ގޮތުން ޓްރަސްޓް އެކައުންޓް ބެލެހެއްޓުމަށް އެ ބޭންކާއެކު ސޮއިކޮށްފަ އެވެ.\nފޯނު މެދުވެރިކޮށް ފައިސާގެ ހުރިހާ މުއާމަލާތެއް ކުރެވޭ "އުރީދޫ މޯބައިލް މަނީ" ގެ ހިދުމަތް ފެށުމަށް ބޭނުންވާ ޓްރަސްޓް އެކައުންޓް ބެލެހެއްޓުމަށް މޯލްޑިވްސް އިސްލާމިކް ބޭންކު (އެމްއައިބީ) އާއެކު އުރީދޫ އިން ސޮއިކޮށްފި އެވެ.\nމި އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި އުރީދޫގެ ސީއީއޯ ވިކްރަމް ސިންހަ ވިދާޅުވެފައިވާ ގޮތުގައި މޯބައިލް މަނީގެ ހިދުމަތް ބޭނުންކުރާ ފަރާތްތަކަށް ރައްކާތެރިވާނެ ކަމަށެވެ. އަދި މި ހިދުމަތް ބިލްތަކަށް ފައިސާ ދެއްކުމާއި ފައިސާ ޓްރާންސްފާ ކުރުން ފަދަ މުއާމަލާތްތައް ކުރެވޭނެ ކަމަށެވެ. މިއީ ލުއި ފަސޭހަ ގޮތެއްގައި ފައިސާގެ މުއާމަލާތްތައް ދެމެހެއްޓެނިވި ގޮތެއްގައި ދެވޭނެ ހިދުމަތެއް ކަމަށް ވިކްރަމް ވިދާޅުވެފައިވެ އެވެ.\nއުރީދޫން ކުރިން ބުނެފައިވަނީ މޮބައިލް މަނީ ނުވަތަ "މޮބައިލް ވޮލެޓް" ގެ ހިދުމަތް ތައާރަފު ކުރަނީ 1.5 މިލިއަން ޑޮލަރު ބަޖެޓަކުން ކަމަށެވެ.


ކޮވިޑް-19 އާ ގުޅިގެން ފިލިޕީންސްގެ ޖަލުތަކުގައި ތިބި 10 ހާސް މީހުން ދޫކޮށްލައިފި – Dhen.mv\nކޮވިޑް-19 އާ ގުޅިގެން ފިލިޕީންސްގެ ޖަލުތަކުގައި ތިބި 10 ހާސް މީހުން ދޫކޮށްލައިފި\nMay 2, 2020 - 9:37 pm\nޕިލިޕީންސްގެ އެންމެ ބައިބޯ ޖަލުތަކުގައި ތިބި ބައެއް ކުށްވެރިންނާއި، ބައެއް މުވައްޒަފުން ކޮވިޑް-19 އަށް ޕޮޒިޓިވް ވުމާއި ގުޅިގެން ބަލި ފެތުރުން ކޮންޓްރޯލް ކުރުމަށްޓަކައި، ދިހަހާސް މީހުން ޖަލުތަކުން ދޫކޮށްލައިފިއެވެ. މީހުން ގިނަކަމުން ޕިލިޕީންސްގެ ޖަލުތަކުގައި ޖިސްމާނީ ގައިދުރުކަން ބެހެއްޓުންވަނީ ނާދިރު ކަމަކަށެވެ. ޖަލުތަކުން 9،731 މީހަކު ދޫކޮށްލިކަން އިޢްލާންކުރަމުން އެސޯސިއޭޓް ސުޕްރީމް ކޯޓް ޖަސްޓިސް މާރިއޯ ވިކްޓަރ ލިއޮނެން ވަނީ، "ޖަލުތަކުގެ ބައިބޯކަން އަހަރެމެނަށް އެނގޭ"ކަމަށް ބުނެފައެވެ.\nމިގޮތަށް ޖަލުން ދޫކޮށްލެވިފައިވާ މީހުންގެ ތެރޭގައި، ތަހުގީގު މަރުޙަލާގައި ތިބި މީހުންގެ ތެރެއިން، ކަފާލާތުގެ ދަށުން މިނިވަންވާން ހުށައެޅުމުގެ މާލީތަނަވަސްކަން ނެތް މީހުން ހިމެނެއެވެ. އަދި ހުކުމް ތަންފީޒު ކުރަމުންދާ މީހުންގެ ތެރެއިން6މަހަށް ވުރެ ކުރު މުއްދަތަކަށް ހުކުމް ކޮށްފައިވާ މީހުން ވެސް ހިމެނެއެވެ. އަދި ކުދި ކުށްތައް ކޮށްފައިވާ މީހުންނާއި މުސްކުޅި އަދި ބަލި މީހުންނަށް ވެސް އިސްކަންދީފައިވެއެވެ. މި މީހުން ދޫކޮށްލެވިފައިވަނީ މަރޗް 17 އިން ފެށިގެން 29 އޭޕްރިލް އާ ދެމެދު ބައިބަޔަށް ބަހައިގެންނެވެ.\nއިމާރާތުގެ ދަތިކަމުން ޕިލިޕީންސްގެ ޖަލުތަކުގައި ތިބެން ޖެހޭވަރަށް ވުރެ5ގުނަ އިތުރަށް މީހުން ގޮޅިތަކުގައި ތިބެއެވެ. ކޮވިޑް-19 ގެ ކޭސް ރިޕޯޓްކުރި ޖަލުތަކުގެ ތެރެއިން ވެރިރަށް މެނީލާގައި ހުންނަ ކޫޒޮން ސިޓީ ޖަލުގައި ވެސް، ސިޑި މައްޗާއި ބާސްކެޓް ބޯޅަ ކޯޓުގައިވެސް މީހުން ނިދާކަމަށް ބޭރުގެ މީޑިއާތަކުން ބުނެއެވެ. ކޮވިޑް-19 އެންމެ ބޮޑަށް ފެތުރިފައިވަނީ ޗޭބޫ އައިލެންޑްގައި ހުރި ދެ ޖަލެއްގައެވެ. މި ޖަލުތަކުގެ ތިބި 8،000 މީހުންގެ ތެރެއިން 348 މީހަކަށް މި ބަލި ޖެހުނުކަން ހުކުރު ދުވަހު ރިޕޯޓްކޮށްފައިވެއެވެ. މި ގައުމުގެ 450 ޖަލެއްގައި 136،000 މީހުން ބަންދުކޮށްފައި ތިބި ކަމަށް ސަރުކާރުގެ ލިޔުންތަކުން ދައްކާއިރު، ސިއްޙި މާހިރުން މިކަން ސިފަކުރަނީ ޓައިމް ބޮމެއްގެ ގޮތުގައެވެ. ފިލިޕީންސްގެ ޖަލުތަކުގައި ތޮއްޖެހުން އިތުރުވެގެން ދިޔައީ 2016 ވަނަ އަހަރުން ފެށިގެން، މަސްތުވާތަކެތި ގެންގުޅޭ މީހުނަށް ހަރުކަށި އަދަބު ދިނުމަށް ރައީސް ގެންގުޅުއްވާ އުސޫލުގެ ސަބަބުންނެވެ.\nމިހާތަނަށް ފިލިޕީންސްގެ 8،928 މީހަކަށް ކޮވިޑް 19 ޖެހި 603 މީހަކު ވަނީ މަރުވެފައެވެ.